« Megjegyzések. | KEZDŐLAP Tartalomjegyzék | A tiszántúli vörös hadsereg megalakulása. »

Április 21.

Az április 21-i eseményeket a hadügyi népbiztosság 22-én kiadott összefoglaló jelentésében következőleg adja elő:

„A románok úgy látszik pillanatnyilag beszüntették előnyomulásukat, ami a többnapos erőltetett menetelésekre és harcokra vezethető vissza. Jelenleg a Nagyszőllös–Tiszaújlak–Mátészalka–Nagykároly–Érmihályfalva–Nagyvárad (Ősi major)–Váradles–Tenke–Borosjenő–Világos vonalban állanak. Mátészalka még a székelyek kezén van. – Az ellenséges lovasság, mely közt tetemes számmal franciák is vannak (?), az egész vonalon élénk tevékenységet fejt ki. Fogoly románok bemondása szerint az ellenség a Tiszáig akar előnyomulni. Általános a benyomás, hogy a románok a mostani elért vonalban nem fognak végleg megállapodni. – Ellenőrizhetetlen hírek szerint Nagylaktól délre (Makótól keletre) a franciák állítólag hídversére készülnek. Felderítés folyamatban. – Különben a Maros arcvonalon a helyzet változatlan.

A 6. hadosztályparancsnokság jelentése szerint a katonák fegyelme és hangulata változatlanul kedvezőtlen. Az említett hadosztályparancsnokságnak erre vonatkozó, Békéscsabán április 22-én de. 7 órakor kelt 422/1. hdm számú jelentése következőleg hangzik: A csapatok harci értéke – amint ezt már többször jelentettem – igen minimális. Tisztek nagy hiánya a fegyelem helyreállítását hátrányosan befolyásolja. Harci kedv, lelkesedés, kitartás a csapatokban egyáltalán nincs meg. A csapatparancsnokok jelentése szerint, az ellenséggel való közvetlen érintkezés után, a csapat minden ellenállás nélkül vissza fog menni, ami természetesen katasztrófálissá válhat. A csapatparancsnokok egybehangzó jelentése és személyesen szerzett meggyőződésem szerint az eddigi rendkívüli veszteségek oka, teljes fegyelmetlenség. Ezen fegyelmetlenség fő oka, a parancsadás és így a vezetők hiánya. A parancsadás és a vezető azért hiányzik, mert hirtelen átmenet folytán a volt tisztek volt parancsoló tekintélye nincs meg. A legénység több ízben ignorálja és inzultálja őket. Az annyira jól bevált továbbszolgáló altisztek, egyéb altiszti vezetés, teljesen megszűntnek mondható, úgy hogy úgy előre, mint hátramenetnél sokszor nem katonai alakulatok és formákról, hanem egy magától mozgó tömegről van szó, hol mindenki parancsnok. A fegyelem annyira süllyedt, hogy alosztályok harci beavatkozás nélkül a frontot önhatalmúlag elhagyják. Az ügy érdekében fekvőnek találom, hogy oly változás történjék sürgősen, amely ezen állapotokat teljesen megváltoztatja, mert jelen körülmények semmiféle katonai sikert nem biztosítanak. (6. ho. 422/9. hdm.) A jelentéshez teljes mértékben hozzájárulok. Münich s. k. politikai megbízott.”

A székely különítmény nagymérvű felbomlása következtében a Kraszna–Tisza közén és a Tiszától északra csakhamar nagyon zavart és kellemetlenné vált a helyzet, ami a Nyíregyházán székelő 5. hadosztályparancsnokságot is nagy mértékben aggasztotta. Ez utóbbi saját oldalának és hátának biztosítására április 21-én Kisvárdára két 66-os századot, Nyírbaktára a 32/III. és 29/II. zászlóalj maradványait, Nyírbátorba a 65/III. zászlóaljat és Nyíradonyba ez gyalog és egy huszár szakaszt tolt ki, ami helyenként a székelyekkel összeütközésekre is vezetett.

Ugyanaznap du. 4 óra 45 perckor az 5. hadosztályparancsnokság a következőket jelenti: Nagyszőllőst és Tiszaújlakot az ellenség megszállotta. Saját ½ 65. zászlóalj széjjelugrasztva. 12. ezred roncsai Nagykálló–Nyíregyháza környékén gyülekezőben. Munkácson csak ruszin részek. Oda döntöttem, hogy Munkács kiürítendő, Csap környéke azonban tartandó. Az 1/I. vörös zászlóaljat Ungvár mellől Szürtére kellett kivonni teljes megbízhatatlanság és fosztogatás miatt.

A románoknak az április 21-i eseményekről szóló kommünikéja következőleg hangzott:

„Csapataink folytatták előnyomulásaikat, miközben foglyokat, hadianyagot, géppuskákat, fegyvereket, nagymennyiségű lőszert és vasúti anyagot zsákmányoltak. Veszteségek: Halottak: Naiman és Mitosiades lovas alhadnagyok és 28 katona. Sebesültek: Margaritopol őrnagy és Dimitrescu alhadnagy a 9. Rosiori ezredtől, Radu Corne alhadnagy a 4. Rosiori ezredtől és 61 katona.

A délszláv arcvonalra vonatkozólag a hadügyi népbiztosság fenti összefoglaló jelentése a következőket tartalmazza: A 2. hadosztályparancsnokság védőszakaszában a helyzet általában változatlan. A Szabadka és Baja környékén a szerbek által történt nagyobb csapatösszevonások újból megerősíttettek. – Somogy és Baranyában semmi különösebb esemény. – A Mura menti védőszakaszból a tegnapi est folyamán egy Alsólendván kitört ellenforradalmat jelentettek. Ezen jelentés úgy a 20. dandárparancsnokság, mint pediglen a szombathelyi direktórium is megerősítette. Az éj folyamán jelentés érkezett arról is, hogy Alsólendvánál a hidat 4 jugoszláv zászlóalj és 3 üteg átlépte. Mint később kiderült, a hír nem bizonyult valónak. Egybehangzó jelentések szerint az ellenforradalmat még az est folyamán elfojtották.

Egy Szabadkáról jött vasutas azt újságolta, hogy oda 18-án reggel Belgrádból az a parancs jött, hogy a szerbek támadjanak. Ezt a parancsot ugyanaznap megint visszavonták. A szerb katonaságnál a vasutas állítása szerint a fegyelem teljesen felbomlott. A katonák panaszkodnak a rossz élelmezés és a kevés fizetés miatt. Mind haza akar menni.

A cseh és délszláv arcvonalat illető, folyton megismétlődő kellemetlen hírek dacára a vörös hadvezetőség nem hagyta magát eredeti szándékától eltéríteni, hanem e két fronton valóban csak a legszükségesebb csapatrészeket visszahagyva, a többieket a román frontra irányította. Ezt határozottan elismerőleg kell kiemelnünk.

Az ide küldött erősbítések helyzete ápr. 21-én a következő volt: a) Rendeltetési helyére már beérkezett: az I. és II/2. nemzetközi zászlóaljak Debrecenbe, az I., II/1. vörös zászlóaljak Berettyóújfaluba, az I/29. zászlóalj és a 3/1. (salgótarjáni) üteg Nyíregyházára. Ez összesen 5 zászlóalj és 1 üteg. b) Vasúti szállítás alatt volt: a IV/1. nemzetközi zászlóalj Érmihályfalvára, a III/18., II/2. tengerész, I/71. és I/19. zászlóalj, továbbá az 1. és 3/19. üteg Debrecenbe, a II. és III/32. zászlóalj és a 3/29. üteg Nyíregyházára, a 2/18. üteg pedig Berettyóújfaluba; vagyis összesen 7 zászlóalj és 4 üteg. c) Bevagonírozásra készen állottak és ápr. 21-én indulófélben voltak: a II/29. és I/32. zászlóalj és a 2/29. üteg Nyíregyházára és az I/2. tengerész és a II/13. zászlóalj Debrecenbe; ez összesen 4 zászlóalj és 1 üteg. d) Rövid időn belül menetkészek lesznek és útba indulnak: a IV/32., I/csepeli, II. és IV/44., VII/38. zászlóaljak és az 5/29. üteg Nyíregyházára, három 18-as, három 19-es, a II/20. és 1 kombinált zászlóalj, továbbá két 18-as, két 19-es zászlóalj és a 3/20 üteg Debrecenbe. Ez összesen 11 zászlóalj és 6 üteg. Főösszeg: 27 zászlóalj és 12 üteg.

« Megjegyzések. | KEZDŐLAP Tartalomjegyzék | A tiszántúli vörös hadsereg megalakulása. »