« 58. sz. melléklet Pap Béla politikai megbízott telefonjelentése. | KEZDŐLAP Tartalomjegyzék | 60. sz. melléklet a) A hadsereg parancsnokság intézkedése hídfők kiépítésére. »

59. sz. melléklet
Kémjelentések

A cseh-szlovák kormány ápr. 18-i rendelettel elrendelte 1900–1877-ig és korábban jelentett 1898–1877-ig való korosztályok azonnali behívását. Egyben mozgósította a többi hadsereget. Skodáéknál nagyobb ágyúmegrendeléseket eszközölt és szorította mielőbbi leszállításra.

Csapateltolások a szlovák vidék felé; másodsorban olasz csapatok veszik át a második vonalat. Illetékes körök Prágában jelentették ezzel szemben, hogy nem óhajtanak fegyveresen Magyarország ellen fellépni. Ezen rendszabályok kizárólag preventív rendszabályoknak tekinthetők.

A román előnyomulásra vonatkozólag ott arról értesültem, hogy csak a Smuts tábornok által már megjelölt vonalat óhajtják elsősorban elérni, másodsorban minden áron megakadályozni igyekszenek a magyar és orosz csapatok egyesülését.

A jugoszláv kombinált francia csapatok csak azon esetben fognak továbbra előnyomulni, amennyiben a román elővonulás által előidézett zavaros belhelyzet nem kényszeríti a mostani kormányt helyének egy kombinált polgári kormánynak való átadására.

Továbbá cseh-szlovák oldalról jelenleg támadás nincs. A csapateltolások és összevonások inkább Oroszország ellen irányulnak, az az impresszió, hogy a csehek mandátumot kaptak a párizsi nagy konferenciától.

Ma délután az egyik bécsi lap külön kiadásban közölte, hogy a budapesti kormány repülőgépeken elmenekülni szándékozik és az a hír, hogy a kormánynak a fele a harctérre vonul, úgy fogadtatott, hogy ezek már előkészületet tettek repülőgépen való megszökésre.

A cseh-szlovák Korrespondenzbureau tendenciózus híreket közölt a bécsi lapokban a forrás megnevezése nélkül, hogy Budapesten éhinség van, s hogy minden fontosabb élelmiszer hiányzik. Budapest lakossága szívszorongva várja a mostani kormány elűzését. Romániában minden eszközzel küzdenek a bolsevista agitátorok ellen. Ellenben Bratianu legmesszebbmenő segítséget kért és proponálta Magyarország teljes megszállását, mert csak ez biztosíthatja Kelet-Európa nyugalmát.

Berthelot tábornok felhívást intézett a román-francia csapatokhoz, amelyben felhívta őket Magyarország teljes megszállására, melyet mint büntetőexpedíciót intéz Magyarország ellen azért, mert Magyarország merészkedett a nagykonferencia határozatainak ellenállni. Ott levő francia tisztek nagyon bizakodva nyilatkoztak a megkezdett hadműveletekről és az ő értesülésük szerint a magyar vörös hadsereg minden belérték hiányában van és tömegesen megadja magát.

A 3. hadosztályparancsnokság ápr. 23-án du. 6 órakor kelt 68/13. hdm. számú telefonjelentése szerint a cseheknek kémhírek szerint állítólag parancsuk van, hogy ápr. 25-én a támadást megkezdjék.

A győri katonai ker. parancsnokságnak 137/23. hdm. számú jelentése szerint a Csallóközben a csehek sűrűbb és erősebb őrsöket állítanak fel a Duna vonalán.

« 58. sz. melléklet Pap Béla politikai megbízott telefonjelentése. | KEZDŐLAP Tartalomjegyzék | 60. sz. melléklet a) A hadsereg parancsnokság intézkedése hídfők kiépítésére. »