« 21. számú melléklet Tendenciózus cikkek a párizsi sajtóban. | KEZDŐLAP Tartalomjegyzék | 23. számú melléklet A Vyx alezredes által 1919. március 20-án átnyújtott jegyzék. »

22. számú melléklet
Berthelot tábornok 1919. március 7-i, Presan altábornokhoz intézett levele

Francia katonai misszió és a Romániában és a Dél-Oroszországban működő csapatok parancsnoksága, Berthelot tábornok, Presan tábornok úrnak, a román csapatok vezérkari főnökének, Bukarest.

Vezérkar, 3. sz. iroda. 487/3. sz., 1919. március 7.

Van szerencsém a következő híreket tudomására hozni:

A Békekonferencia február 26-án tartott ülésében elhatározta, miszerint abból a célból, hogy kikerüljön minden konfliktust, amely a folyamatban levő dolgokat zavarhatná, Erdélyben a románok és magyarok között egy mind román, mind magyar csapatoktól teljesen mentes semleges övet teremt. E semleges öv legkiválóbb pontjait francia csapatok foglalják el (körülbelül két zászlóalj és egy lovasezred), kiknek feladata lesz a jó rend és nyugalom fenntartásának biztosítása az említett övben, a szükségeshez képest egy szövetségközi bizottság közreműködésével, amelynek egyébként többrendbeli adminisztracionális ellenőrző tevékenysége is lesz, bár a terület adminisztrációja a fegyverszüneti szerződésben megállapított feltételek mellett folyik tovább, amely szerződésnek első fejezete szintén módosítást szenved.

A semleges zóna következőleg állapíttatik meg (lásd a 10. és 49. számú mellékletet):

1. Keleti határ: Az Aradról Nagyszalontára vezető műút; a Nagyszalontáról Nagyvárad, Nagykároly, Szatmárnémetire vezető vasútvonal; az említett helységek ki vannak zárva román katonai megszállás alól. A román csapatok ezeket a helyeket és a vasútvonalat azonban a szövetségesek ellenőrzése mellett az élelmiszerekkel való ellátás és gazdasági szükségletek beszerzése céljából használják.

2. Északi határ: A Szamos folyása.

3. Nyugati határ: A Tiszát Vásárosnaménytől 5 km-re észak-nyugatra elhagyja, aztán Debrecentől 5 km-re nyugatra, Dévaványától 3 km-re nyugatra, Gyomától nyugatra, Orosházától 5 km-re nyugatra, majd Hódmezővásárhelyr és Szegedre húzódik.

4. Déli határ: A Maros folyó.

Aradot román és magyar csapatok kizárásával szövetséges csapatok szállják meg.

Ezt a határozatot velem közölvén, Franchet d’Espérey tábornok meghagyta, közölném, hogy a román kormány nem terjeszkedhet tovább nyugatra az ő felhatalmazása nélkül, amelyet ő annak idején közölni fog. A magyar csapatok megkezdhetik a számukra a fentiek szerint (lásd a 3. pontot) megállapított határ mögé való visszavonulást és Franchet d’Espérey tábornok elvárja, hogy a Békebizottság által meghatározott rendszabályok végrehajtása közben semmiféle ellenséges aktus sem fog előfordulni.

Franchet d’Espérey tábornok kijelölni kíván egy tábornokot vagy magasabb rangú tisztet, aki a helyszínen és az ő nevében szabályozza az összes mozdulatokat, amelyek ebből az elhatározásból folynak.

Berthelot s. k., tábornok

« 21. számú melléklet Tendenciózus cikkek a párizsi sajtóban. | KEZDŐLAP Tartalomjegyzék | 23. számú melléklet A Vyx alezredes által 1919. március 20-án átnyújtott jegyzék. »