« b) A custozai csata 1866 június 24.-én. | KEZDŐLAP Tartalomjegyzék | ii) A reggel 3 és 8 óra között lezajlott események. A Pulz- és Bujanovics-lovasdandárok rohamai. »

i) Intézkedések június 24-ikére.

Az olasz fővezérlet abban a hiszemben, hogy a hegyvidéket Villafranca–Sommasampagna–Sona vonalában június 24.-én harc nélkül szállhatja meg, erre a napra csak egyszerű menetintézkedéseket adott ki. Onnan aztán a következő napon tovább akarták folytatni az előnyomulást Verona felé. A június 23.-án este kiadott inézkedés szerint az I. hadtest 2. (Pianell-) hadosztályának Peschiera megfigyelése céljából a Mincio jobb partján kellett maradnia; az 1. (Cerale-) hadosztálynak Castelnovo–Sandrà körletébe kellett vonulnia, hogy onnan Peschiera és Patrengo felé figyeljen; az 5. (Sirtori-) hadosztálynak a legrövidebb uton S. Giustinára, a 3. (Brignone-) hadosztálynak pedig Custozán át Sona-ra kellett menetelnie. A III. hadtest 8. (Cugia-) hadosztálya számára Sommacampagna, 7. (Bixio-) hadosztályának Ganfardine, 16. (Umberto-) hadosztályának Villafranca, 9. (Govone-) hadosztálya számára pedig Pozzo Moretta jelöltetett ki menetcélul. A hadtest lovasdandárnak a Bixio-hadosztály mögött Rosegaferror-ra kellett menetelnie. A II. hadtest Borgoforte és Mantua ellen alkalmazott 4. (Mignano-) és 6. (Cosnez-) hadosztályának feladatukat folytatni, 19. (Longoni-) hadosztályának Roverbellát, 10. (Angioletti-) hadosztályának pedig 1–1 dandárral Marmirolót és Goitót kellett elérnie, a hadtest lovasdandára pedig a III. hadtesttel az összeköttetést volt fenntartandó. Végül Sonnaz lovashadosztályának Mozzecane–Guaderni–la Gherla körletében kellett elhelyezkednie. Valamennyi oszlopnak, összes vonatát magával vive, reggel 4 óra előtt kellett elindulnia. Az olasz király főhadiszállását Goitóból Valeggióba szándékozott áttenni. Bár ilyenformán a főhadiszállás felfogása szerint 24.-én csak egyszerű helyváltoztatásról volt szó, La Marmora mégis hangsúlyozta intézkedésében, hogy az oszlopoknak az ellenséggel való találkozás lehetőségét szem előtt tartva, a kellő elővigyázattal kellend menetelniök. A Po-hadseregnél Cialdini 24-ikére csupán a corbalai tüntető csoportnak a Po di Maestroig leendő előnyomulását rendelte el.

Albrecht főherceg a június 24-ikére szóló intézkedést 23.-án este 6 óra 45 perckor adta ki. E szerint a főherceg az egész hadsereg első felvonulását a Castelnovo–S. Giorgio–Sommacampagna által jelölt 8 km kiterjedésű vonalban rendelte el. E vonalból aztán a jobbszárnyon levő tartalék-hadosztálytól kezdve, a Sommacampagnanál álló IX. hadtesttel mint sarkponttal, balrakanyarodás formájában fokonkénti és szakaszonkénti előnyomulás volt tervbe véve az Oliosi–S. Rocco–Zerbare–Sommacampagna által jelölt második vonalba, úgy hogy most már a hadsereg arcvonala tisztán délnek volt irányítva. A VII. hadtest két dandárának Sona-nál hadsereg-tartalék viszonyban kellett felállnia. A Pulz ezredes parancsnoksága alá helyezett 2 lovas dandár Villafranca tájékán veendő felállítással a hadsereg baloldalát volt fedezendő. Feltéve, hogy az ellenség június 24.-én előnyomulását Verona irányában folytatni fogja, a hadseregnek az előnyomulást az említett második vonalból Monte Vento–S. Lucia–Custoza–Monte Torre által jelölt harmadik vonalba kellett megkezdenie. A főherceg csatatervének alapeszméje az volt, hogy míg a tartalék-hadosztállyal és az V. hadtesttel mint támadó jobbszárnnyal a Monte Vento felé előnyomulva, az ellenséget monzambanoi és valeggioi hidaitól elvágja, addig a balszárnyon alkalmazott IX. hadtestnek a montecrocei, belvederei és custozai magaslatokkal szemben inkább lekötő és halogató harcot kellett vívnia. A VII. hadtest az általános tartalékot képezte. A hadseregparancsnokság Sonát jelölte ki a maga felállítási helyéül. Reggel 3 órakor az összes csapatoknak indulásra készen kellett állaniok. – Végül báró Kuhn tábornoknak a főherceg meghagyta, hogy a hadsereg támadólagos előnyomulására való tekintettel június 24.-én a Monte Baldo megszállása iránt intézkedjen.

« b) A custozai csata 1866 június 24.-én. | KEZDŐLAP Tartalomjegyzék | ii) A reggel 3 és 8 óra között lezajlott események. A Pulz- és Bujanovics-lovasdandárok rohamai. »