« A rendőrség átszervezése vörös őrséggé. | KEZDŐLAP Tartalomjegyzék | Hadműveleti tartalmú intézkedések. »

A hadügyi népbiztosság egyéb rendelkezései.

A csapatok proletárfegyelme nem valami híres lábon állott, ezért Pogány március 25-én a 33. sz. mellékletben foglalt rendeletet adta ki.

Ezt márc. 27-én a következő rendelet követte: „A régi hadsereg az uralkodó osztályok érdekeit szolgálta. A kaszárnyákat tehát császárokról, főhercegekről és tábornokokról nevezték el. A vörös hadsereg a proletárság hadserege. A kaszárnyákat tehát a munkásmozgalom és a szocializmus nagy vezéreiről nevezzük el. A hadügyi népbiztos elrendeli, hogy az alább felsorolt laktanyák a következő új nevet kapják: Ferenc József laktanya elnevezése Marx laktanya, Károly király laktanya elnevezés Bebel laktanya, Mária Terézia laktanya elnevezés Martinovics laktanya, József főherceg laktanya elnevezés Lenin laktanya, Vilmos főherceg laktanya elnevezés Engels laktanya, Radetzky laktanya elnevezés Petőfi laktanya, Lobkowitz laktanya elnevezés Táncics laktanya, I. Ferdinánd laktanya elnevezés Liebknecht Károly laktanya, Pálffy laktanya elnevezés Luxemburg Róza laktanya, Ferenc József lovassági laktanya elnevezés Dózsa György laktanya. Albrecht laktanya elnevezés Trockij laktanya, Andrássy laktanya elnevezés Frankel Leó laktanya, Nádasdy laktanya elnevezés Jaurés laktanya, Hadik laktanya elnevezés Lassale laktanya, Laudon laktanya elnevezés Mehring laktanya. A régi felírásokat minden laktanyáról le kell szedni. Minden laktanyában emléktáblát kell elhelyezni az új név viselőinek méltatásával. A névadást ünnepséggel kell felavatni.

Márc. 29-én 5183/eln. 38. sz. rendeletével a hadügyi népbiztosság a befedezett tenyészkancák és a versenylovak kivételével az ország területén található összes lovakat lefoglalta, hogy azokból az alkalmasakat a vörös hadsereg lószükségletének fedezésére felhasználhassa.

« A rendőrség átszervezése vörös őrséggé. | KEZDŐLAP Tartalomjegyzék | Hadműveleti tartalmú intézkedések. »