« Megjegyzések. | KEZDŐLAP Tartalomjegyzék | Megjegyzések. »

Május 2.

Május 2-án a keleti hadsereg parancsnokság a következő jelentéseket vette:

A szolnoki postahivatal egyik hivatalnoka hajlani 1 órakor a következőket közölte: „A szolnoki direktórium május 1-jén de. 10 órakor Szolnokot elhagyta és Jászberénybe menekült. A város vezetését a régi rend emberei a Szolnokon alakult fehér gárdával együtt vették át. A városban a piros zászlókat a házakról és a piros sapkajelvényeket letépték. A túszokat szabadon bocsátották. A szolnoki vasúti hidat a délután folyamán felrobbantották. Saját csapataink Szolnokot kiürítették, 2 század a 68. gyal.-ezredből Szolnokon maradt és a fehérgárdákhoz csatlakozott. A románok Szolnokot még nem szállották meg.”

Nemsokára rá a 4. hadosztályparancsnokság jelenti, hogy a románok Szolnokot megszállották és a szolnoki hídfő csapatainak egy része Újszász felé özönlik vissza.

Reggel 6 órakor Böhm hadseregparancsnok Budapestről a következőket telefonálta:

A hadsereg parancsnokság azonnal parlamentairek útján csehekkel, románokkal és délszlávokkal lépjen érintkezésbe és a parlamenterek jelentsék be Stromfeld vezérkari főnöknél lévő távirat alapján a távirat szó szerinti szövegével, hogy a magyar kormány az antanttól táviratilag már békét kért.

E telefonon alapszik Stromfeldnek de. 11 órára már kiadásra készen volt, de utóbb visszaszítt következő rendelkezése:

Böhm hadseregparancsnok parancsára az ellenségeskedések megszüntetésére a szolnoki csoportparancsnokságnak, a 2. hadosztályparancsnokságnak és az 1. hadosztályparancsnokságnak a következő parancs adatott ki: A hadsereg parancsnokság felhatalmazza az 1. hadosztályparancsnokságnak Sipos Gyula hadosztályparancsnokát vagy betegsége esetén a vezérkari főnököt, a 2. hadosztály parancsnokságnál Tóth Sándor hadosztályparancsnokot, a szolnoki csoportnál Werth Henriket (aki időközben a csoportparancsnokságot Kubinyitól átvette), hogy lépjenek, mint a hadsereg parancsnokság parlamentairjai a Miskolcnál, illetve Bajánál és Szolnoknál levő ellenséges csapatok parancsnokságával érintkezésbe az azonnali fegyverszünet megkötése tárgyában. Egyúttal kérje az ellenségeskedések azonnali beszüntetését és távbeszélővel közölje ide, milyen alapon hajlandók a szemben álló ellenséges parancsnokságokkal minden felesleges vérontás elkerülése végett a fegyvernyugvást haladéktalanul megkötni. (Keleti hads.-parság 502/5. a.)

Dacára annak, hogy ez a rendelkezés állítólag visszavonatott, azért Werth úgy látszik, mégis hivatalos formában megkaphatta azt, mert a románok május 2-án tényleg megkapták az alábbi iratot, melyet ők a következő felírással láttak el:

A magyarok által április 30-án tett fegyverszüneti ajánlat:

„A magyar csapatok parancsnoksága felhatalmazza Werth Henrik elvtársat, a szolnoki csapatok parancsnokát, hogy mint a magyar parancsnokság parlamentaire, járjon közbe, hogy a szolnoki ellenséges (román) csapatok parancsnokságával fegyverszüneti szerződés köttessék. – Nevezett egyidejűleg kérni fogja az ellenségeskedések azonnali megszüntetését és telefon útján tudatni fogja, hogy a román parancsnokság mily alapon hajlandó a fegyverszünet megkötésére, hogy a további vérontás megszüntettessék.”

A 2. hadosztályparancsnokság reggel 7 órakor ezt jelenti:

Kiskunfélegyházai védőszakasz jelentése szerint a sándorfalvai főőrssel szemben álló francia tábori őrsök feketék által lettek felváltva; nagy sürgés-forgás az ellenségnél. A csongrádi 30. zászlóalj 27 embere a parancsnok tilalma dacára egy önkéntes vállalkozást kezdeményezve, átmentek a hídon a túlsó oldalra, ahol srapnel és gépfegyvertűz fogadta őket. Veszteség 2 halott, 10 sebesült. Ha valaki a hídra megy, ágyú- és géppuskatűz fogadja őket. (2. ho. 832/1.)

Reggel 7 órakor a szolnoki csapatparancsnokság Abonyból jelenti:

Miután a csapatok nagy része még a visszavonulás alkalmával elszéledt és a zászlóaljból csak 50 vagy 70 ember gyülekezett, a közúti hídnál álló 1/III. vadászzászlóalj kb. de. 2 óra felé csoportokban felállítása helyét elhagyta. Közben a városban alakult fehér osztagok a hidat megszállották és röviden ezen események után az ellenség is bevonult. De. 4 óra óta Szolnokkal telefonösszeköttetést kapni nem lehet.

De. 3 órakor Jeszenszky volt századost, a repülőszázad parancsnokát, autójával együtt a városban ellenséges osztagok elfogták. Egy fehér osztag a csapatparancsnokságnál Gut munkástanács elnökének kiadását követelte, de azon kijelentésre, hogy félórával előbb távozott, a helyiséget elhagyta.

Kérek általános tájékoztatást és mielőbbi utasítást a csapatok jelenlegi állapotának mérlegelése után a további magatartásra vonatkozólag.

Reggel 8 órakor ugyanez a parancsnokság a következőket jelentette:

Gyalogság jelenleg feloszolva gyalog, kocsikon, teherautókon, bemondások szerint Pest felé, legnagyobb része igen hiányos felszereléssel, fegyver nélkül. Ütegek zárkózottan, rendben haladnak Abonyon át.

Csoportparancsnokság szándéka: lehetőség szerint gyalogsági köteléket Cegléd előtt összegyűjteni. 5 repülőgép elrepült Budapestre.

De. 8 óra 40 perckor a hadügyi népbiztosság következő rendelkezése érkezett meg a gödöllői főhadiszállásra:

A tiszafüredi közúti és vasúti híd, a kiskörei vasúti híd, a szolnoki közúti híd, a szentesi vasúti és közúti híd a robbantáshoz felszerelendők. Nevezett hidak robbantása csakis a keleti hadsereg főparancsnokságának parancsára történhet meg. (Hadügyi népbiztosság 501/34. hdm. sz.)

E táviraton a következő ceruzamegjegyzés olvasható: V/2. de. 9 óra. 1. Tiszafüreden románok, hidak birtokukban. 2. Szolnokon románok, vasúti híd felrobbantva. 3. Szentes nem tartozik a kel. hads.-parsághoz. 4. Ezáltal: i. t.

Ugyancsak a hidakra vonatkozólag a hadsereg parancsnokság du. 12 óra 46 perckor a hadügyi népbiztosság következő parancsát vette:

Kun Béla népbiztos parancsára a Tisza hidak mind felrobbantandók. A 49. osztály utasíttatott a megfelelő mennyiségű anyagnak és személyzetnek még ma éjjeli kiszállítására. (Hadügyi népb. 501/32. hdm.)

A hidak felrobbantásának elrendelése állítólag nem ment valami simán. Amidőn Tombor vezérkari főnök az erre vonatkozó parancs kiadására Julier-nek, az 5., vagyis a hadműveleti osztály főnökének parancsot adott, ez utóbbi állítólag megtagadta ennek a parancsnak a teljesítését.

Az 5. hadosztályparancsnokság a reggeli helyzetről a következőket jelentette:

A csehek Miskolcra még nem vonultak be. A 10. dandár töredékei Emőd környékén gyülekeznek. A 65. dandár töredékei Kisgyőr–Borsodnyék vonalában állanak. A 60. dandárból 400 ember május 1-jén Apátfalván összegyűlt, de mára már szétmentek, 5. hadosztály parancsnokság Füzesabonyban. Az egri ellenforradalmat valami lisztellátási kérdés okozta. 1. hadosztály parancsnokság, 32/I. zászlóalj, és 1 üteg Füzesabonyban. A csapatok vasúton Pestre való szállításukat erőszakoljákki.

De. 11 óra 15 perckor Pataky miskolci direktóriumi tag telefonálja:

Jelentem, hogy Miskolctól 10 km-re Sajóecseg községbe tegnap délután bevonultak a csehek. Itteni direktórium látva, hogy túlerővel áll szemben, hogy Miskolc várost a bombázástól megmentse, kiutazott a helyszínre és tárgyalt a cseh parancsnokkal, aminek eredménye az, Miskolc fel lesz adva, katonailag ki lesz ürítve és a cseh csapatok ma du. 3 órakor bevonulnak Miskolcra.

A fenti lisztügyre nézve a 3. hadosztályparancsnokság du. 1 óra 50 perckor ezeket jelenti:

s. 3. ho. parság 49. 245. 5/2., 1/50. m. Keleti hadsereg parság Gödöllő. Helyzetjelentés. Budapest, 1919. V/2-án. Tegnap az egri direktórium 20 vagon lisztet szándékozott a városból elszállítani, amit a kisgazdák mindenáron meg akartak akadályozni. Nagy tömegek vonultak fel az utcákon és követelték a szállítás azonnali beszüntetését és a politikai foglyoknak szabadon bocsátását. A csapatoknak erélyes fellépéssel sikerült a rendet helyreállítani. Ismeretlen tettesek, valószínűleg a liszt elszállítását megakadályozandók, Eger–Füzesabony vonalon a vasúti síneket megrongálták. A közlekedés az említett vonalon szünetel. A tengerész zászlóalj emiatt még mindig Füzesabonytól északra vesztegel. A vasút helyreállítása folyamatban. Egy egri forradalomról elterjedt hírek alaptalanok. Jelenleg teljes nyugalom van. A tegnapi ózdi harcokban saját veszteség: 16 halott, 80 sebesült és kb. 120 fogoly. A foglyokat menekültek szerint agyonlövöldözték. A Mikófalva–Apátfalva vonalon a berendezkedés a további védelemre folyik. A bánrévei csoporttal szemben állítólag francia gyarmati csapatok harcoltak. A salgótarjáni védőszakaszban tegnap este Nagydarócon felállított figyelő őrsünket a csehek körülfogták és egy részét magukkal vitték; később kiküldött erősítések a faluból az ellenséget kiverték. Állítólag Guszonán (Feledtől északra) levő embereinket is elfogták és agyonlőtték. Felderítés folyamatban. A rapi és lázi pusztánál álló őrseink egybehangzó jelentése szerint tegnap Losonc városából erős géppuska tüzelés hallatszott. A tüzelés 15 percig tartott. Az 1. hadosztály parancsnokság, bár Füzesabonyba megérkezett, közlése szerint telefonberendezés hiánya miatt a 60. dandárcsoport parancsnokság felett a parancsnokságot nem képes átvenni. (3. ho. parság 77. bp. 1. op. sz.)

A Sárói-Szabó különítmény du. 1 óra 30 perckor a következőket jelenti:

Délen Tiszaszőllős, északon Csege–Egyek ellen egész éjjel támadtak a románok. Ezen támadások Csege–Egyek–Tiszafüredi vonal ellen reggel megismétlődtek.

Erős ellentámadásokat csak az északi csoport, székely törzsszázad és 39/I. zászlóalj intézett és kitartott, viszont a budapesti 1. vörösőr ezred 3. zászlóalja minden küzdelem nélkül otthagyta helyét. Ennek következtében az északi csoportot a teljes bekerítés és a visszavonulás elzárása fenyegette, miért is a Sárói-Szabó különítmény parancsnoksága a lehetetlen helyzet következtében elrendelte állandó utóvéd és nehéz utcai harc mellett a tiszai hídfő kiürítését.

Du. 4 órakor ezt jelenti Sárói-Szabó:

Csoportparancsnokság Dormándon; vörös őrzászlóalj Tiszavalk, tiszafüredi nemzetőrök Sarudon. Verbőczy csoport (400 fő) egy üteg (3 löveg) Poroszlón; 39/I. zászlóalj és egy üteg töredékei (150 fő) Tiszanánán. Tisza megfigyelés Dorogmától Kisköreig. Az ellenség a Tiszán nem kelt át. A tiszafüredi híd meg van rongálva. Ellenség ereje kb. 2 ezred.

A beérkezett jelentések alapján a hadsereg parancsnokság a következő helyzetjelentéseket adta ki:

a) Reggel 9 órakor:

6. hadosztály változatlan. Szolnoki hídfő: Miután a hídfő csapatai a visszavonulásnál elszéledtek, de. 2 órakor a Tisza jobb partján a vasúti és a közúti hídnál levő csapataink helyüket elhagyták és Abony felé visszavonultak. De. 4 órakor a románok Szolnokot megszállották. A direktórium 1-jén du. 1 órakor Szolnokot elhagyta, mire a régi rend emberei a meglakult fehérgárdával egyetemben a város vezetését átvették, a piros zászlókat a házakról, továbbá a piros jelvényeket a sapkákról letépték, a túszokat szabadon bocsátották. Hídfőparancsnokság de. 3 órakor Szolnokot elhagyta és Abonyba ment, ahol jelenleg tartózkodik. Ma reggel gyalogság feloszolva gyalog, kocsikon és teherautókon vonult át Abonyon Cegléd felé, mind igen hiányos felszereléssel és fegyver nélkül. Ütegek zárkózottan rendben meneteltek Abonyon keresztül. Hogy tüzérség Szolnokon került-e román kézre, még nincs megállapítva. Szolnoki csoport parancsnokság szándéka valamilyen csapatköteléket Cegléden összegyűjteni. Sárói csoport: a tiszafüredi hídfőt egész kiterjedésében V/1-jén de. 5 órától kezdve a románok erősen támadták. Mivel a déli szárnyon állott III. vörösőrzászlóalj állásait minden küzdelem nélkül otthagyta, a derekasan harcoló Verbőczy és 39/I. zászlóalj kénytelen volt, hogy a bekerítés elől meneküljön, visszavonulni. A hídfő kiürítése után a megmaradt csapatok Poroszlón gyülekeztek és átvették a Tisza megfigyelését Kiskörétől Dorogmáig. Jelenleg ezzel a csoporttal összeköttetés nincs. I. hadosztály zöme Heökeresztur–Heöszalonta környékén, I. zászlóalj Mezőcsáton, tüzérség Emődön, a hadosztályparancsnokság Mezőkövesden.

A vezérkari főnök jelenti, hogy a hadosztály parancsnok beteg. A hadosztály csapatai teljesen széjjel züllöttek. Harcra fel nem használhatók és egy része Budapest felé elment. A 4. hadosztály 62. dandára Kisgyőr–Borsodnyék vonalban, 10. dandár Emőd környékén gyülekezik. A 65. dandár csapatai vonakodnak Borsodnyék–Kisgyőr vonalat megszállni. A 60. dandárból 400 ember V/1-jén Apátfalván gyülekezett. Már azonban arra a hírre, hogy Apátfalva felé francia csapatok vonulnak előre, kik minden ellenséges katonát lelőnek, már elszéledtek. Bükk hegységben semmi erőnk nincsen. Hadosztályparancsnokság Füzesabonyban. Miskolcra a csehek még de. 9 óráig nem vonultak be. 3. hadosztálytól még jelentés nem érkezett be. (Kel. hads. parság 502/1. hdm. sz.)

b) Este 6 órakor:

6. hadosztály: Tisza szakaszában változatlan. Szolnoki csoport csapatai útban Cegléd felé. Parancsnokság Cegléden van. Románok állítólag Abonyt elérték volna. 4. hadosztály vasútszállítás alatt Győrbe. Ezen hadosztály volt Tisza-szakaszában saját csapataink nincsenek és a Tisza nem áll megfigyelés alatt. Sárói csoport a Tisza megfigyelést Kiskörétől Dorogmáig végzi. 39/I. zlj. és egy üteg Tiszanánán. Tiszafüredi vörösőrzászlóalj Sarudon. Verbőczy zászlóalj és egy üteg Poroszlón, III. vörösőrzászlóalj Valkon. Csoportparancsnokság Dormándon. Ellenség a Tiszát nem lépte át. Tiszafüreden állítólag 2 roman ezred legyen. Tiszafüredi híd meg van rongálva. 1. hadosztály gyülekezik Mezőcsát–Heőkeresztur területén. Hadosztályparancsnokság a fegyverszünet tárgyában a csehekkel az érintkezést felvette.[1] 5. hadosztály: Miskolcot du. 3 órakor csehek megszállották. 60 dandárcsoport Apátfalván levő különítmények ereje összevéve csak 50 puska. 19/II. és III. zászlóaljak útban Eger felé. Délután Maklárt elérték. 1/1. tengerészzászlóalj helyzete változatlan. 3. hadosztály helyzetét már közvetlenül a hünb. 5. osztályának is felterjesztette. (Kel. hads. parság 502/2. hdm. sz.)

Ugyancsak este 6 órakor adta ki a hadsereg parancsnokság a következő parancsot:

Szolnok az ellenség birtokában van. Szolnoktól nyugatra levő területről hírek nincsenek. Az Ujszászon és környékén volt csapatok önkényesen eltávoztak. Aszódra állítólag ellenséges lovasság bevonult.

Ezen helyzet alapján elrendelem: A 6. hadosztály Szolnok és Abony felé, az Árky-csoport Szolnok és Ujszász felé biztosít. Felderítés mindkét csoporttól Szolnoktól északra fekvő Tisza felé is, mert ott saját megfigyelés nincs. (Kel. hds. parság 502/13. hdm. sz.)

Este 7 óra 50 perckor a 3. hadosztály következő jelentését vette a hadsereg parancsnokság:

s. 3. ho. parság 67. 5/2., 7/10. s. Keleti hads. parság Gödöllő. Helyzetjelentés, Budapest, 1919. május hó 2-án du. 5 óra. A váci dandár védelmi szakaszán a helyzet változatlan. Kémhírek szerint az Ipoly torkolatától Párkánynánáig a Duna parton őrség nincsen. Párkánynánán 40 cseh legionárus tart szolgálatot. Párkányban 30 tót morvákkal, Nánán 40 tót fegyver nélkül tart szolgálatot. Hídvégen a 71-esek váltották fel az ott levő cseheket; ezek Zólyomból jöttek. Az 1. dandár parancsnokság a holnapi nap folyamán a parancsnokságot a váci védőszakasz felett átveszi. Szobtól az Ipoly mentén a Szécsényi vörösőrség szakaszáig a salgótarjáni dandárcsoport védelmi vonalán a nagydaróci őrséget a csehek ma du. 3 óra 45 perckor gyalogsággal és tüzérséggel megtámadták. A persei század, mely ezen őrs segítségére ki lett küldve, ellentámadásba ment át, visszaverte ugyan az ellenséges támadást, később azonban kénytelen volt visszavonulni. Eddig 3 cseh foglyot ejtettek. Nagydarócot a csehek megszállották. Visszavonult csapataink a Zsomai pataktól északra fekvő hegyekben újólag állást foglaltak. Az egri 60 dandár a bánrévei szakasszal együtt az 5. hadosztály kötelékébe ment át. (3. ho. 77. bp. 11. op. sz.)

Este 8 órakor a hadsereg parancsnokság a hadügyi népbiztosságnak és az 5 .hadosztály parancsnokságnak a következő táviratot adta le:

Május hó 2-án du. 8 órakor. A ma de. 8 órakor Miskolcra parlamentairi minőségben kiküldött Szabó-Pap elvtárs, az 1. hadosztály vezérkari főnöke, Mezőkövesdre visszaérkezve, a következőket jelenti:

1. Szabó-Pap elvtárs Angioli (a név alighanem téves: helyesen: Angiono) olasz ezredessel, a 32. légiós ezred parancsnokával tárgyalt, aki csodálkozásának adott kifejezést, hogy mi az ellenségeskedések beszüntetését kívánjuk, mert tudomása szerint a cseh előnyomulás nem egyéb, mint az új demarkácionalis vonal elfoglalása, melyet a 2 kormány már régebben megállapított. Kijelentette, hogy saját csapatai a mai napon Borsodhalom–Bakta–Felnémet–Felsőtárkáyn–Kakasnyílás (magaslat) –Mályi vonaláig nyomulnak előre, a tőle keletre előnyomuló csoport Gesztely–Csanálos–Tálya–Tolcsva–Sárospatak vonaláig mennek. Egyszersmind kijelentette, hogy május 3-án nem folytatja az előnyomulást. Végül értesítette Szabó-Pap elvtársat, hogy a tárgyalást a Kassán levő hadosztály parancsnokságnak jelenteni fogja és május 4-én a válasz átvétele végett ismét Miskolcon jelenjék meg.

2. Egy Szabó-Pap elvtársat kísérő tiszt kijelenti, hogy az egész sajóvölgyi előnyomulás alatt egyetlen ütközetük nem volt és a községekbe csak akkor vonultak be, ha a mieink onnét kivonultak.

3. Miskolcra du. 5 óra 30 perckor vonultak be a csehek zeneszóval minden biztosítás nélkül. A századok állománya kb. 150 ember. Legénység kedvtelen hangulatú. Fölszerelés stb., vonat kifogástalan. A városban sok nép jár, különben teljes nyugalom és rend van. A rendőrök régi sapkarózsával teljesítik szolgálatukat.

4. Saját csapatot csakis a Kakasnyilás környékén látott, néhány lézengő embert, kik avval foglalkoznak, hogy katonaruhájuktól szabadulva, polgári ruhát szerezzenek.

5. Az 1. hadosztály parancsnokságnak Mezőkövesden volt részei már bevagoníroztak és útban vannak Pest felé. (Kel. hads. parság 502/15. hdm. sz.)

A román vezérkar a május 2-i eseményekről május 3-i 757. sz. jelentésében a következőket jelentette Konstantinápolyba, illetve Belgrádba:

„1. Északi front: A bolsevisták mozgósítása Ukrajnában úgy látszik nem jár eredménnyel. Vett információk szerint a bolsevisták Dubosari, Tiraspol és Cetatea Albanál Besszarábiába bevonulni szándékoznak. A Dnjesteren mindkét parton tüzelés.

2. Nyugati front: Május 2-a folyamán csapataink Tokajnál átkeltek a Tiszán. Tisazfüredet és Törökszentmiklóst heves csaták révén elfoglaltuk, az ellenséget nagy veszteséggel a Tiszántúlra vetve, aki elkeseredett ellenállást fejtett ki Szolnoktól keletre a hídfőben.[2] A Tisza vonala az egész arcvonal mentén el van érve. 3 kis löveget, 17 géppuskát és sok fegyverzetet zsákmányoltunk.”

A déli frontról a hadügyi népbiztosság egyéb említésre méltó hírt nem kapott, mint hogy a szerbek a Dráván Golatól délre 2 hidat építenek. (44 ddr. 502. hdm.)

> [1] Később ettől a hadügyi népbiztosság által eltiltatott.

> [2] Hogy ez az elkeseredett ellenállás valóban hogyan nézett ki, azt a vörösök fentebbi jelentése elég leplezetlenül tárja fel.

« Megjegyzések. | KEZDŐLAP Tartalomjegyzék | Megjegyzések. »