« 41. számú melléklet Felhívás a szocialista volt tartalékos tisztekhez és tisztjelöltekhez. | KEZDŐLAP Tartalomjegyzék | 43. számú melléklet Helyzet 1919. március 31-én. »

42. számú melléklet.
A hadiüzemekben dolgozó proletárokhoz!

A nemzetközi burzsoázia elleni élet-halálharcot, az utolsó nagy leszámolást kizsákmányolóinkkal egyformán kell a fronton és a frontokat ellátó gyárakban megvívnunk. Ma minden gyár csak a frontok számára dolgozhat! A legszükségesebb élelmiszerüzemeken kívül ma csak a hadiszert gyártó üzemek számára van szén, van nyersanyag és minden egyéb, amit csak ebben a kizsákmányolók proletárgyilkos háborújában elszegényedett országban elő tudunk teremteni.

Ma a gyár is harctér, a gyárban dolgozó is katona: a proletárforradalom katonája!

Elvtársak! Ti, akik nem mehettek ki a frontra, mert gondoskodnotok kell munícióról és fegyverekről, a harcos katona fegyelmezettségével minden forradalmi lelkesedéstekkel, százszoros szorgalommal és kitartással vegyétek kezetekbe a szerszámot, százszoros igyekezettel dolgozzatok az esztergapadon, a szerszámgép mellett!

És ti, bányásztestvéreink is, akik mindezek számára a munka, a muníciótermelés lehetőség teremtitek meg, úgy vágjátok csákányotokat a szenet adó kőzetbe, olyan erővel, olyan igyekezettel, mintha magának a kizsákmányoló burzsoá osztálynak koponyájába vágnátok bele, mert ma valóban azt jelenti minden csákányütéstek!

Nincs ünnepnap, nincs pihenés addig, míg a nemzetközi kizsákmányolók fojtogatják a proletárforradalmat.

Hétfőn (húsvét) reggel üzemben legyen minden muníciót vagy egyéb hadianyagot előállító gyár! Hétfőn este 7 órakor pedig az összes ilyen gyárak termelési biztosai és munkástanácsai, valamint az illetékes szakszervezetek kiküldöttei a további teendők megbeszélése végett gyűljenek össze a vas- és fémmunkás szövetség helyiségében.

Munkástestvérek! Mától kezdve úgy dolgozzatok a gyárban, mint ahogyan harcolnátok fegyverrel a kezetekben a fronton!

« 41. számú melléklet Felhívás a szocialista volt tartalékos tisztekhez és tisztjelöltekhez. | KEZDŐLAP Tartalomjegyzék | 43. számú melléklet Helyzet 1919. március 31-én. »