« Ruszin vörös gárdahadosztály alakítása. | KEZDŐLAP Tartalomjegyzék | Munkásszázadok felállítása. »

A hadsereg újabb átszervezése.

Április 15-én a hadsereg további átszervezésére vonatkozó 8184/eln. 6. számú rendeletet adták ki, mely főbb vonásaiban a következőket tartalmazta:

Mindenekelőtt május 5-i kelettel különválasztott a hadműveletek végrehajtására és karhatalmi szolgálatra hivatott vörös hadsereg a front mögötti területi alakulásoktól. A vörös hadsereg 6 hadosztályból, a székely különítményből és az imént felállított ruszin vörös gárdahadosztályból állott. Az állományok az eddigiek, vagyis a 2669/eln. 6. számú rendelettel megállapítottak maradtak. A területi alakulásokhoz tartoztak: a) a Budapesten, Győrött, Nyíregyházán és Debrecenben újonnan átszervezendő kerületi parancsnokságok. Ezek feladatához tartozott: a toborzás és szervezés vezetése, a gazdászat-közigazgatási teendők végzése, a működő hadsereggel szemben a szállásmesteri ügykörnek ellátása, a póttestek kiképzésének vezetése és a közreműködés az egészségügyi szolgálat vezetésében. b) Az újonnan megalakult póttestek. c) A felszámoló (régi) póttestek és kiegészítő parancsnokságok. E rendelet folytán teljesen megszűntek a népfölkelő parancsnokságok és a huszár népfölkelő nyilvántartóságok.

« Ruszin vörös gárdahadosztály alakítása. | KEZDŐLAP Tartalomjegyzék | Munkásszázadok felállítása. »