« A munkástanács határozata. | KEZDŐLAP Tartalomjegyzék | A vörös hadseregbe való belépés kötelezettsége. »

A hadügyi népbiztosság rendelkezései.

Ebből kifolyólag a hadügyi népbiztosság még aznap a 41. sz. mellékletben foglalt felhívást, illetve rendelkezéseket bocsátotta ki.

Másnap, húsvét vasárnapján a népbiztosok mindegyike egy-egy vidéki városban verte félre a harangot és buzdította a népet a vörös hadseregbe való belépésre, míg itt Budapesten, ahol ezt a munkát ismét zajos toborzó művészelvtársak és elvtársnők végezték, óriási plakátok hírdették, hogy „Veszélyben a forradalom!”, „Be a vörös hadseregbe!”, „Védd meg a proletárok hatalmát! Állj be a vörös hadseregbe még ma!”, „Proletárok védjétek meg a tanácsköztársaságot!”, „Fegyverbe!” stb. stb.

Ugyancsak április 20-án a hadügyi népbiztosság a következő 9000/eln. 6. számú felhívást tette közzé a lapokban:

A budapesti forradalmi munkástanács 1919. április 19-én megtartott gyűlésén (a fogalmazvány szerint „határtalan lelkesedéssel”, de e szavakat Szántó népbiztos törölte) egyhangúlag hozott ama határozatának végrehajtására, hogy a kormányzótanács és a munkástanács fele, valamint az összmunkásság fele kimegy a frontra, a kormányzótanács megbízásából a hadügyi népbiztosság a következőket rendeli el: 1. A vörös hadseregbe belépő munkásság lakóhelye munkás- és katonatanácsánál jelentkezik. Jelentkezhetnek mindazok, akik 18. életévüket betöltötték. 2. Azon gyárak munkásai, melyek legalább egy egész századot (150 fővel) felállítani képesek, az illető gyári munkástanácsnál jelentkeznek. 3. A jelentkezők egyelőre csak lajstromoztatnak s naponta néhány órára katonai kiképeztetésük céljából egyesíttetnek. Mindenki saját ruhájában gyakorol, s azért óránként 3 korona ruhakoptatási díjat kap. 4. A kiképzettek minden pillanatban a frontra küldhetők. (A többi pontok a különleges alakulásokhoz való jelentkezést szabályozták.)

Ugyanazon szám alatt intézkedés történt a jelentkezők lajstromozása és kiképzése iránt is.

A szociális termelés népbiztosságától ugyan e napon a 42. sz. mellékletben foglalt felhívás jelent meg a lapokban.

« A munkástanács határozata. | KEZDŐLAP Tartalomjegyzék | A vörös hadseregbe való belépés kötelezettsége. »