« 4. A regensburgi hadjárat. | KEZDŐLAP Tartalomjegyzék | b) A hadműveletek lefolyása. »

a) Erőviszonyok. Hadműveleti tervek.

Károly főherceg a németországi hadiszíntérre szánt haderőket március közepe táján következőleg vonultatta fel: I. hadtest, Bellegarde, Saaznál, II. hadtest, Kolowrat, Pilsennél, III. hadtest, Hohenzollern, Prágánál, IV. hadtest, Rosenberg, Piseknél, V. hadtest, Lajos főherceg, Budweisnál, I. tartalék-hadtest Liechtenstein, Neuhausnál; ezek a hadtestek képezték a csehországi csoportot. Felső-Ausztriában a Dunától délre vonultak fel: a VI. hadtest, Hiller és a II. tartalék-hadtest, Kienmayer, Wels tájékán. A sereg állománya mintegy 190.000 embert tett ki.

Károly főherceg főerejével Csehországból, a mellékcsoporttal az Inn mellől Bajorországba Bamberg felé veendő iránnyal szándékozott előnyomulni, hogy a még Erfurtnál vélt Davoust-csoportot ilyenformán a délnémetországi francia erőktől elválassza s azután mindkét csoportot egyenként megverve, a franciák esetleges újabb erősbítései ellen a Rajnához vonuljon.

Napoleon a fentemlített módon készenlétbe helyezett seregét a kialakuló ellenséges helyzethez képest vagy Regensburgnál, vagy Ingolstadtnál szándékozott összpontosítani s az erre vonatkozó rendelkezések kiadásával a hadsereg vezérkari főnökét, Berthiert bízta meg, miután neki egyelőre Párisban kellett maradnia.

Miután Davoust csoportja március közepén Erfurt mellől Bamberg tájékára nyomult előre, az erről hírt kapott Károly főherceg eredeti tervét már nem tartotta kivihetőnek, amennyiben most már lehetetlennek látszott, hogy a Csehországból megindítandó főerő offenzívája által Davoust csoportját elszigetelten megverni lehessen s mivel azonkívül a főherceg még arról is értesült, hogy Augsburgnál, Donauwörthnél és Münchennél jelentékeny francia erők gyülekeztek; ennek folytán elhatározta, hogy Csehországból csak két hadtestet indít Regensburg felé, míg ereje zömét az Inn mentén egyesíti, hogy onnan a Dunától délre nyomuljon előre. Ehhez képest Csehországban Bellegarde lovassági tábornok parancsnoksága alatt csak az I. és II. hadtest maradt, míg április 8-ikáig a IV. és az I. tartalék-hadtest Schärdingnél, a III. hadtest Mühlheimnél, az V., VI. és a II. tartalék-hadtest pedig Braunaunál vonult fel.

Berthier ezalatt, Napoleon erre vonatkozó utasítása ellenére, még távolról sem összpontosította kellőképpen a francia sereget; Davoust még mindíg Nürnbergnél és Bayreuthnál, Lefèbre Freisingnél és Landshutnál, Oudinot pedig Augsburgnál állott, míg Vandamme és Massena még csak most gyülekeztek Donauwörthnél és Ulmnál.

Károly főherceg a franciák szétforgácsolásáról tudomást szerezve, elhatározta, hogy haladék nélkül megkezdi előnyomulását az Inn folyón keresztül, majd Kehlheimnél a Dunán átkelve, az ellenség arcvonalát áttöri, azután Csehországból az Altmühl felé előnyomuló két hadtesttel egyesülve, Davoust elkülönített seregcsoportjára, azután pedig a Dunától délre levő francia erőkre veti magát.

« 4. A regensburgi hadjárat. | KEZDŐLAP Tartalomjegyzék | b) A hadműveletek lefolyása. »