« 69. sz.melléklet Az 5. hadosztályparancsnokság 1919. évi április 28. este 7 órai helyzetjelentése. | KEZDŐLAP Tartalomjegyzék | 71. sz.melléklet A hadügyi népbiztosság intézkedése a hírszerző szolgálat szabályozására. »

70. sz. melléklet
A keleti hadseregparancsnokság 1919. ápr. 19-i rendelkezései

a) 429/14. hdm. szám. Vármegyei munkás- és katonatanácsnak Szolnok. Budapest, 1919. évi ápr. hó 29-én.

A keleti hadsereg parancsnokság kötelessége a Tanácsköztársaságot végveszedelemmel fenyegető román támadást a szolnoki hídfőnél mindenáron megakadályozni; ha a hídfő, melynek rövid napok alatt el kell készülnie, nem lesz kész, a Tanácsköztársaság és az egész ország kiszámíthatatlan veszedelmekbe kerül. E megfontolás alapján a szolnoki hídfő kiépítését a legsürgősebben elrendelem és e célra határozott számú munkásokat kértem.

A mai nap folyamán személyesen jártam kint a hídfőépítésnél és megállapítottam, hogy egyes direktóriumok nem bocsátják a hídfő parancsnokság rendelkezésére a szükséges számú munkásokat, 800 munkás helyett 100–150 jelenik meg, kocsikat egyáltalán nem kapnak és a munkások pontatlanul jelennek meg a munkahelyeken. A Tanácsköztársaság súlyos veszedelemmel fenyegető eme hiányosság ellen a keleti hadsereg parancsnokságnak a legerélyesebben kell fellépnie.

Ennél fogva elrendelem, hogy még a mai nap folyamán az érdekelt községek direktóriumai értesíttessenek, hogy még az éj folyamán rendelkezzenek, hogy holnap reggel 7 órára az általam meghatározott számú munkások pontosan és kivétel nélkül a munkahelyeken jelenjenek meg. E rendelkezésem végrehajtását a holnapi nap folyamán személyesen fogom ellenőrizni és minden mulasztásért a direktóriumokat és a csoportvezetőket teszem felelőssé. Előre is hangsúlyozom, hogy a kormányzótanácstól nyert felhatalmazás lapaján mindazok, akik a mulasztásban vétkesek, a keleti hadsereg parancsnokság rögtönítélő törvényszéke elé fognak állíttatni.

Egyúttal értesítendők a direktóriumok, hogy fogatok kiutalása és elszállásolás ügyében minden rendelkezést azonnal hajtsanak végre.

A hídfőépítés minden ügyében felhatalmazom a hídfő parancsnokságát, hogy nevemben a katona- és munkástanácsokkal érintkezzék és rendelkezéseket tegyen. Egyúttal kérem nevemben elrendelni, hogy minden ilyen kérés és rendelkezés a direktóriumok részéről haladéktalanul végrehajtandók. Böhm s. k., hadseregparancsnok.

b) Este 10 órakor a szolnoki hídfő parancsnokságának:

A kisújszállási különítmény az ellenség által megtámadva, Szolnokra vonul vissza. A 46/III. zászlóalj Nagykőrösre irányíttatik, két ütege pedig a hídfőparancsnokságnak rendeltetik alá. Ezen időpontban csakis a szolnoki hídfő végzi a felderítést és biztosítást a Tisza keleti partján.

A hídfő megszállandó és ellenséges támadás ellen kiépítendő.

Törökszentmiklós keleti szegélyén egy századnyi erős főőrs 2 géppuskával és 1 hegyi ágyúval hagyandó meg.

A hídfő parancsnoksága alatt állanak: gyalogság: 68. gyalogezred parancsnoksága és II., IV. zászlóalja, 1. vadász ezred parancsnoksága és III. és V. zászlóalja, a vörösőrség I., II. és X. zászlóalja és a 18/III. zászlóalj. A vörösőrség ezred parancsnoksága jelenleg Tiszafüreden van és Szolnokra irányíttatott. Tüzérség: 19. tüzér ezredparancsnokság, 19/II. tüzér osztagparancsnokság, 29/2., 18/2., 101/2. ágyús ütegek, 20/3., 32/3., 19/4., 101/4. tarackos ütegek, 19/1., 19/2., hegyi ágyús ütegek, páncélvonatok. (Kel. hadsereg parancsnokság 429/11. hdm. sz.)

c) 428/13.hdm. szám. 1. hadosztályparancsnokság Tarcal, 2. hadosztályparancsnokság Kecskemét, 4. hadosztályparancsnokság Újszász, 6. hadosztályparancsnokság Nagykőrős, székely különítmény (Siegler volt őrnagy) Füzesabony, hídfőparancsnokság Szolnok, Árky-csoport Cegléd.

Akarom, hogy a hadsereg 3 hét után teljesen fegyelmezetten, támadásra kiképzetten és jól felszerelve készen álljon Erdély visszafoglalására.

A kiképzés a rajban kezdendő, fősúly a harcászati és elsősorban a támadásra való gyakorlásra fektetendő.

A kiképzés második hetétől kezdve teljes hadi felszereléssel harcászati menetek eszközlendők, hogy a csapatok fokozatosan nagyobb menetekre szoktattassanak. Munkaidő naponta 8 óra. Az idő alaposan kihasználandó. Különösen a fegyelem helyreállítására a legnagyobb eréllyel járandó el.

A hadosztály azon csapatai, melyek a Tiszán megfigyelő szolgálatban állanak és az ellenséggel közvetlen érintkezésben nincsenek, a viszonyokhoz megfelelően naponta 2–3 órán át kiképzendők.

d) Hadseregparancs! A 4. hadosztály frontján az első vonalat ma több népbiztos elvtárssal meglátogattam és az ott tapasztalt jelenségek alapján örömmel emlékezem meg azokról az örvendetes tényekről, amelyek azt bizonyítják, hogy a vörös katonák egyes osztagai, a tanácsköztársaság egyes alkalmazottai valóban kiváló módon teljesítik kötelességüket. Különös dicsérettel kell megemlékeznem Békési hadosztályparancsnok, Kerner József hadosztályfőnök és Sohl Mátyás hadosztály politikai megbízott elvtársakról, akik fáradhatatlan ügybuzgalommal, szorgalommal és kiváló szervező képességgel vezetik a 4. hadosztály ügyeit. A tanácsköztársaság nevében köszönetemet fejezem ki azon vasutas elvtársaknak is, akik az egyes vasútállomások hadműveleti célokat szolgáló kiürítésénél valóban elismerésre méltó fáradhatatlan ügybuzgalommal dolgoztak. Különös elismerést érdemel Müller Béla püspökladányi állomásfőnök, aki úgy a saját állomáshelyén, mint az egész vasútvonalon páratlan ügybuzgalommal szolgálta a vörös hadsereg ügyét. Elrendelem, hogy valamennyi fent nevezettnek a tanácsköztársaság forradalmi kormányzótanácsának nevében külön dicsérő elismerése tudtul adassék. Egyúttal megragadom az alkalmat, hogy külön is kiemeljem a vörösőrség 1. zászlóaljának és az 1. vadász zászlóaljának a védelmi vonal kiépítése, annak biztosítása és megtartása érdekében kifejtett valóban proletárhős magatartását. Ezért külön elismerésemet fejezem ki. Böhm s. k., hadsereg-főparancsnok, 429/8. hdm. szám.

« 69. sz.melléklet Az 5. hadosztályparancsnokság 1919. évi április 28. este 7 órai helyzetjelentése. | KEZDŐLAP Tartalomjegyzék | 71. sz.melléklet A hadügyi népbiztosság intézkedése a hírszerző szolgálat szabályozására. »