« II. A forradalom kitörése. | KEZDŐLAP Tartalomjegyzék | Október 31-ike. »

Október 30-ika.

Október 30-án estefelé nagy tömeg verődött össze az Astoria szálló előtt és hangosan kezdte követelni, hogy történjen már valami. Erre az egyik szónok az erkélyről bejelentette, hogy a nemzeti tanács elhatározta, hogy a maga kezébe veszi a hatalmat és a kormányt nemlétezőnek tekinti. Egyben felszólították a katonákat, hogy esküdjenek fel a nemzeti tanácsra, mire azok kivont karddal le is tették az esküt, miért Lovászy és Landler mondott nekik köszönetet. Nemsokára megérkezik a csendőrök küldöttsége is, hogy szintén bejelentsék a nemzeti tanácshoz való csatlakozásukat. Majd a Keleti pályaudvarra mennek ki egyes rendezők, ahonnan két menetszázadot hoznak vissza s azok is felesküsznek; ezeket Károlyi Mihály gróf üdvözli.

Az éj folyamán összeverődött csőcselék a honvédügyészség fogházából kiszabadítja a rabokat, közben éjféltájban pedig Heltai Viktor tartalékos főhadnagy Göndör Ferenc asszisztálása mellett néhány katona segítségével a térparancsnokságot keríti htalmába és Várkonyi tábornok városparancsnokot letartóztatván, az Astoriába viszi, ahol helyette Károlyiék nyomban Heltait nevezik ki városparancsnokká.

Eközben néhány katona a Nagymező utcai telefonközpontot, a főpostát, majd a József telefonközpontot, egy másik kirendeltség pedig éjjel fél 3 órakor a főkapitányságot foglalja el. A forradalmárokhoz átpártolt katonák szállják meg a pályaudvarokat is, akik a harctérre indulni akaró katonákat visszatartják.

Mindezeket a dolgokat a nemzeti tanácsból intézték központiasan, ahol Károlyin kívül Hock János, Fényes László, Kéri Pál, Pogány József, Garami Ernő, Kunfi Zsigmond, Garbai Sándor, Szende Pál, Purjesz Lajos, Hatvany Lajos báró, Biró Lajos, Magyar Lajos, Diener-Dénes József, Jászi Oszkár, Gábor Andor, Göndör Ferenc, Szántó Béla, Böhm Vilmos és Landler Jenő dr. munkálkodtak a leglázasabb tevékenységgel. A katonai ügyeket főképp Szántó Béla hadnagy intézte.

« II. A forradalom kitörése. | KEZDŐLAP Tartalomjegyzék | Október 31-ike. »