« Mellékletek. | KEZDŐLAP Tartalomjegyzék | 2. számú melléklet Károly király hadsereg- és hajóhadparancsa. »

1. számú melléklet
József királyi herceg proklamációja.

A Nemzethez! Őfelsége koronás királyunk azzal bízott meg, hogy válságos közviszonyaink oly megoldását hozzam létre, amely a nemzet egyetértésével ne csak biztosítsa, hanem életbe is léptesse hazánk teljes önállóságát és függetlenségét.

Nagy és elhatározó lépés ez, mert külügyi vonatkozásainknak haderőnk önállóbbá tételének és általában az igazgatás minden ágának független berendezését a kor szabadelvű irányának s a széles néprétegek érdekeinek megfelelően kell valóra váltanunk.

A béke azonnali elérése mellett annak jövendőre való biztosításáért a népek nemzetközi nagy szövetségének megkötése uralja törekvéseinket.

Állami területünk épségének s egységének megóvása s annak a veszedelemnek elhárítása, mely a béke megkötéséig is fenyeget bennünket, azt a feladatot szabja elém, hogy az összes nemzeti erőket egyesítve, a közérzületnek azt az összeforrását keltsem fel, mely egyedül vezethet célunk eléréséhez.

Bizalommal fordulok ezért a nemzet minden hű fiához, hogy segítse elő ennek a célnak elérését s félretéve minden ellentétes, minden személyes érdeket, óvja meg az ország törvényes rendjét, szegődjék higgadtsággal, komolysággal s önzetlen odaadással a nemzet nagy ügyének szolgálatába.

Az erők egyesítése megérleli az összetartás gyümölcseit, hazánk épségében megóvandó önállóságát és függetlenségét, a társadalom rendjét és korszerű berendezését, a béke áldásait és jövő fejlődésünk biztosítékait.

Hazafias érzületem egész melegével kérem e nehéz és sürgős feladatomhoz a nemzet támogatását.

Budapest, 1918. évi október hó 28-án.

József kir. herceg.

« Mellékletek. | KEZDŐLAP Tartalomjegyzék | 2. számú melléklet Károly király hadsereg- és hajóhadparancsa. »