« 43. számú melléklet Helyzet 1919. március 31-én. | KEZDŐLAP Tartalomjegyzék | 45. számú melléklet Dr. Popp román miniszter előterjesztése. »

44. számú melléklet
A politikai megbízottak kioktatása

Bizalmas. A politikai megbízott elvtárshoz!

Tisztelt elvtársak! A vörös hadsereg szervezése és harckészültségének biztosítása céljából a tanácsköztársaságnak minden rendelkezésére álló eszközzel gondoskodnia kell a hadsereg fegyelmének helyreállításáról és fejlesztéséről.

Napról-napra érkeznek hozzánk jelentések, amelyekből megállapítható, hogy a vörös hadsereg egyes rétegei a forradalmi fegyelem szempontjából jogos kifogás alá esnek. Ismételten merülnek fel panaszok, hogy egyes csapatrészek, vagy egyes katonák önhatalmúlag cselekednek, fegyelemsértéseket követnek el, a parancsokat nem teljesítik.

Azt hisszük, hogy a t. elvtársak maguk is érzik és tudják, hogy ha a fegyelmetlenség a vörös hadseregben nem lesz megszüntethető és a fegyelmet nem tudjuk helyreállítani, akkor ügyünk már előre is elveszett. Már pedig a mi ügyünknek nem szabad elvesznie. Nemcsak a magyar proletárság, nemcsak a magyar tanácsköztársaság, hanem az egész világ proletárforradalmának érdekei követelik meg, hogy a magyar proletárdiktatúra ügyét minden áron és mindenkivel szemben diadalra vigyük. Hogy ezt megtehessük, szükségünk van erős, fegyelmezett hadseregre. A fegyelem megteremtésében a legfőbb segítő munkatársainknak a politikai megbízott elvtársainknak kell lenniök. Ezek az elvtársak képviselik a csapatoknál a forradalmi kormányzótanácsot és kell, hogy a forradalmi kormányzótanács akaratának, parancsainak érvényt tudjanak szerezni.

A politikai megbízottaknak jó példával kell előljárniok. Magatartásukban, fellépésükben kell hogy mintaképei legyenek a fegyelmezett, öntudatos proletárkatonának. A politikai megbízott ne lépje túl hatáskörét, azonban a hatásköréhez tartozó ügyekben erélyes és határozott legyen. A politikai megbízott ne avatkozzék be stratégiai ügyekbe, azonban minden eszközzel igyekezzék a hadsereg fegyelmét helyreállítani és fejleszteni. Minden katonáknak kiadott parancsot írjon alá. Érintkezzék a katonákkal, a kiadott parancsoknak minden körülmények között szerezzen érvényt. A forradalmi kormányzótanács és a hadügyi népbiztosság minden eszközzel segítségére siet a politikai megbízott elvtársaknak.

Felhívjuk a t. elvtárs figyelmét arra a körülményre, hogy a tanácsköztársaság hivatalos lapjának április 13-i, vasárnapi számában megjelent a külön katonai forradalmi törvényszékek felállításáról szóló rendelet, amely módot nyújt arra, hogy mindazok, akik fegyelmetlenségükkel megbontják a hadsereg egységét és ezzel ellenforradalmi tevékenységet fejtenek ki, forradalmi törvényszékek elé legyenek állíthatók. A politikai megbízottaknak gondoskodni kell róla, hogy a külön forradalmi törvényszékek minden hadosztály és dandár székhelyén levő munkástanács által haladéktalanul megválasztassék és élniök kell azon joggal, hogy mindenkit, aki arra okot szolgáltat, forradalmi törvényszék elé állítsanak.

Azon felül a katonákat ki kell oktatni a forradalmi fegyelem szükségességéről. Rá kell mutatni arra, hogy az egész világ imperialista hadseregeiben a felbomlás vagy már befejezett ténnyé vált, vagy pedig felbomlás jelei mutatkoznak. Ezzel szemben rá kell mutatni az oroszországi szovjet köztársaság hadseregére, melyben bámulatos forradalmi fegyelem érvényesül, s amely a világ legfegyelmezettebb hadserege, fegyelmezettebb, mint valaha a háború első időszakában bármely imperialista hadsereg volt.

A vörös hadsereg Rendeleti Közlönyének április 12-i számában 7891/eln. 7. sz. alatt megjelent a hadsereg fegyelméről szóló rendelet,[1] amelynek rendelkezéseit külön figyelmébe ajánljuk a politikai megbízottaknak, azon felül a mai nap folyamán valamennyi katonához parancsot adtunk ki, mely felvilágosító irat a hadsereg fegyelméről. Elrendeljük, hogy a politikai megbízottak gondoskodjanak róla, hogy ezt a parancsot minden katona előtt felolvassák. Ezt a parancsot több százezer példányban sokszorosítjuk, plakátokon kiragasztjuk és lapokban közzététetjük. Elrendeljük, hogy ebből a röpiratból minden vörös katonánál egy példány ott legyen és a fegyelemről ezzel a röpirattal kapcsolatban általános oktató előadások tartassanak.

Meggyőződésünk az, hogy az oktató előadások és emellett a forradalmi törvényszékek intézményei biztosítani fogják azt, hogy a vörös hadseregben levő – remélhetőleg csak kevés számú – fegyelmezetlen és renitenskedő elem kiküszöböltessék, s így az egységes, a proletárforradalom céljait szolgáló fegyelmezett hadsereg álljon rendelkezésünkre. Nyomatékosan kérjük és követeljük a politikai megbízott elvtársaktól, hogy minden rendelkezésükre álló erejükkel forradalmi öntudattal igyekezzenek a legrövidebb idő alatt a hadsereg fegyelmét helyreállítani.

Ezzel kapcsolatban elrendeljük, hogy valamennyi politikai megbízott április 20-ig a hadügyi népbiztosság 5. osztályához rövid helyzetjelentést küldjön be, melyben a csapatok létszámáról és fegyelméről tegyen jelentést. Budapest, 1919. április 15-én. Elvtársi üdvözlettel: Kun Béla, Böhm Vilmos, Szántó Béla, Fiedler Rezső, Haubrich József hadügyi néptiztosok.

> [1] Lásd a * alatti lábjegyzetet a 30. oldalon.

« 43. számú melléklet Helyzet 1919. március 31-én. | KEZDŐLAP Tartalomjegyzék | 45. számú melléklet Dr. Popp román miniszter előterjesztése. »