« a) A főoszlop előnyomulása a 7. hadosztállyal való egyesülésig. | KEZDŐLAP Tartalomjegyzék | 2. A főoszlop előnyomulása Derventig. »

1. A hadtest parancsnokság rendelkezései a Boszniába való benyomulásra.

Jelentős ellenállásra nem számítván, báró Philippovic táborszernagy a Száva mentén felvonult 4 csoportnak 4 oszlopként való előnyomulását rendelte el, még pedig a samaci csoportnak mint I. oszlopnak Gracanica-n és Dolna Tuzla-n át Zvornikra, honnan Vlasenica-n át a Sarajevoba irányított II. oszloppal kellett összeköttetésbe lépnie. Ez utóbbinak mint főoszlopnak a Boszna-völgyében Sarajevora kellett előnyomulnia. Az Ó-Gradisca-nál felvonult 7. hadosztály zömének mint III. oszlopnak mindenekelőtt Banjalukára kellett menetelnie, ahol a Kostajnicából induló IV. oszlopnak hozzá kellett csatlakoznia, hogy azután az egyesült 7. hadosztály Travnikon át a Sarajevo felől előnyomuló főoszlopot kövesse. Az oszlopnak a fentemlített rendeltetési helyekig terjedő naponkénti menetcéljait, az oszlopok hozzávetőleges erejét, az összekötő, egészségügyi és egyéb szolgálatokra, továbbá a élelmezésre vonatkozó rendelkezéseket a hadseregparancsnokságnál egy nagy menettáblázatba foglalták össze,[1] és az elindulás előtt valamennyi csoport, illetve oszlop-parancsnoknak miheztartás végett kiadták.

Ezzel egyidejűleg a hadtestparancsnok a lakossághoz és a katonasághoz intézett proklamációt is adott ki,[2] ami egyrészt a lakosság megnyugtatását, másrészt a szigorú katonai rend és fegyelem fenntartásának biztosítását célozta. A katonáknak különösen lelkére kötötte a táborszernagy, hogy a mohamedánok vallási érzületét ne sértsék, azok templomait és háremeit át ne lépjék stb.

A kiadott rendelkezések szerint a Száva–Una mentén felvonult mindnégy seregcsoport július 27-ig a folyón való átkelésre vonatkozó előkészületeket megtevén, július 29.-én egyidejűleg át is lépte a határt, ami eredetileg 28-ikára volt tervbe véve.

> [1] Lásd az osztrák vezérkari mű (Die Occupation Bosniens und der Hercegovina durch k. k. Tduppen im Jahre 1878.) 8. számú mellékletét.

> [2] A két proklamációt lásd az osztrák vezérkari mű 102., illetve 105. oldalán. A lakossághoz intézett prokalmációhoz báró Holtz György ezredes a „Von Brod bis Sarajevo” című munkája 7. oldalán a következő találó, de azért elég csípős megjegyzést kockáztatja meg: „Sie teilte das Schicksal der meisten dieser stilistischen Meisterwerke: Der grösste Teil der Bevölkerung konnte sie überhaupt nicht lesen (habár azt szláv és török nyelven adták ki), und die es konnten, glaubten das nicht, was darinstand!

« a) A főoszlop előnyomulása a 7. hadosztállyal való egyesülésig. | KEZDŐLAP Tartalomjegyzék | 2. A főoszlop előnyomulása Derventig. »