« A Temps túlzott hírei. | KEZDŐLAP Tartalomjegyzék | Helyzet március végén. »

Március 31-i román jelentés.

Március 31-én a román főhadiszállás a következő 15. számú március havi összefoglaló helyzetjelentést adta ki:

„A magyarok nem respektálják a fegyverszüneti szerződést. Ellenséges és provokáló magatartást vettek fel, mely a demarkációs vonal megsértésében és csapataink megtámadásában nyilvánul meg bandák és rendes csapatok által, melyeknek ereje napról-napra növekszik. Leglényegesebb esetek: a) a február 22-éről 23-ára hajló éjjel rendes magyar csapatok bandák kíséretében 3 oszlopban lépték át a demarkációs vonalat és elfoglalták Görcsön, Cigányi és Zilah helységeket. A helyi tartalékok közbelépésével e helységeket visszafoglaltuk és az ellenséget visszavetettük a demarkációs vonal mögé.

„b) Február 25-én a győrteleki és hosszúmezői (a Tisza völgyében) út mentén felállított tábori őrseink ellen irányult két ellenséges támadást visszautasítottuk.

„c) Február 26-án és 27-én a mármarossziget-bologai (sebesvári) arcvonalon számos banda lépte át a demarkaációs vonalat; visszautasíttattak. A demarkációs vonaltól nyugatra a magyar bandák és rendes csapatok rablásai és pusztításai az egész román környékre kiterjedtek. A lakosság a hegyekbe menekül, ahol sokat szenved a hidegtől és az éhségtől.

„Ez atrocitások és a fegyverszüneti szerződés flagráns megsértése folytán a versaillesi legfelsőbb haditanács február 25-i határozatával a demarkációs vonalat nyugat felé a következő vonalig tolta ki. (Következik a már ismert új demarkációs vonal részletes ismertetése, Károlyi lemondásának és a szocialista-kommunista kormány megalakításának felemlítése.)

„Az utóbbi napokban – így végződik a jelentés – a magyar támadások állásaink ellen újból kezdetüket vették.”

« A Temps túlzott hírei. | KEZDŐLAP Tartalomjegyzék | Helyzet március végén. »