« vi) A csata folytatása d. u. 4 óráig. | KEZDŐLAP Tartalomjegyzék | viii) Az utolsó harcok; az osztrák sereg visszavonulása. »

vii) A csata lefolyása d. u. 4 órától kezdve.

Az osztrák jobbszárnyon a II. és IV. hadtest és a III. hadtest részei Chlum, Rozbeřitz és Nedelist elvesztése után visszavonulóban voltak az Elbe felé. Porosz részről a 2. gárda-hadosztály Lipát és a mellette levő erdőt, az 1. gárda-hadosztály és a 2. gárda-hadosztály részei, továbbá az I. hadtest egy része Chlumot és Rozbeřitzet szállották meg és aztán a további előnyomulásra tették meg az előkészületeket, míg az I. hadtest zöme Nedelistnél helyezkedett készenlétbe.

A középen az osztrák III. hadtest d. u. 4 óra után a Lipánál és ettől délnyugatra elfoglalt állását, ezen helység elvesztése után már nem tarthatta többé s így megkezdte a visszavonulást Rosnitzra és közben Wšestar és Rosnitz között átmenetileg újból állást foglalt.

Kevéssel 4 óra után a VI. hadtest parancsot kapott a Chlum–Rosbeřitz ellen végrehajtandó ellentámadásra. Az első harcvonal Rosbeřitzot és Chlumnak egy részét rohammal bevette ugyan, de az 1. gárda hadosztálynak ellentámadása, a 2. gárdahadosztály és az I. hadtest részei által támogatva, az osztrák VI. hadtestet nehéz veszteségek mellett visszavonulásra kényszerítette. A Wšestar mellett a szándékolt újbóli megállapodás nem sikerült, mire a hadtest folytatta visszavonulását az Elbe felé.

Eközben a porosz VI. hadtest is előnyomulásban volt Rosbeřitz és Sweti ellen; az ennek balszárnyán előnyomuló Wichmann-lovasdandárt ez alkalommal a 2. könnyű lovashadosztály megtámadta és Sendrasitzra vetette vissza.

Osztrák részről erre Rosbeřitz és Chlum visszafoglalására a hadseregparancsnokság az I. hadtestet jelölte ki, melyhez a X. hadtest Knebel-dandára is csatlakozott. Rosbeřitzet az I. hadtest rövid harc után bevette s annak egyes részei egészen Chlumig hatoltak, de a porosz csapatok központias tüze csakhamar visszavonulásra kényszerítette a hadtestet Wšestaron át, mely 20 perc alatt állományának több mint felét, mintegy 10.000 embert és 23 löveget vesztett. A X. hadtest és az 1. tartalék-lovashadosztály a III. hadtest visszavonulása után, valamivel 3 óra után, Wšestarra vonult vissza. Itt az említett tartalék-lovashadosztály megállapodott, a X. hadtest azonban folytatta a visszavonulást.

D. u. 4 óra felé a porosz 1. hadsereg megkezdte általános előnyomulását Langenhof–Střešetitz felé.

Az osztrák balszárnyon a porosz 14. és 15. hadosztály Problus és a két Přim bevétele után a břizai erdő elleni további előnyomulásra csoportosult és eközben az osztrák I. hadtest Piret-dandárának Problus ellen intézett támadását is visszaverték. Az 1. könnyű lovashadosztály parancsnoka, Edelsheim tábornok, a 2. szász lovasdandárral eközben d. u. 3 óra tájban Techlowitzhoz ért és ott a Jehlitz felé való előnyomulásra csoportosította csapatjait, amikor a hadseregparancsnokságtól parancsot kapott, hogy az erősen veszélyeztetett csatavonal közepe mögé vonuljon.[1] A VIII. hadtest a břizai erdőben álló csapatjainak maradványaival kemény harc után ezt az erdőt elhagyni és a szász hadtesttel együtt Bohdanetzen át visszavonulni volt kénytelen.

Az osztrák sereg mindkét szárnya ilyenformán benyomatván, most már szűk téren összeszorított óriási tömeget alkotott, melynek ezután már csak visszavonulásának lehetővé tételéért kellett küzdenie.

> [1] Az erre vonatkozó szóbelileg közvetített parancs következőleg hangzott: „Da eine Katastrophe im Zentrum eingetreten und dieses bereits im Rücken angegriffen sei, die Preussen ferners zu Bedrohung der rechten Flanke der Armee auf unseren eigenen Kriegsbrücken nördlich Königgrätz die Elbe überschritten hätten, so solle sich GM Edelsheim mit der Division gegen das Zentrum wenden und eine dort entstandene Lücke ausfüllen.”

« vi) A csata folytatása d. u. 4 óráig. | KEZDŐLAP Tartalomjegyzék | viii) Az utolsó harcok; az osztrák sereg visszavonulása. »