« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »

6. A Palestro és Vinzaglio melletti ütközet 1859 május 30.-án.

XXII/12. számú melléklet.

Május 30.-án reggel a Robbionál lévő osztrák VII. hadtest csapatjai a következőleg állottak: a 3 zászlóaljból, 4 lovas századból és 1/2 ütegből álló, volt báró Ceschi, most már Mengen ezredes-féldandár Novaraban, előőrsökkel az Agogna mentén; a Lilia-hadosztály Weigl-dandára 4 zászlóaljjal, 1 lovas századdal és 8 löveggel Vinzaglio–Palestro–Rivoltella–Langosco vonalában előőrs szolgálatban, a többi csapatokkal pedig Robbionál állott; ezt a dandárt a hadosztály másik, Dondorf-dandára ép aznap volt felváltandó, micélból az délelőtt 10 óra tájban érkezett Robbioba. A VII. hadtest Reischach-hadosztályát a szárdok tüntetése az alsó Sesia mentén Cozzonál tartotta lekötve.

Victor Emanuel május 29.-én Napoleontól az a parancsot kapta, hogy 30.-án hadseregével Palestro előtt helyezkedjék el,[1] hogy ezáltal a francia hadseregnek a Sesia balpartján való felfejlődését biztosítsa.

Miután az erősen megáradt folyó a hídverést nagyon megnehezítette, azzal a szárdok csak 30.-án déltájban készültek el s ekkor Victor Emanuel a 4. (Cialdini-) hadosztályt személyesen vezette Palestro felé támadásra előre, ahol akkor báró Augustin alezredes parancsnoksága alatt mindössze 3 század, 1 lovas szakasz és 2 löveg állott mintegy 700 emberrel. Ugyanakkor a 3. (Durando-) szárd hadosztály Vinzaglo, a 2. (Fanti-) hadosztály Confienza s végül az ezt követő 1. (Castelborgo-) hadosztály Casalino felé rendeltetett támadólag előre. Ezek szerint a mindössze 9 zászlóaljból, 4 lovas századból és 16 lövegből álló és 9270 fegyverest számláló Lilia-hadosztály ellen 72 szárd zászlóalj, 16 lovas század és 60 löveg, mintegy 43.400 emberrel indult támadásra, megjegyezvén, hogy a Lilia-hadosztálynak a támadás megkezdése idején mindössze mintegy 5700 gyalogosa, 260 lovasa és 16 lövege volt az első vonalban.

A támadást a mintegy 10.000 embert számláló Cialdini- (4.) hadosztály kezdte meg a 700 fővel Palastronál álló báró Augustin alezredes ellen, akit azonban csak délután 2 óra felé tudott a helységből kiszorítani. Ekkor érkezett be Weigl tábornok még 4 századdal, 1 lovas szakasszal és 4 löveggel Robbioból és személyesen átvevén az ütközet vezetését, 1700 embert számláló hadával még jó ideig feltartóztatta az ellenséget további előnyomulásában, hanem aztán meg kellett kezdenie a visszavonulást Robbio felé. A Palestro körüli harcokban az osztrákok halottakban és sebesültekben 10 tisztet és 247 embert, eltüntekben pedig 203 embert, összesen tehát 460 embert vesztettek, míg a szárdok csak 2 tisztet és 138 embert vesztettek halottakban és sebesültekben.

A 3. (Durando-) szárd hadosztály a király ismételt sürgetésére csak délután 3 óra tájban kezdte meg támadását Vinzaglio ellen,[2] habár azt csak egy 109 főből álló osztrák félszázad védte, melynek természetesen hamarosan vissza kellett vonulnia. Ekkor érkezett Vinzaglio tájékára Fleischhacker ezredes 3 századdal és 2 löveggel, akit Robbioból Confienzan át a Palestrot megtámadó ellenség baloldalába irányítottak. De ehelyett Durando a Fleischhacker-csoportot támadta meg váratlanul és meglepően jobb oldalában, mire ez Palestro felé tért ki, mely azonban akkor már a szárdok birtokában volt. Ily körülmények között nemcsak ennek a csoportnak, hanem az egész Weigl-dandárnak visszavonulása az erősen fedett és vizes-árkokkal dúsan átszeldelt terepen felette nehézzé vált, míg végre Robbio alá érve, ott a Dondorf-dandár csapatjai vették pártfogásuk alá az erősen megtépázott visszavonulókat, akik számos emberükön kívül 2 lövegüket is elvesztették.

A Durando-hadosztály ezekben a harcokban 9 tisztet és 167 embert vesztett.[3]

Az 1. és 2. szárd hadosztály közben harc nélkül szállotta meg a teljesen üresen talált Casalinot, illetve Confienzat.

Ilyenformán a szárd hadsereg május 30.-án este befejezte volt fölvonulását a Palestro–Casalino által jelölt vonalban, de miután Victor Emanuel arról értesült, hogy Robbioban tetemes osztrák erők állanak, gyors segítséget kért Napoleontól, aki ennek folytán az V. francia hadtest Autemarre-hadosztályhoz tartozó és Vercelli felé útban levő 3. zuáv ezredet utasította a Palestroba való előnyomulásra, ahol eszerint a 31-ikére hajló éjjel mintegy 14.000 ember összpontosult.

A szövetségesek e napi tevékenységét úgy a VII. hadtestnél, mint a hadseregparancsnokságnál még mindig csak tüntetésnek vették.[4] Mindazonáltal a hadseregparancsnokság intézkedett, hogy másnap elegendő erő álljon készen a VII. hadtest támogatására, micélból a II. hadtest, Jellachich-hadosztályát nyomban Robbiora, a Herdy-hadosztályt pedig Mortarara rendelte, s végül a III. hadtest parancsot kapott, hogy másnap Trumellonál egyesüljön s ott menetkészen várja a további parancsot s végül a VIII. és V. hadtest szintén készenlétbe helyeztetett.

Palestro visszafoglalása céljából és főleg a Vercelliből kibontakozó ellenség erejéről és szándékáról uralkodó nyomasztó bizonytalanságnak véget vetendő, a hadseregparancsnokság május 31-ikére a VII. hadtest parancsnokának, báró Zobel altábornagynak a VII. hadtest Lilia- és a II. hadtest Jellachich-hadosztályával erőszakos szemvrevétel végrehajtását rendelte el, amelyet azonban a vett utasítás szerint óvatosan kellett végrehajtani.[5]

> [1] „Le 30. Mai l'armeé du Roi s'établira en avant de Palestro” hangzott a rövid, lakonikus parancs.

> [2] Osztrák vezérkari mű, I, 419.

> [3] Rovighi id. m. 68.

> [4] A VII. hadtest parancsnoka május 30.-án délután 3 óra 30 perckor többek közt a következőket jelentette a hadseregparancsnokságnak: „FML. Lilia meldet, der Feind rückt mit Geschütz zum Angriffe von Palestro vor, bewegt sich auch gegen Vinzaglio.” Egy órával később pedig: „Ich halte die Vorrückung des Feindes auf Palestro für eine blosse Recognoscirung, um uns von Frassinetto abzulenken. Es ist morgen ein grösseres Gefecht wahrscheilich.” Erre a hadseregparancsnokság 5 óra 15 perckor a következőleg válaszolt: „Schein nur ein Scheinheute nichts is.” A veronai legfelsőbb hadseregparancsnokságnak Gyulay táborszernagy a következő távirati jelentést küldte: „Eben macht der Feind einen Angriff von Vercelli in der Richtung gegen Palestro, wo Vorposten des 7. Corps stehen; scheint nur ein Scheinangriff. Deivision Lilia bereit zum Empfange. Werde über den Ausgang allerunterhänigst Bericht erstatten.” (Osztrák vezérkari mű, I, 408.)

> [5] Osztrák vezérkari mű, I, 424: „Dieser Angriff sollte nur eine Recognoscirung sein, und Oberst Baron Kuhn, die Uebermacht des Gegners ahnend, empfahl dem FML. Baron Zobel Vorsicht im Angriffe.”

« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »