« Megjegyzések. | KEZDŐLAP Tartalomjegyzék | Megjegyzések. »

Április 28.

A románok 28-án délben Orosházát és Gyomát szállották meg, egy oszlopuk Kondoroson túl Szarvas irányában nyomult előre, járőrök este állítólag már Öcsöknél mutatkoztak. Az est folyamán az ellenség megszállta Dévaványát.

A Hortobágyi csatorna mentén az ellenség ismételten eredménytelenül támadott. Késő délután a támadások erősbödtek, az esti szürkületkor Püspökladánytól nyugatra 3–4 gyalogezred és 4–6 üteg támadáshoz csoportosult s átkaroló oszlopokat irányított az északi szárny ellen. Este 10 óra 45 perckor a túlerős gyalogsági és tüzérségi tűz és az átkarolás következtében csapataink az északi szárnytól kezdve pánikszerűen Karcag felé özönlöttek vissza. A hadsereg parancsnokság 3 század tartalékot rendelt ki Kisújszállásra felvételi állásba, s az események hatása alatt elrendelte a tervezett visszavonulást a Tisza mögé és a szolnoki Tisza-hídfő megszállását. Az ellenséggel az érintkezés figyelő járőrök útján tartatik fenn.

Sárói-Szabó csoportjánál (Tiszafüred) a helyzet változatlan.

Az 1. hadosztálynak a rakamazi hídfőben álló csapatait az ellenség 20-án du. 6 órakor arcban és dél felől átkarolólag megtámadta; tekintve a csapatok gyenge ellenálló képességét, a hadosztályparancsnokság kénytelen volt a csapatokat a Tisza nyugati partjára visszavonni.

A Csap és Rakamaz közti Tisza szakaszon román átkelési előkészületek észlelhetők. Ezzel szemben részünkről csak gyenge járőrök vannak.

Munkácsra a ruszin minisztérium közlése szerint 28-án du. 4 órakor egy ezred román gyalogság, 500 lovas és kevés tüzérség vonult be, s a csehekkel, akiknek csapatait estére várták Munkácsra, az érintkezést felvették.

Nem ellenőrizhető hírek szerint az ellenség elérte Tiszapolgárt és Tiszadobot. (Kel. hds. parság 428/12. hdm. sz.)

A hadsereg parancsnokság este 6 órai jelentése szerint a székely különítmény maradványai Kaál–Füzesabony területén gyülekezőben. A csapatok teljesen harcképtelenek, mert nagy a hiány fegyverben, felszerelés és műszaki anyagokban; kimerültek, sok közöttük a kiképzetlen újonc. Ruházatuk nagyon hiányos, kb. fele polgári ruhában köpeny és pokróc nélkül.

Este 8 óra 45 perckor a hadsereg parancsnokság a következőket rendelte el a 4. és 6. hadosztályparancsnokságnak:

A Hortobágyi csatorna védőállása ellen folyamatban levő ellenséges támadás minden erővel visszautasítandó. Visszavonulásról csak akkor lehet szó, ha ezt az ellenség kikényszeríti. A 6. hadosztály utasítva lett, hogy a Puszta Ecsegnél a Kenderesszigeti tanyánál csak egy fél századot és a páncélvonatot hagyja vissza, míg az ott lévő zászlóalj zöme azonnal Kisújszállásra vonuljon vissza és ott Békési hadosztályparancsnok rendelkezésére áll azzal a feladattal, hogy Kisújszállástól keletre, kb. Kisújszállás keleti szegélyétől 2 km-nyire a vasút és műút keresztezésénél felvevő állásba menjen. A zászlóalj beérkezése után a Kenderesszigeti tanyánál álló kis különítmény szintén Békési hadosztályparancsnok parancsnoksága alá lép. (428/9. hdm. sz.)

Ebből kifolyólag a 6. hadosztály parancsnoksága következőleg intézkedett:

46. dandár Túrkevéről ott levő 1 zászlóaljjal és üteggel gyalogmenetben Mezőtúrra megy és onnan vasúton Szolnokra, hol továbbirányítást Kecskemét irányában a hadosztályparancsnokságtól kap, amely Pusztatenyőről holnap reggelre állomáshelyét a szolnoki vasúti állomásra teszi át. A 101. dandár csapatait utóvédek visszahagyása mellett Mezőtúron gyülekezteti, hol berak és vasúton Szolnokra irányíttatik, hol továbbirányítását Nagykőrösre a hadosztályparancsnokság adja ki. A 46. ezredcsoport az alája rendelt 101/IX. zászlóaljjal Tiszaföldvárnál fedezi a 101. dandárcsoport és a 46. dandárcsoportnak Meztúrról nyugatra való visszavonulását. Ez a csoport később kiadandó parancs szerint visszavonulását Rákócin át Szolnokra fogja megkezdeni. (6. ho. 528/22. hdm.)

12 óra 30 perckor du. a 4. hadosztályparancsnokság a következőt jelenti telefonon a hadügyi népbiztosságnak:

Csaptól északra a Latorca hidak ellen a csehek támadtak, de visszaverettek. Vett hírek szerint a románok állítólag Bátyút elérték. Csap és Rakamaz között román átkelési áthajózási előkészületek (anyaggyűjtés) és pedig Veresmart, Cigánd és Karádnál, hol nekünk csak gyenge járőreink vannak, tehát tartós ellenállás nem fejthető ki. Tartalékok rendelkezésre nem állanak.

A hadügyi népbiztosság a de. folyamán a következő parancsot adta ki:

Az 5. hadosztályparancsnokság által, a frontról visszaözönlöttekből a Tiszán innen gyülekeztetett katonák csoportonként zárt szállítmányokban, megbízhatatlanság esetén vörösőrség fedezete alatt a következő gyűjtőállomásokra irányítandók:

1. A budapesti 29. és 32. dandárcsoporthoz tartozók Szerencsre az 1. hadosztályparancsnokság rendelkezésére;

2. Az összes székely alakulások Füzesabonyba a székely parancsnokság rendelkezésére;

3. Az összes dunántúli alakulásokhoz (18., 19., 20. és 44. ddr. csop.) tartozók Újszászra a 4. hadosztályparancsnokság rendelkezésére;

4. A tengerész és nemzetközi alakulásokhoz tartozó, valamint az 1., 28. és 68. dandárcsoport legénysége Ceglédre a kel. hads. által felállítandó fő gyűjtőállomásra;

5. A 46. és 101. dandárcsoporthoz tartozók Kecskemétre a 6. hadosztályparancsnokság rendelkezésére.

A gyűjtőállomások a fenti hadosztályparancsnokságok által azonnal felállítandók.

Kiadatott az 5.ho. parságnak Miskolc, 1. ho. parságnak Tarcal, székely parságnak Füzesabony és keleti hads.-parságnak Szolnok. Utóbbinak a mozgásban levő 4. és 6. ho-parságnak való továbbítás végett is. (Hünb. 427/4. hdm.)

Este 11 óra 38 perckor a hadseregparancsnokság a hadügyi népbiztosság következő táviratát vette:

Bpest Hünb. 2746. 125. IV/28. 8/10. A keleti hads.-parságnak, Szolnok. A keleti hads.-parság megfontolásába ajánlom, hogy a kiépítés alatt álló offenziv hídfőket csupán az esetben szállja meg nagyobb erőkkel, hogy ha e hídfők megtartása túlerős ellenséges támadással szemben is biztosítottnak látszik. Ellenkező esetben e hídfők csapatokat emésztenek fel vagy kötnek le, értékes és nem pótolható hadianyag (ütegek) elvesztésével járhatnak. A hídfőknek felhagyása még nem jelenti az offenziv szándék feladását, mivel támadó fellépés a Tiszán túl meglepetésszerűen kevésbé a hídfőkből, mint inkább meglepő átkeléssel hajtható végre. Ez a mérlegelés azt teszi kívánatossá, hogy csupán a legfontosabb pontokon és csupán defenzív hídfők (hídbiztosítás) szállassanak meg kellő erővel, amely hídfőkből egy későbbi átkeléssel kapcsolatos támadó hadművelet sikere esetén a hídfőnél készenlétbe helyezett csapatok a hidakon átvonulhatnának. (Hünb. 428/33/5. hdm.)

A románok e napról szóló április 29-i kommünikéje következőleg hangzott:

„Csapataink előnyomulása az egész vonalon folytatódik. Az ellenség erősbítéseket kapva, nagy elkeseredéssel fejt ki ellenállást a Szolnoktól keletre és a Hortobágy csatorna mentén fekvő mocsaras területen. Április 28-án este csapataink élei a következő vonalat érték el: Munkács–Csap– a Tisza balpartja Tokaj közelében –Balmazújváros–Hortobágy csatorna–Püspökladánytól, Gyomától, Szarvastól ny-ra Orosháza. Beregszásznál és a Hortobágy csatornánál elég komoly harcok.[1] Zsákmány: 463 fogoly, 7 ágyú, 2 tarack, 26 géppuska, 2250 fegyver, 250 szurony és nagymennyiségű anyag és lőszer. – Veszteségek: Halottak: Tzanu Dimitru hadnagy, Duboc alhadnagy és 21 katona. – Sebesültek: Raneti Etienne őrnagy, Raicanu százados, Iliozea és Popescu hadnagyok, Cindi, Ignat és Ciochina alhadnagyok és 37 katona.”

Április 28-án Presan tábornok 645. szám alatt a 68. sz. mellékletben foglalt előterjesztést tette Berthelot tábornoknak.

A cseh arcvonalra vonatkozó híreket a hadügyi népbiztosság ápr. 29-én reggel kiadott jelentése következőleg összegezte:

Vörös hadseregbeli csapatok felváltása vörösőrség által komáromi védőszakaszban folyamatban, győri szakaszban befejezve.

Ápr. 24. és 25-én Zólyomon át Losonc felé 4 katonavonat, Zólyomon, Besztercebányán át (valószínűleg Rimaszombatba) 2 katonavonat ment. Csehek általánosan beszélik, hogy támadni fognak.

Az 5. hadosztályparancsnokság által jelentett részleteket a 69. sz. melléklet tartalmazza.

A délszláv arcvonalon Szigetvártól északra élénk ellenséges járőrözés és lövöldözés volt; egyébként a helyzet változatlan maradt, sőt még egy kis sikerről is számolhatott be a hadsereg parancsnokság, amennyiben este 6 órai jelentésében a következők foglaltatnak: A szerb katonák között a propaganda termékeny talajra talált. Azon felszólítás, hogy felszerelést, fegyvert, géppuskát, lovakat, marhákat, élelmiszert adjanak el nekünk, szintén eredménnyel jár.

> [1] A fentiekből tudjuk, hogy ez nem felel meg a valóságnak.

« Megjegyzések. | KEZDŐLAP Tartalomjegyzék | Megjegyzések. »