« Megjegyzések. | KEZDŐLAP Tartalomjegyzék | Megjegyzések. »

Május 1.

A román fronton május 1-jén történt eseményekről a következő jelentések számolnak be:

A keleti hadsereg parancsnokság de. 9 órakor a következő helyzetjelentést adta le a hadügyi népbiztosságnak, az 1., 2., 4., 5. és 6. hadosztályparancsnokságnak és a Sárói-Szabó csoportnak:

Helyzetjelentés V/1-jén de. 9 óráig:

2. hadosztály: változatlan. Csongrádi hídnál a Tisza jobboldali töltésébe beásott saját csapatok tegnap este gyalogsági és tüzérségi tűz alatt állottak, 30. dandárcsoport tegnapi nap folyamán Kecskeméten összpontosíttatott.

Szolnoki hídfő: Az éj folyamán az ellenség kb. 2 zászlóalja a Törökszentmiklósra előretolt főörsünket visszaszorította és e községet megszállotta. Tiszapüspöki felé előnyomult román felderítő járőrök visszautasíttattak. Ma de. 9 óra óta Törökszentmiklósból ellenséges tüzérség a hídfő első vonalát tűz alatt tartja.

Sárói csoport: Tegnap du. kb. 2 román század Kis-Hortobágynál (Balmazújvárostól északnyugatra) állott előörsünket megtámadta és Csege községig visszaszorította. Az esti órákban a tiszafüredi hídfő déli arcvonala (Tiszaszőllős) ellen irányult támadást csapataink visszaverték. Egyek és Tisza-Igar saját csapataink által van megszállva.

Az 1. hadosztályról jelentés nem érkezett be.

Székely különítmény: 12. ezredparancsnokság. Elstner István volt alezredes, Füzesabonyba érkezett. Az ezredből kb. 500 fő Füzesabony–Bessenyő–Dormánd községekben van elhelyezve. Legénység fele újonc. Egy székely ezred zászlóalja Kaáltól nyugatra Ludas–Delk–Karácsondban van.

Ellenséges helyzet: Baja–Csávoly–Felsőszentiván vonalában nagyobb szerb erők vannak a védelmi vonalban. Hódmezővásárhelyt spahik vannak, kik IV/3-án délután Marti csárdáig (Tisza mellett) nyomultak előre.

Szegvárra (Mindszenttől északra) a románok tegnap délután benyomultak.

Tisza Szt. Imre, Tisza Őrs (Tiszafüredtől délkeletre), továbbá Óhát–Kocs vasútiállomás (Tiszafüredtől keletre) a románok által meg lett szállva. (Kel. hads.-parság 501/1. hdm. sz.)

A szolnoki hídfőparancsnokság este 8 órakor a hadügyi népbiztosságnak a következőket jelentette:

A szolnoki hídfő kiüríttetett. A románok csak néhány ponton támadtak, mire egyes csapattestek ellenállás nélkül, őket visszatartó parancsnokaikat lelövéssel fenyegetve, pánikszerűen visszaözönlöttek. A szolnoki 68-asok és a budapesti 5-ös vadászok keményen tartották magukat, de a többi csapat megfutamodása miatt kénytelenek voltak szintén meghátrálni. A hídfőparancsnokság még intakt csapataival a Tisza jobbpartját megszállta és a hidat gépfegyverekkel elzáratta. Az ágyúk biztonságban vannak; gépfegyver sok odaveszett.

E jelentésen folytatólag a következő feljegyzés van:

9 órakor este hídfőparancsnokság újból jelenti, hogy a kisebbik vasúti hidat a Szolnokon levő árkász századuk felrobbantotta. A felhatalmazást erre Werth hídfőparancsnoknak állítólag Böhm hadügyi népbiztos maga adta.

A hadsereg parancsnokság a szolnoki hídfőparancsnokságtól este 10 óra 50 perckor az alábbi jelentést vette:

A csapatok legnagyobb része felbomlott kötelékekben a Tisza jobb partjára visszavonult. Ezek harci értéke minimális. Az összes alárendelt ütegek a nyugati partot elérték. Szándék a csapatokat május 2-a folyamán rendezni és a lehetőség szerint a Tisza innenső partján a megszállást szervezni. A Budapestről kiküldött árkász különítmény a vasúti hidat különösebb ok nélkül ismeretlen rendelkezésre felrobbantotta. A közúti híd robbantásra előkészítve nincsen, a csoportparancsnokságnak robbantóanyag rendelkezésre nem áll. (Csop. parancsnokság Szolnok.)

A keleti hadsereg parancsnokság este 10 órakor a következőket jelentette a hadügyi népbiztosságnak:

Helyzetjelentés. 1919. V/1. du. 10 órakor; Hadsereg parancsnokság du. 8 órakor Gödöllőre érkezett. Eddig beérkezett jelentésekből:

6. hadosztály: Alpártól a szolnoki hídfőig a Tisza mentén a helyzet változatlan.

Szolnoki hídfő: A délelőtt folyamán megkezdett ellenséges támadás a hídfő feladását eredményezte. A hídfő csapatainak legnagyobb része ellenállást egyáltalán nem fejtett ki és állásaikat felhagyva, Szolnokra visszaözönlött. A vörösőrezred parancsnokát, ki a visszamenő csapatokat egy második vonalban személyes közbenjárásával akarta feltartani, a II. vörösőr zászlóalj katonái le akarták szúrni és visszavonulásra kényszerítették. Ki kell emelni az 1/V. vadász zászlóalj kiváló magatartását, amely közbelépésével a helyzetet többször helyreállította. Ellenben minden kritikán alul volt a II. vörösőr zászlóalj viselkedése, mely fő részese a hídfő elvesztésének.

Úgy gyalogság, mint tüzérség a Tisza nyugati partjára átjött. Csapataink megmaradt részei a vasúti és műút-hidat a Tisza nyugati partján megszállották. Nagy része azonban elszéledt és a vasúttal való elszállítást erőszakkal akarta elérni.

A szolnoki vasúti hidat egy árkász szakasz parancs nélkül saját felelősségére, a hídfőparancsnokság tudta nélkül felrobbantotta.

4. hadosztály a Szóró cs., Nagy-Körü, Kőteleknél és Tisza-Rofftól nyugatra a Tiszát megfigyelő rajokkal megszállotta.

Sárói-Szabó csoporttal telefonbeszélgetés szerint a hídfő tartása nem volt elvárható, mert a csapatok részben ok nélkül helyüket elhagyták.

Tisza-Polgárnál állítólag a románok a Tiszán átkeltek volna. (Kel. hadsereg parancsnokság 501/hdm. sz.)

Éjjel 11 óra 30 perckor a hadsereg parancsnokság a következő intézkedést adta ki:

Az újszászi és ceglédi vasúti állomásokra feltétlen megbízható osztagok rendelendők ki rátermett parancsnokok parancsnoksága alatt azzal, hogy Szolnokról kierőszakolt vonatokon átutazni akaró csapatokat tartóztassák föl és Szolnokra küldjék vissza.

Kiadatik a 4. hadosztálynak, az Árky csoportnak és tudomásul a szolnoki hídfőparancsnokságnak. (Kel. hadsereg parancsnokság 501/8. hdm. sz.)

A szolnoki eseményekről a hadügyi népbiztosság által május 2-án reggel 8 órakor kiadott összefoglaló helyzetjelentés a következőket mondja:

A románok a szolnoki hídfőt a tegnapi délután folyamán megtámadták és a hídfőt védő csapatainkat a Tisza jobbpartjára szorították. Dacára annak, hogy a románok csak egyes pontokon támadtak, saját csapataink nagy része minden ellenállás nélkül, az őket visszatartó parancsnokaikat lelövéssel fenyegetve, pánikszerűen visszaözönlöttek.

A hídfőparancsnokság csapataink még el nem széledt maradványaival a Tisza jobbpartját megszállotta, a hidakat gépfegyverekkel elzáratta és a kisebb vasúti hidat Böhm hadügyi népbiztostól nyert utasítás szerint felrobbantotta.

Az ágyúkat sikerült megmenteni, gépfegyverek azonban nagy számban elvesztek.

Ma de. 3 óra óta Szolnokkal a távbeszélő összeköttetés megszakadt. Keleti hadsereg parancsnokság jelentése szerint Szolnok is elesett.

501/10. hdm. szám alatt a hadsereg parancsnokság elrendelte, hogy a székely különítmény gyülekeztetett részei Kúnszentmiklós–Szabadszállás, az 1. hadosztály gyalogsága pedig Szalkszentmárton–Dunaegyháza körletébe szállíttassék retablirozás végett.

E napon a hadsereg parancsnokság, illetőleg Böhm Budapestrtől a 73. sz. mellékletben foglalt rendeleteket adta ki.

A cseh fronton történtekről az alábbi jelentések és parancsok számolnak be:

Az 5. hadosztály parancsnokság jelentése reggel 6 órakor:

Az éjszaka általában nyugodtan telt el. A csehek a Sajót Sajószentpéternél még nem lépték át, Boldva és Szirákon ellenség nincs. Ellenség keleten hírek szerint Sátoraljaújhelyt, a Hernád völgyben Vizsolyt és Garadnát, Szikszótól északra Selyebet érte el. Tokajnál még nem léptek át. A 10. dandár két zászlóaljjal és egy üteggel Sajó-Ecseg–Bábony vonalat tartja megszállva. Szárnybiztosítással Boldván, ½ zászlóalj tartalék a jobbszárny mögött. Az I. zászlóalj nem harcképes, tüzérsége Miskolcon menetkész, a IV. zászlóalj Felső-Zsolcánál gyülekezve. Lovasság és 1/1 üteg visszaszállításra készen. A 65. dandár csapatai Kis-Győr–Borsódnyék–Poga vonalában gyülekeznek és védelemre berendezkednek. A hadosztályparancsnokság zöme Füzesabonyba elutazott. A vezérkari osztály egyelőre Miskolcon marad. Az 1. hadosztály csapatai Alsó-Zsolcára beérkeztek s onnan tovább irányíttattak. Miskolc kiürítése a kora délutáni óráig előreláthatólag be lesz fejezve. A 65. dandár csapataitól a legtöbb parancsnok visszamaradt. Ugyanezen jelenséggel a 10. dandárnál is számítani kell, Miskolc kiürítése után különösen a legénységnél.

A volt 19/III. zászlóalj Hatvanra beérkezett. Parancsnoka jelenti, hogy felszerelésük hiányos, lovak, konyhái, géppuskái és vonata hiányzanak, a zászlóalj egyáltalán nem harckész. Minthogy a jelenlegi helyzetben ezek nem pótolhatók, egy harcra nem alkalmas zászlóalj a zavart itt csak növelné. Ezen zászlóalj Hatvanban megállíttatott. Kérem vele ott rendelkezni. Többszöri távirati és telefon igénylés dacára sem a hadosztály, sem a kerületi parancsnok nem rendelkezik egyetlen hadbiztossal sem, ami a jelenlegi viszonyok között a csapatok további ellátását kérdésessé teszi. (5. hadosztályparancsnokság 14/36. hdm. szám.)

Déltájban a hadügyi népbiztosság a következőket táviratozta a hadsereg parancsnokságnak:

s. Budapest, hönb. 18–81. 1. 12/30. m. Böhm Vilmos. Hadseregparancsnok május 1-jén du. 6 órától kezdve vegye át az északi arcvonal parancsnokságot is az Ipoly torkolatától kezdve a Tiszáig. Az említett körletben levő csapatok és parancsnokságok (3. és 5. hadosztály) neki alárendeltetnek. A 2. hadosztály csapataival a hadügyi népbiztosság közvetlen parancsai alá lép. E hadosztály hadműveleti körlete: Solt, Fülöpszállás és Alpár vonalától délre eső terület, említett községek beleértve. Kiadatik: a kel. hads., 2., 5. és 3. hadosztályparancsnokságnak. (Hünb. 501/91. hdm. sz.)

Ezt du. 5 óra 15 perckor a következő távirat követte: Keleti hadsereg parancsnokság Gödöllő, s Budapest, Hünb. 40. 215. 1., 5. s. 429/10. hdm. számra: 1. A hadsereg parancsnokság által szándékolt csoportok alakításával a hadügyi népbiztosság általában egyetért. Tekintettel azonban a hadseregparancsnoksággal a mai napon itteni 501/30. hdm. számmal közölt feladatra, a csoportok alakítása előreláthatóan bizonyos mértékben módosulni fog. Amennyiben a hadseregparancsnokság szükségesnek véli, részletek megbeszélése Budapesten vagy Gödöllőn eszközölhető. 2. Az 5. és 3. hadosztály helyzete ma délben a következő: 3. hadosztály arcvonalán, Bánrévéig kizárólag a helyzet változatlan. Bánrévétől délre a csehek a Sajón átkeltek és ma de. 7 órakor ottani csoportunkat, melyhez az ózdi vasgyár munkásai is csatlakoztak, déli irányban visszaszorították. Csoportunk Apátfalvára vonul vissza. Támogatásul egy Hatvanon álló tengerész zászlóalj Füzesabonyon át Apátfalvára irányíttatott. Miskolctól északra csehek; Sajószentpéternél osztagaink demoralizált állapotban Bábony–Sajóecseg vonalában. Miskolc anyagi kiürítése folyamatban. Csap–Sátoraljaújhelyről visszavont csapataink Miskolctól délre Kakasnyílás magaslat–poga vonalában gyülekezőben, hol ellenállás kifejtése szándékoltatik. 68/3. üteg Budapestről Miskolcra beérkezett. Sipos csoport csapatai Sajó alsófolyása mentén alárendelve 5. hadosztálynak, 109/II., III. zászlóaljak Hatvan és Mezőkövesdnél 5. hadosztály rendelkezésére. Állítólagos menetkészületlenség miatt Miskolcra való elővonásuktól 5. hadosztály eltekintett. 1. hadosztályparancsnokság Mezőkövesd; Sipos elvtárs beteg. 3. Hdm. osztály egy a cseh arcvonalról, teljesen tájékozott előadót fog a hadsereg parancsnoksághoz tájékoztatás végett kiküldeni. (Hünb. 501/7. hdm.szám.)

A fenti jelentésben említett 501/30. hdm. számú rendelkezés következőleg szólt: Budapest, hünb. 24. 137. A keleti hadsereg parancsnokságnak feladata hadműveleti körletében a románoknak a Tiszán át való átkelését megakadályozni, a cseheknek előnyomulását a Duna és Tisza között feltartóztatni és a harcvonalból jelenlege visszavont erőket mielőbb harckész állapotba helyezni, abból a célból, hogy ezekkel az erőkkel egységes ellentámadást intézhessen az ellenségnek ama részei ellen, amelyek a tanácsköztársaság központját, Budapestet leghathatósabban veszélyeztetik, vagy amelyek ellen az ellentámadásnak a legtöbb sikerre van kilátása.

Az 5. hadosztályparancsnokság még a következőket jelentette: Hadsereg parancsnokság, Gödöllő, s. Bpest. Hünb. 47. 245. 1. 10. hm. Helyzetjelentés 1919. május hó 1-jén, du. 5 órakor… A Sajótól keletre a csehek a kora délutáni óráktól kezdve folytonos támadásban vannak Boldva községtől déli irányban. Boldvát kb. 300 cseh harc után megszállotta és Sajóvámos felé tovább előnyomulóban vannak. A Sajótól nyugatra erősebb rajvonal támadásban Sajóecseg felé, tért ez ideig nyerni nem tudott. Sajóecsegtől északra a tegnapi Sajószentpéternél harcban álló kötelékek töredékeinek (összesen 1 ½ zlj., 1 vörösőr zlj. 1 üteggel) ellenálló képessége már csak csekély értékű, 1. vörösőr zászlóalj katonái csoportokban állásaikat önkényesen elhagyták. A fennmaradó erők önkényesen való visszavonulása csak rövid idő kérdése. Erősítésül egyedüli tartalék fél zászlóalj Sajókeresztúrra útba indult. A helyalja és csapi szakaszban volt erők a 65. dandár parancsnoksága alatt Ládháza–Borsodnyék–Emőd–Gyarmatra beérkeztek és kötelékeiket rendezik. Miskolctól délre választott védelmi vonal megszállása ezen erők által Kakasnyílás–Borsodnyék–Nagycsécs vonalában folyamatban van. Az 1. hadosztály csapatai Sajókeresztút–Ládháza területére beérkeztek; jelentések szerint Tokajban feltörték a borospincéket, lerészegedve indultak útba és jelenlegi helyeiken is újra feltörték a pincéket. Ezen csapatok ez idő szerint hadműködésre alkalmatlanok.

Mezőcsáti vörösőrség jelentése szerint románok gyengébb erőkkel Tiszapolgárnál a Tiszát átlépték. Miskolc anyagi kiürítése folyamatban. Hatvan és Miskolc között összes pályaudvarok álló szállítmányokkal vannak eldugulva. Kérek sürgős intézkedést, hogy ezek Kaálkápolnától nyugatra mielőbb lefolyjanak Veszik a Hünb. 5. oszt. és hads.-parság Gödöllőn. (5. hadoszt. 14 37.)

Este 9 óra 50 perckor ugyanez a parancsnokság jelenti: Keleti hads.-parság, Gödöllő, s. Bpest, Hünb. 46, 92. 1. 9 50 hn. A Bábony–Sajóecsegi védőszakasz megszálló ereje visszavonulóban, minek folytán Miskolc további védelme nem lehetséges. A 10. dandárnak alárendelt csapatok Emőd környéken gyülekeznek, hol kötelékeiket rendezik. A 10. dandárparancsnokság Emődre tette át székhelyét. A 65. dandár csapatai Kisgyőr–Borsodnyék–Heőkeresztur vonalat Miskolctól 12 km-re d-re szállják meg. Addig, amíg a hadosztályparancsnokság új állomáshelyére Füzesabonyba beérkezik, a 65. dandárparancsnokság Emődön átveszi az összes hadosztálynak alárendelt csapatok feletti parancsnokságot. Kiadom: 10., 65. dandárnak, 1. ho.-nak és felterjsztem Hünb.-nak. (5. hadoszt.-parság.)

A hadügyi népbiztosság május 2-i reggel 8 órai összefoglaló helyzetjelentése így szól:

A győri kat. ker. parság védőszakasza. Pozsony környékén a csehek részéről nagyobb csapatösszevonások történtek. A részletek felderítése végett a szükséges intézkedések megtétettek. A Duna egész vonala a csehek által direktóriummal egyetértve május 1-jére virradó éjszaka Komárom ellen ezen városnak elfoglalása céljából támadási akciót hajtott végre, mely a győri csapat gyávasága és fegyelmezetlensége folytán teljes kudarccal, súlyos veszteségekkel és kb. 200–300 embernek a komáromi Kriegsinselen való rekedésével végződött. (Győri kat. ker. pars. 137/31. hdm.) Az akciót nagyobb részt munkások és azon kívül a komáromi védőszakasz vörös csapatai hajtották végre. A győri katonai kerületi parancsnokságnak ezen akcióról tudomása nem volt. A tetemesen meggyöngült komáromi védőszakaszba a 19/V. zászlóalj lett erősítésül kiküldve.

3. ho. védőszakasza: Ipolyszakállasra cseh erősítés (kb. 1000 ember) érkezett. Több oldalról megerősített hírek szerint a csehek Ipolyságon levő tüzérségüket Balassagyarmat és Ipolyszakállas felé eltolták. (3.ho. 76/15. op.)

A csehek Bassaharcnál (Esztergom és Nagymaros között) átkeltek a Dunán.

A 60. egri dandárcsoport tegnap délután Ózdot kiürítette és Apátfalva–Mikófalva–Egercsehi vonalba vonult vissza. A csapatok a teljes feloszláshoz közel vannak. Az ózdi vasgyárból önként jelentkezett 400 munkás a támadásnál alig fejtett ki ellenállást, fegyvereiket elhagyták és széjjelszaladtak. (3. ho. 76. Bp. szám.)

5. ho. védőszakasza: A csehek a tegnapi nap folyamán Miskocltól északra fekvő Bábony–Sajóecseg védőszakaszunk ellen újból heves támadásba mentek át. Saját csapataink gyenge ellenálló képessége, a még állásban levő katonáink parancs nélküli csoportos visszaözönlése és azon körülmény, hogy a csehek Parasznyán át Diósgyőr felé és Boldván át megkerülő mozdulatokat hajtottak végre és végül a miskolci munkásság azon kijelentése, hogy Diósgyőr védelmére egy puskalövést sem tesz, az 5. hadosztályparancsnokságot azon elhatározásra késztette, hogy Miskolcot katonailag feladja és az 5. hadosztállyal, valamint az 1. hadosztály alá rendelt csapataival Miskolctól délre újabb védőállást elfoglaljon. A védőszakaszt magát a 65. dandárcsoport csapatai szállották meg, míg a 10. dandárcsoportnak alárendelt csapatok Emőd környékén gyülekeznek.

A hadosztályparancsnokság e hó 1-jén 9 órakor du. hagyta el Miskolcot és Füzesabonyba tette át a székhelyét. Miskolcnak a csehek által történt megszállásáról jelentés még eddig nem érkezett, de valószínűleg eddig már megtörtént.

Az 1. hadosztály a tegnapi nap folyamán gyalogságával Borsodnyékre, két üteggel pedig Emődre érkezett. Hadosztályparancsnokság Mezőkövesd.

A csapatok magatartása fegyelmetlen; a vonatokból nem akarnak kiszállni és fegyverrel kezükben követelték a 32. dandárparancsnokságtól Budapestre való haladéktalan visszaszállításukat. A Tisza és a Sajó hidak biztosítása lehetetlen. (1. ho. 51/6. hdm. sz.)

Ugyanez az összefoglaló helyzetjelentés a délszláv arcvonalról ezeket mondja:

2. hadosztály védőszakasza: A helyzet változatlan. Kémhírek szerint a franciáknak május 3-ig szigorú készültségük van.

44. ddr. védőszakasza: A helyzet változatlan. Az ápr. 30-án Bpestről Kaposvárra beérkezett nemzetközi alakulás a védőszakaszban levő saját csapatainkra oly rossz befolyással volt, hogy a már kialakulóban levő fegyelmet megint megbontotta.

A 18. ddr. és a 20 ddr. csoport körletében a helyzet változatlan.

Du. 12 óra 30 perckor a 2. hadosztályparancsnokság a következőket táviratozta a hadsereg parancsnokságnak:

A demarkációs vonalon a hangulat nagyon különböző, némely szakaszban a közelbe nem lehet menni, máshol, pl. Jánoshalmán nagyon barátságosak; a szerbiai szerbek, különösen, akik foglyok voltak, nagyon szimpatizálnak a mi embereinkkel, sőt át is szöknek fegyverestől, hogy belépjenek a vörös hadseregbe. (2. ho.-parság 501/13. hdm. sz.)

« Megjegyzések. | KEZDŐLAP Tartalomjegyzék | Megjegyzések. »