« Április 10-i román helyzetjelentés. | KEZDŐLAP Tartalomjegyzék | Április 16-i román helyzetjelentés. »

Az április 14-i román helyzetjelentés.

Az április 14-én kiadott április 13-áról szóló román helyzetjelentés következőleg hangzott:

„1. Északi front. Grigoriev hetman, az Odesszát elfoglalt bolsevista csapatok parancsnoka, rádió útján hírül adja, hogy Besszarábia felszabadítása céljából elő fog nyomulni. Csapataink helyzete változatlan.

„2. Nyugati front. Az egész fronton tüzérség által támogatott gyalogsági tűz és járőrök támadása. A 2. vadászhadosztály körletében az ellenséges tüzérség hevesen lőtte állásainkat Bogdanestinél, Banestinél és Halmágynál. A mi csapataink helyzete változatlan.”

Április 13-án a „Temps” „Románia veszélyben” cím alatt a már ismert román forrásból újból hosszabb cikket közöl, amelynek vége oda konkludál, hogy a magyarokat és bolgárokat teljesen le kellene fegyverezni.

Április 15-én Dimitriu ezredes Belgrádból 42. szám alatt ezt jelenti a román főhadiszállásnak:

„A déli magyar vörös hadsereg vezérkara Orosházán, nem pedig Békéscsabán van, ahogyan az előbb jelentetett. Hódmezővásárhelyen a 4 ütegből álló 7. tüzérezred állomásozik tizennégy 75 és 120 mm kaliberű ágyúval. Kecskeméten 5000 gyalogos és a városból rekvirált lovakkal lovasított 300 huszár van. A Békéscsabán volt 33. gyalogezred Kiskunfélegyházára érkezett, ahol állományát önkéntesekkel 4000 főre egészítette ki. Kiskunhalason új ezred alakult, amelynek állománya jeleneleg 500 fő. Védelmi rendszabályok: Ternya–Kutes (alkalmasint Ternova és Kurtakér) (?), Ószentanna és Világos irányában egy összefüggő leplezett vonal; egy második, előbbivel párhuzamosan haladó, másfél méter mély árkokból álló és géppuskák számára szóló fedezékekkel ellátott vonal Alsósimánd magasságában húzódik. Makó tájékán is dolgoznak környékbeli munkások árkokon. Magyar katonai bizottság szemrevételezte Kékszentmarkalek (?) és Polmanek (?) vidékét valószínűleg új erődítési vonalak létesítése céljából. Uskaszet (?) és Kisestat (?) környékén a Dunát aláaknázzák és itt tüzérséget is állítanak fel a partokon. Különféle kémek magyar és román csapatok között előfordult komoly összetűzésekről tettek jelentést.”

« Április 10-i román helyzetjelentés. | KEZDŐLAP Tartalomjegyzék | Április 16-i román helyzetjelentés. »