« Megjegyzések. | KEZDŐLAP Tartalomjegyzék | Megjegyzések. »

A VISEGRADI ÜTKÖZET.
1914 augusztus 20. és 21-én.

2. számú melléklet.

Az augusztus 19-iki felderítés adatai szerint a Visegradtól keletre fekvő magaslatokon, Gostilja–Panaliste 814–Panos 979–Suha gora 1128 vonalában az I. Sumadia-hadosztálynak mintegy 20 zászlóalja állott gondosan megerősített állásokban.

A támadás végrehajtására a következő csoportosítás vétetett fel:

Tabajdi tábornok a 79. honvédgyalogdandárral Staribrodról Vlahovicon át Zaovine felé az ellenség északi szárnyának átkarolására; a 10. hegyidandár Staribrodról a Panoson át Panalista 814 felé. Bogal altábornagy, az 1. gyaloghadosztállyal 2 oszlopban a Panos-magaslat felé és pedig a 9. hegyidandárral Haluge környékéről, a 7. hegyidandárral Visegradról. Utóbb említett helyen Braun altábornagy maradt vissza a 80. honvédgyalogdandárral és a kocsizó tüzérséggel, míg a hegyi ütegeket a dandárok magukkal vitték. Az Uzicére vezető úttól délre csak egyes századok küldettek Visegradról Drinskon át a Suha Gora felé előre, ahonnan az ellenség időközben elvonult.

A Panos birtokáért vívott harc reggel 5 h 30’-től délután 4 h 30’-ig tartott, amidőn a több egymás mögött megerődített vonalban ellentállást kifejtő ellenséget, amely rendszerint a kézitusáig kitartott állásában, végre elűzni sikerült.

A Panaliste-magaslatot megszállva tartó szerbek kevésbbé szivósan védekeztek s így a magaslat már déltájban a mieink birtokába került, miután oda utólag Visegradról a 19. honvédgyalogezred 2 zászlóalja is felrendeltetett.

Az északi szárnyon estig tartott a harc s a 10. hegyi dandár Gostiljáig, a 79. dandár pedig valamivel Vlahovicon túlig jutott előre. Estig az ellenség – az I. Sumadia-hadosztály 4., 10., 12. és 19. gyalogezrede négy üteggel – a határmagaslatokig húzódott vissza. Ekkor a XV. hadtest parancsnoka, Appel gy. tábornok azt jelentette, hogy teljes siker csak 21-ike folyamán érhető el, mire Potiorek táborszernagy a mondott napra a támadásnak teljes erővel való folytatását rendelte el. Erre azonban már nem került a dolog, mert az ellenség nagyobb ellentállás kifejtése nélkül kiürítette a határmagaslatokon elfoglalt állását, melyet délig egész kiterjedésében a mi csapatjaink foglaltak el.

E közben Potiorek táborszernagy már d. e. 9 h-kor kiadta a már előző napon előkészített parancsot, hogy a 6. hadsereg a megvert ellenséget nem fogja üldözni, hanem északnyugati irányban el fog tolatni, hogy az 5. hadsereghez csatlakozva a Szerbia északnyugati részében levő ellenség ellen fordulhasson. Visegradnál a XV. hadtestből csak az 1. gyaloghadosztálynak, a XVI. hadtestből pedig a 8. hegyidandárnak kellett visszamaradnia.

« Megjegyzések. | KEZDŐLAP Tartalomjegyzék | Megjegyzések. »