« Berthelot tbk. Kolozsvárott. | KEZDŐLAP Tartalomjegyzék | A délszlávok előnyomulása. »

Az Apáthy-Berthelot-féle egyezmény.

Ehhez a megállapodáshoz 1919. január 3-án Neculcea tábornok, a román 6. hadosztály parancsnoka is mindenben hozzájárult.

„A tárgyalás folyamán – írja Apáthy főkormánybiztos – Berthelot tábornok a Kolozsvárt megszállva tartó Neculcea tábornokkal egyetértőleg kinyilatkoztatta, aminek becsületszavukkal is súlyt kívántak adni, hogy főkormánybiztosi működése elé semmi akadályt nem fognak gördíteni, mert a fegyverszüneti egyezményt pontosan meg szándékoznak tartani, s így a közigazgatás dolgaiba sem a román kir. csapatoknak, sem a különböző román nemzeti tanácsoknak nincs joguk beleavatkozni. Úgy Berthelot, mint Neculcea tábornoknak határozottan az volt az álláspontja, hogy a magyar államjavak a megszállás ellenére is a magyar állam tulajdonában maradnak és semmiféle magyar állami intézmény nem nyilvánítható a román állam tulajdonának.”[1]

Végül azt jelentette ki Berthelot tábornok, hogyha valahol bolsevista elemek mutatkoznának, azokat a falu végén főbe kell lőni.

De bezzeg, alig hogy Berthelot tábornok elutazott, Neculcea tábornok, Mosoiu tábornok főparancsnok rendeletére hivatkozva, már 1919. január 8-án Apáthyval mint főkormánybiztossal szemben megtagadta a hivatalos érintkezést és nyomban erőszakkal elfoglalta mindenestől a kerületi parancsnokság irodáit, a laktanyákat, raktárkészleteket stb. Hát még a többi ígéretek, hogy hogyan váltak valóra, arról legjobb, szót sem szólani.

De mégis! Hadd álljon itt 16. számú mellékletként csatolva erre nézve Kratochwil ezredesnek e tárgyban Berthelot tábornokhoz francia nyelven intézett memoranduma szó szerinti fordításban.

Az Apáthy-Berthelot-féle megegyezés sem a román intézőköröknek, akik messzemenő terveiknek kerékkötőjét látták benne s így nyomban túl is tették magukat azon – sem a magyar kormánynak nem volt igénye, amint az a 17. számú mellékletként csatolt hadügyminiszteri rendeletből is kitűnik.

> [1] Lásd dr. Apáthy István leírását az Új Magyar Szemle 1920. évi dec. füzetének 147. oldalán, illetve nevezettnek 1919. jan. 3-án Károlyi miniszterelnökhöz küldött jelentését.

« Berthelot tbk. Kolozsvárott. | KEZDŐLAP Tartalomjegyzék | A délszlávok előnyomulása. »