« Megjegyzések. | KEZDŐLAP Tartalomjegyzék | Megjegyzések. »

Április 25.

Április 25-e folyamán a székely különítmény a Lónyay csatorna mögé vonult vissza és Demecser–Nyírbogdány–Kótaj környékén éjjelezett. A Kisváradnál levő 21. ezredről újabb hír nem érkezett.

Az 1. hadosztályról annak vezérkari főnöke, Szabó-Pap Károly reggel 8 óra 45 perckor a következőket jelentette: Nagykállói csoport reggel 7 óra óta harcban. Csapatok ellenálló ereje igen gyenge. Előreláthatólag a mai nap folyamán a visszavonulást meg kell kezdeni. Szándék utolsó emberig kitartani és csak azután visszavonulás Rakamaz felé. (Emberek nélkül?)

Du. 4 óra 46 perckor jelenti Szabó-Pap: 2 zászlóalj és 2 üteg Nagykállónál harcban áll, 2 zászlóalja és 2 üteg pedig Nyíregyháztól keletre Oros és Pazony vonalában. Nagykállói csoport most jelenti, hogy az állásokat nem bírja tartani és Nyíregyháza felé a visszavonulást Rakamaz irányában megkezdi; intézkedést kér, hogy a hadosztályparancsnokság hová menjen, Mezőkövesdet ajánlja.

Erre a hadsereg parancsnokság este 6 óra 45 perckor a következő parancsot adta ki az 1. hadosztály és a székely különítmény parancsnokságának:

Az 1. hadosztály csapataival Hajdúhadház-Bököny vonalában és Nyíregyháztól keletre okvetlen tartsa magát. Nyíregyházát feladni nem szabad.

A székely különítmény a Lónyay csatorna mögé, (a Kótajtól 7 km-re északnyugatra fekvő) Bujtól nyugatra és délnyugatra vonuljon. Különítmény parancsnokság Rakamaz. Az 1. hadosztály a székely különítmény parancsnokságának ennek Rakamazra való beérkeztével, alárendeltetik. (425/13. hdm. sz.)

A 6. hadosztályparancsnokságtól a du. folyamán a következő jelentés érkezett be: A du. folyamán 1 román különítmény (1 zászlóalj gyalogság, 2 század lovasság és 1 üteg) Kétegyházát megtámadta és előre tolt biztosító csapatunkat Ókigyós vasútállomásra visszaszorította. Sarkadról a du. folyamán egy román zászlóalj 1 üteggel nyomult előre. Hadosztályparancsnokság elrendelte, hogy a békési híd megrongálandó, a mezőberényi és kőröstarcsai híd megrongálása pedig előkészítendő. Hadosztályparancsnokság elrendelte, hogyha erősebb ellenséges támadás folytán a mostani állás nem volna tartható, a csapatok kissé hátrább, Békés, békésföldvári vasúti állomás vonalába veendők vissza.

Ugyancsak a 6. hadosztályparancsnokság jelentette a du. folyamán: A dandár parancsnokságtól beérkezett jelentésekből megállapítható, hogy a megválasztott szakaszparancsnokok legnagyobb részt katonai szaktudás hiányában egyáltalán nem használhatók. Több bizalmi szakaszparancsnok volt az első, ki az ellenség közeledtére, sőt még előbb eltűnt. A rossz vezetés folytán a csapatok már ismételten egymásra lőttek, részint tévedésből, részint ijedelemből. A legénység maga kér képzett tiszteket és parancsnokokat. Javaslataik, hogy a szakaszparancsnokokat az ezredparancsnokok nevezzék ki a politikai megbízottak közreműködésével. A választási rendszer beszüntetendő volna. A szakaszparancsnokok tisztek hiányában csak volt továbbszolgáló altisztek és őrmesterek legyenek. (6. ho.-parancsnokság 424/19. hdm.)

Este 7 óra 30 perckor a hadsereg parancsnokság Tiszafürednél, Szolnoknál és Rakamaznál hídfők építését rendelte el. Az erre vonatkozó szó szerinti parancsok a 60. számú mellékletben foglaltatnak.

Este 11 óra 30 perckor a hadsereg parancsnokság elrendelte, hogy a székely különítmény részei Rakamazra, más csapatok visszajött részei Szolnokra irányítandók. (425/16. sz.)

A 25-i eseményekről a hadsereg parancsnokság által 26-án reggel 8 órakor kiadott összefoglaló helyzetjelentés szerint a 4. hadosztály körletében a Kaba-Tetétlen környékén álló csapatoknál 25-én este pánik tört ki és a saját csapatok Püspökladány-Karcag felé visszaözönlöttek. A kötelékek rendezése Püspökladányon és Karcagon folyamatban. A kabai események behatása folytán a Bárándról Földes-Sáp vonalába visszarendelt saját csapatok is megkezdték visszavonulásukat Püspökladány felé.

Végül érdekes és jellemző még a hadsereg parancsnokságnak szintén e napon kiadott s ugyancsak a 60. számú mellékletben foglalt hadseregparancsa.

Fel kell még említenünk, hogy a székely hadosztályparancsnokság e napon vette kézhez Presan tábornok megbízottja útján a 61. számú mellékletben foglalt, - Siménfalvy ezredes szerint – szó szerinti fordításában közölt ajánlatot.

Kratochwil ily fontos ügyben nem akarván saját felelősségére és önállóan eljárni, az ugyancsak a 61. sz. mellékletben foglalt felhívást intézte alárendelt csapataihoz.

„A beérkezett jelentések – mondja Kratochwil tábornok – mind odanyilatkoztak, hogy a hadosztály csapatai elfogadják a románok ajánlatát.”

A dolog vége aztán az lett, hogy a székely hadosztályparancsnokság Füleki Dezső vkt. századost, Gross Márton századost és Molnár Béla főhadnagyot mint teljhatalmú megbízottakat kiküldte a fegyverszüneti szövegét később közöljük majd.

Április 26-án ennek folytán a székely hadosztály zöme megadta magát.

Az április 26-i román kommüniké a 25-iki eseményekről a következőket mondja:

„Csapataink a következő vonalat érték el: Cseke–Mándok–Kálló–Kaba–Püspökladány–Gyula–Ottalka. Jelentékeny számú fegyver- és lőszeranyagot zsákmányoltak. – Veszteségek: Sebesültek: Popovici 14. gyalogezredbeli őrnagy és 14 katona.”

A cseh fronton az 5. hadosztály parancsnokság 640/eln. hir. számú jelentése szerint a 3. (Hennoque) és a 6. (Rossi) csehszlovák divízióknak Észak-Magyarország ellen f. hó 15-én kellett volna az előnyomulást megkezdeniök. Mivel azonban a bolsevizmus terjedésének következtében egyes ezredek a támadási parancsot megtagadták, jelenleg a 2. és 6. cseh-szlovák hadosztályok új összeállításban felfejlődőben vannak Barancs–Ungvár között. Céljuk összeköttetésbe lépni a románokkal és Tótország történelmi határáig előrenyomulni.[1] Eredeti parancs szerint Miskolcot ápr. 28-án kellene megszállniok. – A 3. és 6. csehszlovák hadosztályok jelenlegi összeállítása: 6. hadosztály 32. csehszlovák hadosztályok jelenlegi összeállítása: 6. hadosztály 32. és 31. légiós ezrede Kápolnától Legenye–Alsómihályig mint határvéd ezredek. Barancs–Legenye-alsómihályi szakaszon a 6. hadosztály 4. sz. dandára (azelőtt 1. dandár), parancsnoka Hrebenszky ezredes. Csapatok: a 30. és 37. cseh–szlovák gyalogezredek . Legenyealsómihályitól Ungvárig a 3. hadosztály és pedig 5. dandár parancsnoka Vrbenszky. Csapatok: 23. francia-cseh-szlovák légiósezred és a 11. sz. cseh–szlovák gyalogezred és 29. csehszlovák gy. e. Az itt említett ezredek, kivéve a határvédként kijelölt 31. és 32. légiós ezredek, jelenleg mind fejlődésében vannak, a Legenyealsőmihály–Ungvár szakasz mögött. Az operáló hadseregcsoport főparancsnoka Hennoque.

Cseh előnyomulásról jelentés még nem érkezett.

A csapi alsószakasz csapatainak visszavonása Lasztóc–Imreg–Latorca–Csap vonalába az éj folyamán végrehajtás alatt.

A 3. hadosztály parancsnokság jelentése szerint Tőrincsen a csehek erősítést kaptak. (3. ho. 70/10. hdm. és 71/bp/2. op. sz.)

A délszláv arcvonalon a 2. hadosztály jelentése szerint Bajánál a szerbek támadásba mentek át, de ez még eddig nem igazolódott be.

A Mélykút–Kelebiánál álló 9. szerb gyalogezred 1 zászlóalja állítólag az engedelmességet megtagadta.

A 44. dandárcsoport jelentése szerint a szerbek 25-én du. 6 óra körül állítólag 2–3000 emberrel, tüzérséggel Pörből és Alsónyék környékéről támadásba mentek át.

A 20. dandárcsoportnál a helyzet általában változatlan.

Itt kell még megemlékeznünk a hadügyi népbiztosság e napi két rendelkezéséről, melyek a 62. sz. mellékletben teljtartalmúlag közöltetnek.

Ápr. 25-én este a budapesti munkás- és katonatanács üléstermében meglehetősen izgatott hangulatban tárgyalták a harctéri eseményeket. Az itt elhangzott beszédek érdekesebb részleteit a 63. sz. mellékletben találja meg az olvasó.

> [1] Hiszen nagyjából már el is érték azt, hogy t. i. még mindig az Ipoly–Rimaszombat–Ungtorkolat–Ung vonalat értik alatta. De nincs kizárva, hogy újabb kutatások és tanulmányok alapján a cseh tudósok most már ezt a „történelmi” határt még délebbre fekvőnek gondolták és kívánták. Hogy e „történelmi igényeiket” egyáltalában mire alapították, annak elfogadható és bizonyító erővel ható magyarázatával még mai napig is adósaink: Szvatopluk és Vencel nagyratörő ivadékai.

« Megjegyzések. | KEZDŐLAP Tartalomjegyzék | Megjegyzések. »