« 4. Előnyomulás Travnik–Vitez környékéig. | KEZDŐLAP Tartalomjegyzék | Megjegyzések. Elmélkedések. »

5. A fölkelők banjalukai támadása 1878. augusztus 14.-én.

Ezalatt a Banjalukán Sametz vezérőrnagy parancsnoksága alatt visszahagyott mintegy 5 századnyi védőrség helyzete a környéken összeverődött fölkelők fenyegető magatartása következtében napról-napra aggasztóbbá vált, míg végre augusztus 14.-én reggel a Hasszan bég vezérlete alatt álló török katonaságból és nagyszámú fölkelőkből álló csoport a várost tényleg meg is támadta.

Sametz vezérőrnagy az elhanyagolt állapotban volt és tőle telhetőleg védelmi állapotba helyezett erődben 2 századot hagyván, a többi 3 századot a városon kívül együtt tartotta.

A fölkelők támadása elsősorban a város északi részében volt kórház ellen, melyben mintegy 160 beteg és sebesült volt, de egyidejűleg az erőd ellen is irányult. D. e. 9 óra tájban a fölkelők már a kórház kapuit döngették és másrészt oly közel férkőztek az erődhöz, hogy a közeli magaslatokról hatásos tüzet fejthettek ki ellene, egy másik csoport pedig a szabadban volt osztagokat támadta meg. A fölkelők folyton növekvő száma következtében a helyzet mindinkább rosszabbodott s d. e. 10 óra tájban már nagy volt a veszély, hogy az ellenség a maroknyi védőrséget teljesen elnyomja, illetve a megáradt Vrbasba szorítja. Ekkor végre északi irányból 3 ágyúlövés döreje vált hallhatóvá, jeléül, hogy a Gradiskából útnak indított segítő csapatok – egy hegyi üteg és 2 gyalog század – közel vannak már. A legnagyobb erőfeszítés árán hamarosan előrevont és harcbalépett lövegek megtették a kivánt hatást; a váratlanul oldalba fogott fölkelők a támadás folytatásával csakhamar felhagyva, a közelfekvő erdőkbe széledtek el.

Csapatjaink a kemény tusa alatt halottakban 5 tisztet és 43 embert, sebesültekben és eltüntekben 5 tisztet és 120 főnyi legénységet, összesen tehát 10 tisztet és 163 főnyi legénységet vesztettek.

A kívülről jött fölkelők száma hozzávetőleg 2000–3000-re tehető, kikhez a város lakosságának egy része is csatlakozott;[1] veszteségük sem állapítható meg pontosan, miután halottjaik és sebesültjeik nagy részét magukkal vitték, de közülük is legalább százan életükkel fizettek a merész vállalkozásért.

> [1] Czeschka Hugo, Die Okkupation Bosniens und der Hercegovina durch die k. und k. Truppen im Jahre 1878 című műve 25. oldalán a Banjalukát megtámadt fölkelők számát 5000-6000-re teszi.

« 4. Előnyomulás Travnik–Vitez környékéig. | KEZDŐLAP Tartalomjegyzék | Megjegyzések. Elmélkedések. »