« Illetékek egységesítése. | KEZDŐLAP Tartalomjegyzék | Pogány bukása. »

A nemzetőrség és pénzügyőrség beolvasztása a vörös hadseregbe.

Ugyancsak Czobel adta ki április 1-jén az alábbi rendeletet: „A volt Fényes-féle nemzetőrség a vörös hadseregbe helyeztetik át. Az áthelyezett nemzetőrök a magyar hadügyi népbiztosság 7353/eln. 6. számú 1919. március 30-án kelt végrehajtási utasítás szerint toborzandók.”

„A Budapesten állomásozó nemzetőrök a vörös tengerészdandárhoz osztandók be. A vidéken működők az illetékes dandárparancsnokságnál nyernek beosztást. Az alkalmatlanok és megbízhatatlanok polgári foglalkozásukba elbocsátandók.”

A budapesti főkapitányság, a nemzetőrség és a pénzügyőrség beolvasztása a vörös őrségbe a következőelvek szerint történt (409/hdm. 202. szám): „I. A volt rendőrfőkapitányság átszervezése: az államrendőrségi főkapitányság a budapesti vörösőr kerületi parancsnoksággá alakul át, mely áll 1. karhatalmi; 2. bűnügyi; 3. közigazgatási; 4. gazdasági és 5. politikai osztályból.

„ad 1. A budapesti vörösőrség 2 dandárból áll, melyek 24 órai felváltással teljesítenek szolgálatot. Ha a viszonyok megkövetelik, mindkét dandár egyszerre tart szolgálatot.

„Minden dandár áll 3 ezredből, mindegyik ezred 5 zászlóaljból; ennél fogva minden kerületben (Budapest 10 kerületét véve alapul) 3 zászlóalj van, melyek felváltva tartanak szolgálatot.

„A kerületi kapitányság helyét a kerületi zászlóaljparancsnokság váltja fel, mely alá 2 zászlóalj tartozik.

„Az ezred- és dandárparancsnokok szolgálata, amennyiben az ezred és dandár teljes egészében ki nem vonul, ellenőrzésből áll.

„Ha „Nagy-Budapest” megvalósul, úgy a vörös őrkerület 3–4 dandárlétszámra emeltetik.

„A 2 dandár mai létszáma 15.000 fő és így Budapesten a létszám betelt. A vidéken folyamatban van a szervezés. A vörös őrség létszáma általában úgy van megállapítva, hogy (az egész ország területét véve alapul) minden 250 lakosra 1 vörös őr esik.

„ad 2. A bűnügyi csoport áll: a) a budapesti csoportból; b) a vidéki csoportból; c) a detektívcsoportból; d) a statáriális csoportból; e) az intellektuális osztályból; f) a sérülési osztályból és g) a lopási osztályból.

„ad 3. és 4. (Lényegtelen.)

„ad 5. A kerületi parancsnokság legfontosabb szerve a politikai osztály, ahonnan a nyomozás, letartóztatások, elfogatások az egész ország területére központiasan irányíttatnak. Nagyarányban szerveztetik meg a kémszolgálat.

„A vörös őr jogai és kötelességei közé tartozik, hogy bárki feljelentésére bárkit előállíthat a vádlóval együtt a kerületi zászlóaljparancsnoksághoz (!). A feljelentő – ha a vád hazug vagy alaptalan – a vádbiztosnak adatik át.

„II. A nemzetőrség beolvasztása a vörös őrségbe. Az átlépés minden megkötés nélkül történt. A meg nem bízható elemek fokozatosan kiküszöböltetnek.

„III. A pénzügyőrök is beolvadnak a vörösőrségbe éppúgy, mint a csendőrök és határrendőrök.”

« Illetékek egységesítése. | KEZDŐLAP Tartalomjegyzék | Pogány bukása. »