« A febr. 2-i fegyverszüneti egyezmény. | KEZDŐLAP Tartalomjegyzék | A 40. hadosztály február 4-i jelentése. »

Február 3-i helyzetjelentés.

Február 3-án Jankovich ezredes a következőket jelenti: „A Pálmay csoportnál Dejtár közelében a tegnapi napon a csehek átjöttek az Ipolyon és a vasúti állomásról géppuskákkal lőtték a falut. A lakosság az ideiglenes fegyverszüneti vonalra vonatkozó szerződéseket megszegő cseheket megtámadta, lefegyverezte, többek között 4 géppuskát, lángszórót és 1 nagyobb traint zsákmányolt. Elragadtatásukban az ellenséget az Ipolyon túlra Nagy Csalomiáig üldözték. A csalomiai csehek ezek után egy parlamentairt küldtek Balassagyarmatra, hogy a lakosság ellen panaszt tegyenek; visszatérő parlamentairt a csalomiai lakosság elfogta és meg akarta lincselni; csak a katonák közbelépése akadályozta meg őket ebben. A parlamentair egyelőre csapataink védelme alatt áll és ha a lakosság dühe alább hagy, visszakísértetik. Ma ezt az ügyet egy bizottság vizsgálja a hely színén; a lakosság hangulata igen ingerült; alig tarthatók vissza, hogy bosszút ne álljanak a cseheken elkövetett jogtalanságukért. Tegnap este elterjedt az a hír, hogy a csehek Rapot meg akarják támadni, de a hír valótlannak bizonyult. Hatvanban az állomáson a mozgó vasúti nemzetőrség egy Salgótarján vidékére agitációs útra induló budapesti kommunistát fogott el, kinél egy hátizsákkal teli tévtanokat tartalmazó röpiratokat találtak. A helybeli karhatalom parancsnokság Budapestre irányította a rendőr főkapitányságra.” (34/1. op. sz.)

A vidéken eszerint úgy látszik, még ritkaság számba ment és feltűnést keltett, ha sikerült egy-egy „tévtanokat terjesztő” kommunista elvtársat lefülelni. Itt Budapesten ekkor már százával agitáltak Kun és Pogány csatlósai úton-útfélen.

« A febr. 2-i fegyverszüneti egyezmény. | KEZDŐLAP Tartalomjegyzék | A 40. hadosztály február 4-i jelentése. »