« 2. számú melléklet Károly király hadsereg- és hajóhadparancsa. | KEZDŐLAP Tartalomjegyzék | 4. számú melléklet. Linder hadügyminiszter 1918. november 2-i proklamációja. »

3. számú melléklet.
A Nemzeti Tanács proklamációja.

Katonák! Zágráb város katonai parancsnoka, Snjarics gyalogsági tábornok és Mihaljevics táborszernagy, kerületi parancsnok, napiparancsot adtak ki. Ebben kijelentik, hogy az egész délszláv haderő, a megszűnt közös hadseregnek és a horvát honvédségnek összes csapatai a délszláv Nemzeti Tanács rendelkezésére bocsátják magukat és a délszláv Nemzeti Tanácsot ismerik el a törvényes kormánynak. Az eddigi kormány és az eddigi hatóságok átadták az egész hatalmat a hadsereg által is elismert Nemzeti Tanácsnak.

Prága város katonai parancsnoka, Kesztranek táborszernagy október 28-án az egész csehországi katonai hatalmat a cseh-szlovák Nemzeti Tanács rendelkezésére bocsátotta. Az eddigi kormányhatóságok erre elhagyták eddigi helyüket és a kormányhatalmat a Nemzeti Tanács vette át.

Miért tilos az Budapesten, ami megengedett dolog Prágában, Zágrábban? Hát a magyar nemzet még most is az utolsó nép maradjon?

Magyarország határai védtelenek. A magyar csapatokat nem a határra küldik, hogy őrt álljanak addig, amíg a békét meg tudjuk kötni és a rögtönös fegyverszünetet elérjük, hanem idehozzák Budapestre, hogy a Magyar Nemzeti Tanácsot, mely rögtönös békét, teljes függetlenséget, önálló magyar hadsereget, magyar külügyet, népuralmat és szociális igazságot akar a dolgozó és szenvedő tömegeknek, a mindenfajta szegénységnek, letörje és mozgalmát vérbe fojtsa.

Katonák, szégyen és gyalázat, hogy amikor körülöttünk minden nemzet egységesen harcol szabadságáért, önállóságáért, a népjogokért és a békéért, Magyarországon még mindig azok a bécsi cselédek és háborús uszítók parancsolnak, akik benneteket, katonákat, arra akarnak felhasználni, hogy vérbe fojtsák veletek a Magyar Nemzeti Tanácsnak azt a mozgalmát, amely nektek is azonnali fegyverszünetet, jogot, kenyeret, szabadságot akar kivívni.

Katonák, a közös hadsereg megszűnt, az osztrák-magyar monarchia megszűnt, ti annak a független és demokratikus Magyarországnak vagytok katonái, amelyet a Magyar Nemzeti Tanács képvisel. A délszlávoknál, a cseh-tótoknál egyetlen csepp vért nem ontottak a nemzeti függetlenségért és népuralomért, mert a katonaság a Nemzeti Tanács mellé állott. Katonák, ezt a példát kell nektek is követnetek! Őrizzétek meg a múlhatatlanul szükséges katonai fegyelmet és rendet, mert a Magyar Nemzeti Tanács nem polgárháborút és felfordulást akar, hanem azt, hogy a fegyveres és fegyvertelen népnek egész szervezett és fegyelmezett ereje alapján polgárháború és vérontás nélkül kerüljön a hatalom a Magyar Nemzeti Tanácsnak, mint az egész nemzet és nép törekvései letéteményeseinek kezébe!

Katonák, a fegyelem megbontása nélkül szervezkedjetek, válasszatok megbízottakat, akik útján a Magyar Nemzeti Tanáccsal érintkeztek és követeljétek, hogy az egész haderő ismerje el a Magyar Nemzeti Tanácsot az ország jogos és törvényes képviseletének.

Katonák, ne ontsátok polgártársaitok vérét. Ne használjátok fegyvereteket, ha kiküldenek benneteket azért, hogy a független Magyarországért, népuralomért és azonnali fegyverszünetért harcoló testvéreitek mozgalmát vérbe fojtsátok!

Katonák, ne lőjetek testvéreitekre, anyáitokra, ne ontsatok Budapest utcáin vért! A ti helyetek nem a régi rendszer, a Tiszák és Andrássyk (a bécsi lakájok és népellenségek) oldalán van, hanem a miénken! Legyetek a Magyar Nemzeti Tanács katonái!

Katonák, a Magyar Nemzeti Tanács a nemzetek s népek önrendelkező joga alapján áll. Megadja ezt a jogot minden népnek, hogy megkövetelhesse a magyar nép számára is! Külföldön, Csehországban, Ukrajnában magyarországi csapatokat akarnak felhasználni arra, hogy az ottani népek szabadságmozgalmait letiporják és vérbe fojtsák! Magyar katonák, ne legyetek a szabadság hóhérai, a nemzeti függetlenség porkolábjai. A magyar nép testvéri egyetértésben akar élni a szabadság és nemzeti függetlenség kölcsönös elismerése alapján valamennyi néppel.

Katonák, tartsatok fegyelmet! Szervezkedjetek! Provokálásoknak be ne ugorjatok! Várjátok a Magyar Nemzeti Tanács parancsait!

« 2. számú melléklet Károly király hadsereg- és hajóhadparancsa. | KEZDŐLAP Tartalomjegyzék | 4. számú melléklet. Linder hadügyminiszter 1918. november 2-i proklamációja. »