« a) Az Iser menti harcok. | KEZDŐLAP Tartalomjegyzék | b) A podoli éjjeli ütközet 1866 június 26.-án éjjel. »

a) A hühnerwasseri és sichrowi ütközetek 1866 június 26.-án.

Június 26.-án reggel az osztrák I. hadtest Münchengrätznél, a szász hadtest Jungbunzlaunál, az 1. könnyű lovas hadosztály Sichrownál és Turnaunál állott. A porosz Elbe-hadsereg e napon a zwickau–hühnerwasser–münchengrätzi és a gabel–podoli menetvonalakon, az 1. hadsereg pedig Reichenberg és Gablonz felől Turnau irányában nyomult előre. Az osztrák I. hadtest ennélfogva előőrseit veszteségteljes harc után kénytelen volt Hühnerwasser mellől az Iserig visszavonni,[1] az 1. könnyű lovashadosztály pedig, miután június 26.-án délelőtt a porosz IV. hadtest elővédével Sichrownál rövid ütközetet vívott, Podol és Münchengrätz felé hátrált. Ezáltal Turnau, a kiválóan fontos útcsomópont és a legrövidebb útirány Jičin felé a poroszok birtokába jutott.

Az Iser-menti csoport főparancsnoka, Albert szász trónörökös, a hadseregparancsnokságtól kapott fenti feladatot támadólagos előretöréssel vélte legcélszerűbben megoldhatni, melyet Podolon át Sichrow felé, tehát a porosz 1. hadsereg jobboldala ellen szándékozott intézni, miáltal a kényszerítő szükség nélkül elhagyott, kiválóan fontos Turnaut is ismét birtokába ejthetni vélte. Ebből kifolyólag a szász trónörökös a Poschacher-dandárnak parancsot adott, hogy még 26-ika folyamán Podolnál az Iser jobbpartjára keljen át.

Porosz részről Frigyes Károly herceg rendelkezésre álló erőit, vagyis az 1. és az Elbe-hadsereg hadtesteit június 26. és 27-ike folyamán az Iser mentén szorosabban összpontosítani szándékozott, hogy 28.-án teljes erővel törhessen előre Turnau-on és Münchengrätzen át Jičin felé.

> [1] Ebben a harcban a Leiningen-dandárhoz tartozó 38. gyalogezred halottakban 1 tisztet és 4 embert, foglyul esettekben 38 embert, a 32. vadász zászlóalj halottakban 3 tisztet és 70 embert, sebesültekben 4 tisztet és 98 embert, foglyul esettekben 3 tisztet és 40 embert, a 2. huszárezred pedig halottakban 2 embert, sebesültekben 1 tisztet és 11 embert, foglyul esettekben 1 embert vesztett. Az osztrákok részén tehát összesen kitett a veszteség: halottakban 4 tisztet és 76 embert, sebesültekben 5 tisztet és 109 embert, foglyul esettekben pedig 3 tisztet és 79 embert, vagyis összesen 12 tisztet és 264 embert. Ezzel szemben a poroszok mindössze 4 tisztet és 46 embert vesztettek.

« a) Az Iser menti harcok. | KEZDŐLAP Tartalomjegyzék | b) A podoli éjjeli ütközet 1866 június 26.-án éjjel. »