« 66. sz. melléklet. A székelyek fegyverletételére vonatkozó jegyzőkönyv. | KEZDŐLAP Tartalomjegyzék | 68. sz. melléklet. Presan tábornok előterjesztése. »

67. sz. melléklet.
Hadseregparancs.

Szolnok, 1919. ápr. 26.

F. hó 26-án nyíregyházánál egy egész napon át vívott nehéz harcban az 1. hadosztály részei a túlerővel támadó ellenséget nemcsak, hogy megállásra kényszerítették, hanem ellentámadásba átmenve, rája érzékeny veszteséget mértek, tőle lövegeket, géppuskákat zsákmányoltak és nagyszámú foglyot ejtettek.

Igaz örömmel közlöm a tanácsköztársaság fiatal hadseregének ezen első jelentős sikerét a hadsereg minden részével s követendő mintaképül állítom minden csapatrés elé az 1. hadosztály ezen szép magatartását.

Dicséretemet és elismerésemet fejezem ki a tanácskormány nevében a nagyszerű csepeli munkás zászlóaljnak, a 32/II. zászlóaljnak és a felfegyverzett nyíregyházai munkásoknak, kik ezen magatartásukkal megmutatták azt, hogy forradalmi vasfegyelemmel és erős akarattal győzni lehet az imperialista túlerővel szemben is.

Elismerésemet fejezem ki a hadosztály parancsnokának és vezérkari főnökének, Sipos, Szabó-Pap elvtársnak, kik szakavatott, vezetésükkel és ügybuzgalmukkal jelentősen hozzájárultak a nap sikeréhez.

Nem mulasztom el végül, hogy Pogány József népbiztos elvtárs működéséről és magatartásáról a legnagyobb elismeréssel megemlékezzem. Önfeláldozó magatartásával ragyogó példáját mutatta a meggyőződéséért és végletekig harcoló elvtársnak, lelket öntött a csüggedőkbe s élén haladt az előrenyomulóknak. Az ő példájukat tartsa szem előtt a hadsereg minden tagja s akkor siker fogja koronázni igazságos törekvésünket.

Ezen parancsom a legszélesebb körben kihirdetendő és beható magyarázat tárgyává teendő. (426/22. hdm.) Bőhm s. k.

« 66. sz. melléklet. A székelyek fegyverletételére vonatkozó jegyzőkönyv. | KEZDŐLAP Tartalomjegyzék | 68. sz. melléklet. Presan tábornok előterjesztése. »