« 60. sz. melléklet a) A hadsereg parancsnokság intézkedése hídfők kiépítésére. | KEZDŐLAP Tartalomjegyzék | 61. sz. melléklet a) Presan tábornok üzenete a tárgyalások felvételére nézve. »

60. sz. melléklet
b) A hadsereg parancsnokság vasfegyelmet követelő parancsa

A proletárforradalom ellen irányuló nemzetközi ellenforradalmat csak úgy tudjuk eredménnyel visszaverni és a nemzetközi proletárforradalom győzelmét biztosítani, ha a proletár hadsereg egységes, vasfegyelmet tanúsít. Ennek a vasfegyelemnek az előfeltétele, hogy minden parancs végrehajtassék.

A parancsokat minden parancsnok, legyen az szakasz- vagy dandárparancsnok, a forradalom kormányzótanácsa által kinevezett hadsereg parancsnokság nevében adja ki.

Aki tehát a parancsnak vagy parancsnoknak ellenszegül, az megsérti a fegyelmet, s nem hajtja végre a proletárság választott képviselőinek, a kormányzótanácsnak, s ezek megbízottainak, a hadsereg parancsnokának a parancsait.

Az ilyen fegyelemsértés azt jelenti, hogy a parancsokat nem teljesítő katonák ellenségei a proletárdiktatúrának, a proletáruralomnak és így mint a proletárság ellenségei is fognak kezeltetni.

Mindezek előrebocsátása után elrendelem, hogy minden katona a parancsnokoknak minden parancsát a legnagyobb pontossággal s szigorúsággal hajtsa végre. Mindazok, akik a hadműveleti területen bármely parancsnak ellenszegülnek, a parancsokat nem teljesítik, vagy a kiadott parancsok ellen vétenek, haladéktalanul a keleti hadsereg rögtönítélő törvényszékéhez Szolnokra bekísérendők. A törvényszék a legszigorúbban fog a fegyelemsértőkkel szemben eljárni.

Jelen parancsom minden csapat stb. katonái előtt a parancs vétele után következő napon, azonkívül minden hó 5. és 20-án felolvasandó.

Keleti hadsereg főhadiszállás, 1919. április 25-én.

Böhm s. k. hadseregparancsnok

« 60. sz. melléklet a) A hadsereg parancsnokság intézkedése hídfők kiépítésére. | KEZDŐLAP Tartalomjegyzék | 61. sz. melléklet a) Presan tábornok üzenete a tárgyalások felvételére nézve. »