« Megjegyzések. | KEZDŐLAP Tartalomjegyzék | Megjegyzések. »

A PRIBOJI ÜTKÖZET.
1914 augusztus 20-tól 22-ig.

2. sz. melléklet.

A XVI. hadtest a vett parancs folytán aug. 20-án Rudo és Sokolovič között az ellenséget rövid, de heves harccal visszavetvén, estig Trollmann altábornagy a 6. hegyidandárral Pribojig, a 4. hegyidandár pedig Uvacig jutott előre. A Gabriel tábornok parancsnoksága alatt álló 13. hegyidandár Trnovcit, az 1. a Rovno b.-t, a 2. pedig a Vk. Vardartól délkeletre fekvő 1145. m. p.-ot érte el. A hadtestparancsnokság az 5. hegyidandárral Rudóban éjjelezett.

Aug. 21-ére a hadtest azt a feladatot kapta, hogy az uvac–visegradi műút és a határ közti területet is megtisztítsa az ellenségtől, hogy ezáltal a 6. hadsereg a legközelebbi időre hátában mozgási szabadságot nyerjen.

A támadáshoz a hadtest a következő csoportosítást vette föl: Trollmann altábornagy a 4. és 6. hegyidandárral Pribojról és Uvacról a Pribojtól keletre fekvő Crni vrh magaslatra nyomult előre, ahova az ellenség előző napon visszahuzódott, míg Gabriel tábornok csoportja a Goles 1014 és a 977-es magaslaton erődített állásokban levő ellenséget támadta meg. Az 5. dandár a Gabriel-csoport balszárnyán kívül Bjelo Brdon át átkaroló támadásra rendeltetett.

Estig sikerült az ellenséges állásokat elfoglalni, de a szerbek ellentállása még nem volt megtörve, mert azok a határtól nyugatra újból állást foglaltak. Ennek folytán a hadtest másnap korán reggel folytatta támadását és 9 h tájban a kedvező döntés is közelnek látszott már, amidőn Potiorek táborszernagynak a harc félbeszakítására és az északnyugati irányban való elvonulásra vonatkozó fentebb közölt parancsa beérkezett. Ennek dacára Wurm táborszernagy a támadást tovább engedte folyni és a délelőtt folyamán sikerült az ellenséget teljesen a határ mögé visszaverni. Délután Wurm táborszernagy az üldözést beszűntette és intézkedett hadtestének elvonulása iránt.

A legdélibb szárnyon a 8. hegyidandár Nova városig jutott előre. Az általános helyzetre való tekintettel ez a dandár, mint fentebb említettük, a szintén visszamaradó 1. gyaloghadosztálynak alárendelve, önként megkezdte visszavonulását Foča–Gorazde vonalára.

« Megjegyzések. | KEZDŐLAP Tartalomjegyzék | Megjegyzések. »