« Magatartás szabályozása. | KEZDŐLAP Tartalomjegyzék | Vörös tengerészdandár szervezése. »

Eljárás volt tisztekkel szemben.

A volt tisztek beosztására nézve Pogány márc. 29-én kelt 7392/eln. 6. számú rendelete következőleg intézkedik: „1. Nehogy a fronton levő alakulások tapasztalt és tájékozott vezetőiket egy időre azáltal elveszítsék, hogy volt tiszteknek a vörös hadseregbe való beosztásával nevüknek hírlapokban való közzétételétől számított 1 hétig várunk, elrendelem, hogy a fronton levő alakulásoknál volt tisztek jelenlegi parancsnoki beosztásukban további intézkedésig meghagyandók, kivéve, ha ellenük forradalmi szempontból komoly kifogás esik. 2. Ott, ahol a vörös hadsereg szervezése érdekében vagy a hadi helyzetre való tekintettel szükséges, a volt tisztek – minden volt testületet beleértve – a vörös hadseregbe egyelőre imperative osztandók be parancsnoki helyekre alosztályparancsnokoktól fölfelé, valamint a parancsnokságok és hivatalok főnökéül és különös szakképzést igénylő személyzeti helyekre.”

Ez a rendelet tulajdonképpen kiegészítése a vörös hadsereg alakításáról szóló kormányzótanácsi rendelet 8. pontjának, illetőleg reparálása akar lenni az említett pont határozványai által keletkezett lehetetlen helyzetnek, amelynek folytán a hadsereg egy ideig egyáltalában képzett parancsnokok nélkül maradt volna. A népbiztosi rendelet 2. pontja világosan amellett szól, hogy a volt tisztek nem nagyon siettek a hadseregbe való önkéntes belépéssel, ahogyan azt a kormányzótanácsi rendelet fent idézett 8. pontja kontemplálta, s így nem maradt más hátra, mint velük szemben erőszakot alkalmazni.

« Magatartás szabályozása. | KEZDŐLAP Tartalomjegyzék | Vörös tengerészdandár szervezése. »