« A hadügyminisztérium átszervezése. | KEZDŐLAP Tartalomjegyzék | A rendőrség átszervezése vörös őrséggé. »

A vörös hadsereg megalakítása.

Márc. 25-én közzétették a forradalmi kormányzótanács XXIII. K. T. E. számú rendeletét a vörös hadsereg alakításáról, melyet a 31. sz. mellékletben szó szerint közlünk.

A vörös hadsereg szervezésével Pogány sógorát, Czobel Ernő „elvtársat” bízta meg, aki középiskolai tanár létére kétségkívül a „leghivatottabb” volt a legfontosabb katonai ügyek egyikének végzésére.

Egyébként már előre jelezhetjük, miszerint nagyjából véve a Pogány–Czobel-éra alatt is a Böhm-féle szervezés és toborzás folyt tovább, utóbbi azonban a lapok hangulatkeltő cikkeinek, valamint a színészekre és a legjobb primadonnákra ráparancsolt és úton-útfélen tüntető felvonulások keretében megnyilvánult csábítgatásoknak, az úgynevezett Fedák-féle toborzó délutánoknak ellenére, kevés eredménnyel járt.

Ilyenformán az új „vörös hadsereg” egyelőre tulajdonképpen nem állt egyébből, mint a leszerelés alkalmával visszatartott három évfolyamból, miután abból az öt évfolyamból, amelynek visszatartása eredetileg elrendeltetett, kettőt időközben folyton fokozódó fegyelmetlenségük miatt nagyrészt el kellett bocsátani. Ennek az eredeti forradalmi hadseregnek katonai értékét és erkölcsi színvonalát az I. részben már jellemeztük. (Lásd az I. r. 77–78. oldalán.)

A vörös hadseregre vonatkozó fenti kormányzótanácsi rendelet kiegészítéséül a hadügyi népbiztosság márc. 25-én kelt 7119/eln. 6.sz. rendeletével következőleg intézkedett: 1. A vörös hadsereg a 2669/eln. 6–1919. sz. hadügyminiszteri rendelet hadrendje szerint alakul meg. Az eddigi hadosztály toborzó tisztek mint hadosztályparancsnokok (székely különítmény parancsnoka) a szervezést teljes erővel folytatják. 2. Az állomány fedezésére nézve az első pontban említett rendeletek azokkal a változásokkal mértékadók, melyek a vörös hadsereg főlállításáról szóló forradalmi kormányzótanácsi rendelet 1., 5,, 6. és 8. pontjában foglaltatnak. A parancsnokokat századparancsnoktól fölfelé ideiglenesen a hadosztályparancsnokok a bizalmi férfiak és a hadügyi népbiztosság politikai megbízottai meghallgatása után bízzák meg és a végleges kinevezés iránt nekem haladéktalanul tegyenek előterjesztést. (A további pontok a Budapesten végrehajtandó toborzásról szóltak.)

« A hadügyminisztérium átszervezése. | KEZDŐLAP Tartalomjegyzék | A rendőrség átszervezése vörös őrséggé. »