« 22. számú melléklet Berthelot tábornok 1919. március 7-i, Presan altábornokhoz intézett levele. | KEZDŐLAP Tartalomjegyzék | 24. számú melléklet Berthelot tábornoknak 1919. március 20-án Presan tábornokhoz intézett levele. »

23. számú melléklet
A Vyx alezredes által 1919. március 20-án átnyújtott jegyzék.

Magyarországi hadsereg. De Lobit tábornok, a magyarországi hadsereg ideiglenes parancsnoka. Belgrád, 1919. március hó 19-én. – Károlyi gróf Ő Kegyelmességének, a magyar köztársaság ideiglenes elnöke, Budapesten. – Kegyelmes Uram! A Békekonferencián az 1919. február 23-i ülésen elhatározták, hogy azon célból, hogy a munkálatok folyását akadályozó minden összetűzést elkerüljenek, tanácsos a magyarok és románok között egy semleges zónát létesíteni, amelyben sem magyar, sem román katona nem lehet, amelynek azonban a fontosabb pontjait a szövetséges csapatok fogják megszállani. A főparancsnok engem delegált, hogy mindazon kérdéseket, melyek a konferencia ez elhatározására vonatkoznak, Kegyelmességeddel egyetértőleg szabályozzam. Budapesti képviselőm Vyx alezredes… A) (A semleges zóna határai): (Következnek a határok, mint Berthelot tábornoknak a 22. mellékletben foglalt átiratában.) Arad és Szeged városokat minden magyar és román csapat kizárásával a szövetséges csapatok szállják meg. B) A zóna kiürítésének és megszállásának feltételei: A magyar csapatoknak a semleges zóna nyugati határa mögé való visszavonulása inkluzíve március 23-án kezdődik és egy maximális 10 napi időközben kell hogy befejeztessék. Ezen idő alatt Gondrecourt tábornok, akit a semleges zóna keleti parancsnokságával bíztam meg, ezt a szövetséges csapatok által el fogja foglaltatni és ellenőrizni fogja a magyar csapatok kiürítési mozdulatait. – A román csapatokat felhatalmazza a Békekongresszus, hogy vonalaikat a semleges zóna keleti határáig előretolják. C) Anyag: I. Hadianyag: Azt a hadianyagot, amely a románok által megszállandó zónában van, francia tisztek és katonák fogják leltározni és megőrizni; ezt az anyagot, minthogy nem tekintik hadifoglalásnak, a magyarok el fogják vihetni. Az az anyag, amely a semleges zónában van, a magyar kormány rendelkezésére bocsáttatik, amelynek szabadságában van ezt vagy a mostani helyén hagyni, vagy elvinni. – II. A magyar állam tulajdonát képező vasúti és gazdasági anyag: Szintén helyén kell hogy maradjon, amíg fölötte határozat nem hozatik. D) Közigazgatás: A polgári közigazgatás a semleges zónában a szövetséges parancsnokság ellenőrzése alatt a magyar kormány kezében marad; a magyar csendőrség és rendőrségi karhatalom a fent említett parancsnokság vezetése alatt a rend és nyugalom fenntartását fogja biztosítani.

De Lobit s. k.

Károlyi válasza

Alezredes Úr! Ön szíves volt de Lobit tábornok úr nevében egy jegyzéket átnyújtani, amely közli a magyar kormánnyal a Békekonferenciának 1919. február 23-án egy semleges zónára vonatkozólag hozott határozatát.

Van szerencsém tudatni Önnel, hogy fent említett jegyzékét átadtam a magyar köztársaság kormányának és hogy a kormány nincs abban a helyzetben, hogy tudomásul vehesse a Békekonferencia határozatát és hogy közreműködjék annak végrehajtásában. Ez a határozat teljes ellentmondásban van az 1919. november 13-án kötött fegyverszüneti katonai konvencióval, minthogy nem veszi tekintetbe az ország létérdekeit, megakadályozhatja az ország fejlődését és zavarhatja a békét. Minthogy a magyar kormány nem viselheti a felelősséget ennek a határozatnak végrehajtásáért – minthogy nem hívták meg a Békekonferenciára és nem működhetett közre a határozat meghozatalában – kényszerítve látja magát, hogy ma lemondjon.

Fentieket tudomására hozva, van szerencsém kérni Önt, Alezredes Úr, hogy szíveskedjék megtenni a szükséges intézkedéseket, hogy a Békekonferencia a legrövidebb idő alatt megismerhesse a magyar kormány határozatát.

Kérem, fogadja Alezredes Úr legmélyebb tiszteletem kifejezését.

Károlyi s. k.

« 22. számú melléklet Berthelot tábornok 1919. március 7-i, Presan altábornokhoz intézett levele. | KEZDŐLAP Tartalomjegyzék | 24. számú melléklet Berthelot tábornoknak 1919. március 20-án Presan tábornokhoz intézett levele. »