« Bolgár követ nyilatkozata. | KEZDŐLAP Tartalomjegyzék | Március 31-i román jelentés. »

A Temps túlzott hírei.

A „Temps” március 30-i száma bukaresti forrásból egész rémregényeket írt Románia veszedelméről, melyet állítólag keleten a Dnjester mentén és északon Bukovinában az orosz bolsevisták szorongatnak, akik csak Lemberg tájékán 10 gyaloghadosztályt összpontosítottak, az Odessza tájékán gyülekezett jelentékeny erőkről nem is szólva. E fronton a kettős támadás április végén várható. Nyugaton Erdélyben a magyarok jelenleg 6–8 hadosztály felett rendelkeznek, mely erők egy vörös hadsereg alakításának ürügye alatt könnyen szaporíthatók. A magyarok támadása minden bizonnyal egybeesik az orosz bolsevisták fenti támadásával. Délen a Duna mentén és Dobrudsában bolgár támadás fenyeget. Bulgária ugyanis – mondja a cikkíró – néhány nap alatt rekonstruálhatja hadseregét az előbbi kettővel való kooperálás céljából.

E hármas veszéllyel szemben Románia a tudósító szerint csak elméletileg rendelkezik 15 gyalog- és 2 lovashadosztály felett. Tényleg fegyver alatt csak 6 gyaloghadosztály, egyenként 9000 főnyi létszámmal és 2 lovashadosztály áll rendelkezésre. A többi 9-nek csak a kerete van meg. A nehéz tüzérség hiányos és nem elegendő. Esetleges csapatszállításra sem elegendő számú vagon, sem gép nem áll rendelkezésre. Egészségügyi, távíró, telefon és egyéb műszaki anyagból 40%-os hiány áll fenn. Élelmezésben szintén nagy a hiány. Mindebből, cikkíró szerint, könnyű levonni a következtetést: „Ha a szövetségesek azonnal nem intézkednek a bolgárok és magyarok lefegyverzése iránt, ha nem használják ki a Fekete-tenger feletti uralmukat arra, hogy a román hadsereget a kellő élelemmel és felszereléssel ellássák, Románia új, 1916. óta a harmadik katasztrófa előtt áll.”

Hasonlóan sugalmazott és a ferdítésektől, valótlanságoktól hemzsegő cikkek jelentek meg a „Temps” április 3-i és 5-i számában.

« Bolgár követ nyilatkozata. | KEZDŐLAP Tartalomjegyzék | Március 31-i román jelentés. »