« a) Általános viszonyok; erőviszonyok; hadműveleti tervek. | KEZDŐLAP Tartalomjegyzék | c) A mantuai négy fölmentő kísérlet. »

b) Események a Mantua felmentését célzó hadműveletek kezdetéig.

Bresciából Bonaparte, hogy az osztrák fővezérlet figyelmét a szándékolt Mincio-átkelés pontjától, Borhetto–Valeggiotól elterelje, tüntető támadásokat intézett Desenzano és Saló felé, az előbbi helyen az átkelésre hajókat is készenlétbe helyezvén. Ez a tüntetés sikerült is, amennyiben az osztrák jobbszárny zöme Peschiera-nál egyesült s a tulajdonképpeni átkelőpontnál csak alárendelt erők maradtak.

Május 30.-án azonban Bonaparte a Garda tó menti átkelő előkészületekkel hirtelen felhagyva, már eredetileg előretolt elővédével váratlanul Borghetto-nál termett s a hídat, amely Borghetto és Valeggio között a Mincion átvezet, rohammal megtámadván, azt hatalmába kerítette s az ott levő aránylag gyenge osztrák csoportot elég könnyen és gyorsan visszanyomta.

A Mincion való átkelés után Bonaparte Augereau hadosztályát azonnal Peschiera felé indította útnak, a többi csapatokkal pedig a Hohenzollern tábornok parancsnoksága alatt álló mintegy 6–7000 főnyi osztrák kordonvonal felgöngyölítéséhez fogott hozzá, ami annál könnyebben ment, miután Beaulieu, mihelyt Augereau előnyomulásáról értesült, a Mincio-vonal védelmének eszméjével felhagyva, csapatjainak általános visszavonulást rendelt el, és miután serege lassan gyülekező részeit nagynehezen összeszedte, az Etsch völgyében Roveretora vonult vissza, ahol Tirol védelmére ismét kordonszerű felállítást foglalt el. Az osztrák hadak ilyenformán most már, a mantuai csoporttól eltekintve, egész Olaszországból ki voltak űzve.

Bonaparte a már Salónál álló Sauret-csoportot ott hagyva, a Massena-hadosztály többi részét a Garda tó másik oldalán a Monte Baldo felé tolta előre, a Serrurier-hadosztályt Mantua körülzárására indította utnak, ő pedig serege zömével Roverbella-nál a Verona-nál központias állást foglalt el, honnan egy hadosztályt Borgofortenál a Po-n való átkelésre és Olaszországnak az Ancona–Livorno által jelölt vonalig leendő elfoglalására utasított, amit ez júniusban és július első felében tényleg végre is hajtott. Ez az idő a Po-tól északra Mantua ostromának előkészítésével telt el, mely vár előtt az első futóárok kiemeléséhez július 19.-én éjjel fogtak hozzá.

« a) Általános viszonyok; erőviszonyok; hadműveleti tervek. | KEZDŐLAP Tartalomjegyzék | c) A mantuai négy fölmentő kísérlet. »