« b) A kunersdorfi csata 1759 augusztus 12.-én. | KEZDŐLAP Tartalomjegyzék | Megjegyzések. Elmélkedések. »

c) További események a hadjárat végéig.

Soltikov szeptember közepéig tétlenül vesztegelt Frankfurtnál s aztán Glogau felé vonult, hogy azt megostromolja, de a porosz király közeledésének hírére ezzel a szándékával felhagyott s október végén Lengyelországba téli szállásokba vezette seregét, míg Loudon november 2.-án hadaival tőle elválván, Krakón át Sziléziába vonult téli szállásokra.

Eközben a birodalmi sereg a Dauntól kapott segítséggel bevette Drezdát, míg maga Daun Priebusig, majd onnan Drezda alá vonult, ahol november 29.-én a birodalmi sereggel egyesült.

A továbbiak folyamán Daun és Henrik herceg a Lausitzban, az Elbe mentén és Szászországban váltakozó szerencsével folytatták egymás ellen hadműveleteiket, míg végre november közepén Nossennél maga Frigyes vette át Henrik herceg hadai fölött a parancsnokságot, mire Daun Wilsdruf mellé vonult, ahol állást foglalt. Frigyes követte Daunt és Korbitznál utolért utóvédét visszavetette; Finck altábornagynak a Frigyestől vett parancs szerint 15.000 emberrel Dippoldiswalde-n át Daun hátában kellett fellépnie, utóbbi azonban alparancsnokai által nevezettet Maxennél körülkeríttette s november 21.-én megadásra kényszerítette, mely alkalommal 558 tiszt és 14.000 ember, továbbá 70 ágyú, 4 pár dob, 96 zászló és 24 lobogó esett a győzők kezébe.

Finck altábornagy, hogy legalább lovasságát a megadás szomorú aktusától megmentse, november 20.-án este parancsot adott Wunsch tábornoknak, hogy valamennyi huszárral és dragonyossal az éj folyamán magát keresztülvágni igyekezzék. Ennek folytán nevezett tábornok november 21.-én éjjel 3 órakor csapatjaival útra is kelt, de a közelben tanyázó Pálffy altábornagy az ellenség közeledésére figyelmessé téve, nyomban parancsot adott Újházy tábornoknak, hogy a Splényi huszárezreddel vesse rá magát az ellenségre. S a nagy lendülettel végrehajtott rohamnak az lett a vége, hogy Wunsch tábornoknak lovasságával újból a maxeni táborba kellett visszatérnie s így a fogságbakerülést ők sem kerülték el.[1]

Ezek után mindkét fél Szászországban téli szállásokba vonult.

A nyugati hadiszíntéren a Braunschweigi herceg a Bergennél szenvedett vereség után, mint tudjuk, Casselbe vonult vissza.[2] Erre mindkét francia hadsereg offenzívába ment át s miután Contades a Majna felől előnyomuló s most már Broglie által vezetett seregcsoporttal egyesült, a Braunschweigi herceg hadát Mindennél megtámadta, de ez utóbbi augusztus 1.-én mindkettőjüket megverte. Erre nemsokára mindkét fél téli szállásokba vonult.

Végül az északi hadiszíntéren Dohna a svédeket egészen Greifswaldeig szorította vissza.

> [1] Öst. Milit. Zeitschrift, 1841. évf., 7. füz. 48. old.

> [2] Lásd a 233. oldalon.

« b) A kunersdorfi csata 1759 augusztus 12.-én. | KEZDŐLAP Tartalomjegyzék | Megjegyzések. Elmélkedések. »