« 54. sz. melléklet Szamuely Tibor parancsa. | KEZDŐLAP Tartalomjegyzék | 56. sz. melléklet Kacsóf politikai megbízott jelentése. »

55. sz. melléklet
Békési hadosztályparancsnok jelentése

Keleti hadsereg parancsnokság Szolnok. 4. vörös hadosztályparancsnokság, Pladány, ápr. 23., 7 óra 20 perckor du. Helyzet du. 5 órakor. Böhm elvtárs rendeltére Pladányból páncélvonattal Debrecenbe indultam; páncélvonat útközben elromolván, 4 fegyveressel egy mozdonyon mentem Debrecenbe, hol még nagy vasúti anyag fegyverrel, lőszervonat, lokomitívok stb. voltak. Ezek megmentésére tett intézkedéseim közben debreceni csőcselék megrohant, mindnyájunkat lefegyverzett és Debrecenbe szállított; ott a városparancsnokság, melynél Handler elvtárs is erélyesen közbenjárt, szabadon bocsátott. Handler elvtársnak 24 milliót átadtam. Debrecen déli 12 órakor még ellenségtől szabad volt; állítólag a románok du. 2 órakor vonultak be. Saját rendezett csapatot Debrecen felé vezető úton sehol sem láttam, csak egyes csoportokban rendetlenül menetelőket. Mivel Debrecen irányában semmiféle csapat az ellenség feltartóztatására rendelkezésre nem állott, Pladányba visszaérkezve, Szamuely elvtárs fedezete alatt, egy század bihari gárdát du. 4 óra 41 perckor Hajdúszoboszlóra toltam előre. Feladata hajdúszoboszlói műút és vasútállomás, Szovátot, és szováta–földesi utat tábori őrsszerűleg megszállani. Tőle délre Földes–Sáp–Nagyrabé vonalra Berettyóújfalunál állott 1. nemzetközi dandár csapatai rendeltettek.

« 54. sz. melléklet Szamuely Tibor parancsa. | KEZDŐLAP Tartalomjegyzék | 56. sz. melléklet Kacsóf politikai megbízott jelentése. »