« 6. Az olaszországi hadjárat. | KEZDŐLAP Tartalomjegyzék | b) Scherer offenzívája; Kray ellenoffenzívája. »

a) Erőviszonyok. Hadi tervek.

Osztrák részen március közepén Kray táborszernagy alatt, mint tudjuk,[1] 86.000 ember Verona–Legnago-nál vonult fel, míg a franciák 58.000 embere Scherer tábornok alatt a Mincio jobb partján gyülekezett. Meg kell itt jegyeznünk, hogy az olaszországi francia sereg létszáma tulajdonképpen mintegy 110.000 emberre rúgott, de ebből Scherer a támadó hadműveletekre alig rendelkezett többel, mint 40.000 fővel, mivel 30.000 ember Nápolyban Macdonald alatt állott, a Piemontban megérkezett 30.000 újonc még kiképezetlen, 10.000 fő pedig mellékcélokra szét volt forgácsolva.

Az általános nagy hadjárati terv szerint az osztrákok az oroszokkal karöltve Felső-Olaszországot akarták elfoglalni, hogy aztán délnémetországi és sveici seregeikkel egyidejűleg Franciaországba betörve, Páris felé nyomuljanak; ellenben a franciáknak szándéka az volt, hogy sveici és rajnamenti seregeikkel összhangzásban Felső-Olaszországból nyomuljanak Ausztria és Bécs felé támadólag előre.

A részletes hadműveleti terv szerint az olaszországi francia hadseregnek a Mincio és az Etsch vonalán áttörve, mindenekelőtt Bassanoig kellett előnyomulnia, az osztrákok részén pedig Kraynak a támadó hadműveleteket csak Szuvarov megérkezése után volt szabad megkezdenie.

> [1] Lásd a 129. oldalon.

« 6. Az olaszországi hadjárat. | KEZDŐLAP Tartalomjegyzék | b) Scherer offenzívája; Kray ellenoffenzívája. »