« iii) A osztrákok felvonulása július 3.-án reggel. | KEZDŐLAP Tartalomjegyzék | v) Kölcsönös helyzet déltájban. • XXII/19. számú melléklet. »

iv) A délelőtti küzdelem.

Miután a porosz 3. hadosztály Zawadilkánál, a 4. pedig Mžan-nál felzárkózott, Frigyes Károly herceg d. e. 9 órakor parancsot adott a támadás megkezdésére, melyet a tüzérség előzetesen már előkészített.

Események az osztrák jobbszárnyon. Itt a harc már reggel 8 órakor megkezdődött, amikor a porosz 7. hadosztály az osztrák IV. hadtestbeli Brandenstein-dandár részei által megszállt Benatek és a Swien-erdő ellen megkezdte az előnyomulást. Hosszas váltakozó harcok után, melyekben a III. hadtestbeli Appiano-dandár csapatjai is részt vettek, kénytelenek voltak az osztrák csapatok d. e. 10 óra felé nagy veszteségekkel az erdő nagyobb részét elhagyni, mire Brandenstein tábornok dandárát Maslowedtől délre gyülekeztette, míg az Appiano-dandár Chlumra vonult vissza.

Közben a IV. hadtest zöme Maslowedet elérvén, a Swiep-erdő elleni támadásra fejlődött, miközben a hadtest parancsnoka, Festetich altábornagy súlyosan megsebesülvén, a hadtest parancsnokságát Mollináry altábornagy vette át.

A Brandenstein-dandár visszavonulása után a porosz 7. hadosztály 8 zászlóaljjal szállotta meg a Swiep-erdőt és Čistowest. Utóbbit d. e. 10 órakor a IV. hadtest Fleischacker-dandára elfoglalta, de a Pockh-dandár támadása a Swiep-erdő ellen meghiusult. Maga a vitéz tábornok és számos törzstiszt hősi halált haltak csapatjaik élén.

A II. hadtest, mely 3 dandárával a IV. hadtesttől jobbra egészen Hořenowesig fejlődött, a poroszoknak az említett erdőből való előretörését azáltal akadályozta meg, hogy a Württemberg-dandárt Maslowedtől északra, 14 üteget pedig a helységtől nyugatra fejlődtetett fel.

Most aztán a poroszok 7. és 8. hadosztálybeli 14 zászlóaljat küldtek be a Swiep-erdőbe és Čistowes ellen, az osztrák IV. és II. hadtest dandárai pedig 11 óra felé Čistowes–Maslowed és Hořenowes közt új támadásra készültek a Swiep-erdő ellen. Ezt az ellenség oldala és háta ellen intézett támadást a Maslowedtől nyugatra és a hořenowesi magaslatokról 152 löveg tüze készítette elő s eredménye lőn, hogy déltájban, makacs harcok után,[1] a Swipe-erdő ismét az osztrákok kezében volt. Ez e részleges eredmény a hadseregparancsnokságnál igen bizakodó hangulatot váltott ki.[2]

Események a középen. Közben az 1. porosz hadsereg a támadást a Bistritz folyó mentén és azon keresztül a balszárnyról vitte keresztül. Erős tüzérségi tűzzel való előkészítés közben d. e. 9 órakor a 8. hadosztály Sowetitzig nyomult előre és majdnem harc nélkül átlépvén a Bistritzen, Ober-Dohalitzot és a Hola-erdőt szállotta meg. A porosz 4. hadosztály Unter-Dohalitz, Dohalička és Mokrowousnál az osztrák X. hadtestbeli előcsapatokra bukkant. Ezek rövid harc után ezeket a helységeket elhagyták, mivel d. e. 10 óra felé a 3. porosz hadosztály is előrenyomult Zawadilkából Dohalička és Mokrowous felé, mire az osztrák csapatok a Langenhoftól nyugatra fekvő magaslatokra a főállásba vonultak vissza. D. e. 11 óra tájban a porosz 8. és 3. hadosztály ennélfogva a Hola-erdő keleti szegélyét, Ober-Dohalitzot és a Dohalička és Morkowous helységekhez legközelebb eső hegyoldalakat szállotta meg, míg a 4. hadosztály Unter-Dohalitzban és Sadowánál maradt. Az 5. és 6. hadosztály Ober-Černautek és a Roskoš-hegy között, a hadsereg tartalék-tüzérsége pedig Sadowától nyugatra állott fel. Itt a középen a harcot ezután nagyobbára csak az egymással szemben álló 72 porosz és 160 osztrák löveg folytatta egymás ellen.

Események a balszárnyon. Itt d. e. 11 óráig csak apró csatározások folytak az Elbe-hadsereg elővédje és a szász hadtest előcsapatjai között Lubno–Jehlitz–Hradek vonalában, mely helységeket a poroszok megszállották.

Eközben a szász hadtest 1 dandárral Nider-Přimet és Problust szállotta meg, 1 dandár Problustól északra, a 2. hadosztály pedig az említett helységek mögött állott fel. A szász lovashadosztály és az 1. könnyű lovashadosztály Nieder- és Ober-Přimnél, a VIII. hadtest egyik dandára Problustól keletre, a másik pedig Stežireknél állott. Egyébként délutáni 2 óra 30 percig e szárnyon is főleg tüzérségi harc folyt, mely a 3000 m-nyi távolságnál fogva mindkét részről csak igen csekély eredményt mutatott fel.

> [1] Erről az erdei harcról az osztrák vezérkari mű ezeket mondja: „Die Verwirrung in diesem Waldgefechte hatte einen hohen Grad erreicht; die preussischen Bataillone waren nicht minder wie die österreichischen nach allen Richtungen auseinander gekommen; grosse Abteilung beider Teile waren häufig aneinander vorüber gelangt und fochten bunt durcheinander gemengt.”

> [2] Hadiiskolai tansegédlet 135. old. az osztrák vezérkari mű nyomán: „Im österreichischen Hauptquartier hatte man um die Mittagszeit den Eindruck, als ob die Dinge vorläufing gut stünden. Man sprach selbst vom Vorrücken im Zentrum, vom Durchbrechen der feindlichen Angriffslinie.”

« iii) A osztrákok felvonulása július 3.-án reggel. | KEZDŐLAP Tartalomjegyzék | v) Kölcsönös helyzet déltájban. • XXII/19. számú melléklet. »