« 64. sz. melléklet. A Keleti hadsereg parancsnokság 1919. ápr. 26-i intézkedései. | KEZDŐLAP Tartalomjegyzék | 65. sz. melléklet. b) A 2. hadosztály parancsnokság ápr. 27-i intézkedése. »

65. sz. melléklet.
a) A hadügyi népbizottság 1919. ápr. 27-i intézkedése.

1. A keleti hadsereg csapatainak zömét retablirozás végett fokozatosan a Tisza mögé vonja vissza és a keleti parton csak a Rakamaznál, Tiszafürednél és Szolnoknál építendő hídfőket tartja.

Csapat elhelyezési területül szándékoltatik: a) 1. ho. a rakamazi hídfőben, b) a 39. dandár maradványai a tiszafüredi hídfőben, c) a 4. h. Szolnokon át, egy különítménnyel a szolnoki hídfőben, dunántúli csapataival Jászladány, Újszász, Tápiószele, Jánoshida területén, budapesti csapataival (1. ezred, nemzetközi alakulások és tengerészek) Cegléd–Alberti-Irsa területén, d) a 6. ho általában Mezőtúron át Nagykőrös és Kecskemét területén, e) székely különítmény Tokajon át Füzesabony–Kaál területén.

2. Az 5. ho. és 2. ho. fentiekre való tekintettel a Tisza valamint az Olaszliszka, Szerencs, Miskolc, Kaál vasútvonal, továbbá a Jászapáti, Nagykáta, Pilis, Lajosmizse, Kecskemét, Alpár közötti terület csapatoktól ürítse ki. A 2. ho. parancsnokság továbbra is Kecskeméten marad.

3. Az 5. ho. jobbszárnya, mely Ungvárról a Latorcára vonatott vissza, csak abban az esetben vonandó fokozatosan a Sátoraljaújhelytől keletre (talán délnyugatra?) fekvő magaslatokra, legfeljebb Sárospatak környékére vissza, ha azt az ellenség délről vagy északról jövő előnyomulása elvágatással veszélyeztetné. A Bodrogközben levő Tisza és Bodrog-átjárók (kompok) biztosítandók.

4. A 2. hadosztályt ápr. 27-én reggel 9 órától a keleti hadseregnek alárendelem. E hadosztály feladata ezideig egyrészt a keleti hadsereg déli oldalának fedezése, másrészt a csongrádi híd és a tiszai kompoknak Alpártól délre való biztosítása, melyekhez azonnal különítményeket rendeljen ki a 6. hadosztály, esetleg e szakaszban visszamenő alakulásainak felvételére és a Nagykőrös–Kecskemét területére való irányítására. A 2. hadosztály a csongrádi hídtól délre épített aknázásához egy géppuskás osztagot különítsen ki.

5. Kiadatik a keleti hadseregnek, a 2. és 5. hadosztálynak.

« 64. sz. melléklet. A Keleti hadsereg parancsnokság 1919. ápr. 26-i intézkedései. | KEZDŐLAP Tartalomjegyzék | 65. sz. melléklet. b) A 2. hadosztály parancsnokság ápr. 27-i intézkedése. »