« Mellékletek. | KEZDŐLAP Tartalomjegyzék | 28. számú melléklet. Károlyi Mihály proklamációja. »

27. számú melléklet.
Garbai Sándor beszédének főbb részletei, amellyel a munkástanács március 21-i ülésén „határozati javaslatát” előterjesztette.

„Az új irányzat felé a szociáldemokrata pártot – mondotta többek között Garbai – az antant kényszerítette. Ez az új irányzat az, hogy amit nyugatról nem kaptunk meg, azt keletről akarjuk megkapni. Az események sodrába bele kell kapcsolódni. Az orosz proletártömegek harcos serege közeledőben van. Polgári kormány nem jöhet. Lehetetlen, hogy jöjjön, mert nem tudja más betölteni a nehéz hivatást, mint a szociáldemokrata párt…

„Nehéz az út, amelyre ráléptünk. Az első veszély az élelmiszerek csekélysége. Nehéz napoknak nézünk elébe, de bízunk abban, hogy az elvtársak tízezrei tudni fogják, hogy ezt az éhséget egy új világrendért, egy boldogabb jövendőért kell elviselnünk.

„A másik veszély az ellenforradalmi kísérletek… De a diktatúra azt is jelenti, hogy újabb ellenforradalommal szemben a statáriumot kell szembeszegezni.

„Szükségünk van ez erős és tettre kész vörös hadseregre, amelyet a proletárság színe-javából kell megalakítani.

„Az új alakulásra, az átszerveződésre megvan a lehetőség, megvan az alap abban a megállapodásban, amely a mi pártunk és a kommunisták magyarországi pártja között létrejött és amely következőképpen hangzik:

Határozat

„A magyarországi szociáldemokrata párt és a kommunisták magyarországi pártja a mai napon közös vezetőségi ülésében a két párt teljes egyesülését határozta el.

Az egyesült új párt neve, mindaddig, amíg a forradalmi internationale nem dönt a párt végleges elnevezésében, a következő lesz: Magyarországi Szocialista Párt. Az egyesülés azon az alapon történik, hogy a párt és a kormányhatalom vezetésében a kommunisták magyarországi pártjának képviselői részt vesznek.

A párt a proletáriátus nevében haladéktalanul átveszi az egész hatalmat. A proletárság diktatúráját a munkás-, paraszt- és katonatanácsok gyakorolják. Éppen ezért természetszerűen véglegesen elejtődik a nemzetgyűlési választások terve. Haladéktalanul megteremtendő a proletárság osztályhadserege, amely a fegyvert teljesen kiveszi a burzsoázia kezéből.

A proletárság uralmának biztosítására és az antant imperializmusa ellen a legteljesebb és legbensőbb fegyveres és szellemi szövetség kötendő az orosz szovjetkormánnyal.

Budapest, 1919. március 21.

A Magyarországi Szociáldemokrata Párt.

A Kommunisták Magyarországi Pártja.

« Mellékletek. | KEZDŐLAP Tartalomjegyzék | 28. számú melléklet. Károlyi Mihály proklamációja. »