« Megjegyzések. | KEZDŐLAP Tartalomjegyzék | Megjegyzések. »

Augusztus 17-ike.

Az 5. hadseregparancsnokságnál az augusztus 16-án estig beérkezett hírek alapján a szemben levő ellenség erejét négy-öt hadosztályra (az I., II. III. Drina, I. Morava, a kombinált hadosztály és talán az I. Timok-hadosztály részei) becsülték. Az I. és II. Drina-hadosztály többi csapatjait és az I. Duna-hadosztály részeit az 5. hadseregparancsnokság Sabac tájékán tételezte fel, ahova állítólag már mindkét Duna-hadosztály részei útban voltak.

Eszerint az 5. hadsereg most már legalább egyenlő erejű ellenséggel állott szemben, de annak parancsnoksága ennek dacára megmaradt erős elhatározása mellett, hogy a főerőkkel Valjevo–Povljen felé a támadást folytatni fogja. Ezt hajnali 3 h 30’-kor azzal közölte a 2. hadseregparancsnoksággal, hogy «a 2. hadsereg részéről továbbra is sürgősen szükséges az erőteljes tüntetés».

Ezt megelőzőleg Hortstein gyalogsági tábornok éjféltájban legalább egy hadosztálynyi segítséget kért a 2. hadseregparancsnokságtól, mire az nyomban az egész IV. hadtestet felriasztatta, meghagyván Tersztyánszky lovassági tábornoknak, hogy «összes rendelkezésre álló erejével Sabac felé útba induljon».

Reggel 4 h-kor a 2. hadseregparancsnokság elrendelte, hogy «Hortstein gyalogsági tábornok a Száva déli partján tartsa magát és a frontban nem használható összes menet- és népfölkelőzászlóaljakat a folyó északi partjára tolja át». Ugyane parancs szerint a felriasztott IV. hadtestnek egyelőre a Platicevo–Grabovci által jelölt vonalig kellett előnyomulnia és Tersztyánkszky lovassági tábornoknak a sabaci állapotokról jelentést téve, javaslatot kellett tennie hadtestének esetleges harcbavetését illetőleg.

Reggel 6 h 15’-kor a 2. hadseregparancsnokság kérdést intézett az 5. hadseregparancsnoksághoz, hogy mi van a 21. landwehr-hadosztállyal és hogy még mindig kell-e segítség Sabac irányából? Azonban az 5. hadseregparancsnokság igenlő válasza dacára a 2. hadseregparancsnokság reggel 8 h 30’-kor augusztus 17. és 18-ikára kiadott intézkedésével csupán Sabac megtartását rendelte el.

Miután időközben a Tekerisnél álló 9. hadosztály balszárnyát számottevő ellenséges erők részéről átkaroló támadás fenyegette, d. e. 10 h 10`-kor az 5. hadseregparancsnokság újból sürgősen segítséget kért a 2. hadseregparancsnokságtól, mire ez azt válaszolta, hogy az időközben beállott helyzet folytán a Slatinán át való előretörés immár lehetetlenné vált. Ugyanis alig hogy a 29. hadosztály csapatjai Varna mellől Jevremovac alá értek, hogy onnan tovább folytassák visszavonulásukat Sabac déli szegélye felé, a Misaron és Cerovacon át vezető utakon erős szerb oszlopok nyomultak előre Sabac megtámadására. Ezek tüzérsége a gyalogságot megelőzve, pusztító tüzet indított a város és az attól északra összpontosított és kitünő célt nyujtó vonatok ellen, amelyek pánikszerűen és a legnagyobb rendetlenségben zúdultak vissza a jaraki hadihíd felé.

Sabac bombázását, ahol a csoportparancsnokságot időközben gróf Zedtwitz altábornagy vette át, miután Hortstein gyalogsági tábornoknak a IX. hadtest törzsével Klenakról bevagonirozás céljából el kellett mennie, a szerbek változatlan hevességgel még a délután folyamán is folytatták.

D. u. 3 h-kor a 2. hadseregparancsnokság parancsot adott Tersztyánszky lovassági tábornoknak, hogy hadtestével és a sabaci csoporttal a csapatoknak már elrendelt bevagonirozására való tekintet nélkül az ellenséget támadja meg és vesse vissza. Nemsokára ezután. d. u. 4 h felé a hadseregfőparancsnokság az itteni helyzetről tájékozást szerezvén, telefonon elrendelte, hogy «amennyiben a IV. hadtestnek harcbadobása Sabacnál sikeres fordulat előidézése céljából szükségesnek mutatkoznék, akkor annak meg kell történnie».

Ugyanakkor Potiorek táborszernagytól azt a felhívást kapta a 2. hadsereg parancsnoksága, hogy erőit ne csöppenként vesse be, ne maradjon tétlen szemlélője az 5. hadsereg küzdelmének és ne csak Sabacnál, hanem Kupinovonál is toljon át csapatokat a folyó déli partjára», de ezt az eszmét a 2. hadseregparancsnokságnál mint céltalant és felesleges veszteségekre és vérontásra vezetőt elvetették.

Eközben Sabacnál változatlan hevességgel tovább folyt, kivált a tüzérségi harc, melyben ottlevő két monitorunk, estefelé pedig már a IV. hadtest tüzérsége is tevékeny részt vett. A szerb tüzérség főtörekvése a sabaci hadihíd tönkretételére irányult, ami preciz tüzelésével a legteljesebb mértékben sikerült is neki.

Az esthomály beálltával a harc heve fokozatosan alább szállt, az éj pedig nagyban véve nyugodtan telt el.

A 2. hadseregparancsnokság intézkedése szerint a 31. hadosztállyal Grabovciba, a 32. hadosztállyal pedig Vitojevciba érkezett IV. hadtestnek az éj folyamán újból helyreállítandó hadihídon át 18-án reggel Sabacnál a Száván átkelve, a 32. hadosztállyal Misaron, a 31. hadosztállyal Pricinovicon, a 29. hadosztálynak pedig Jevremovacon át kellett támadólag előnyomulnia. A 38. és 44. gyalogezredeknek hadtesttartalék viszonyban a Kamicak-patak mentén a hadtest jobbszárnyát lépcsőviszonyban kellett követniök.

Az 5. hadsereg legszélső jobb szárnyán Sarkotič altábornagy az ellenség ellenállása, a csapatok nagymérvű kimerülése és az utánszállítás nehézségei folytán e napon esti csak a Krupanj és Zavlaka között féluton fekvő 460 trig. pontig juthatott előre. A 11. hegyi- és a 13. gyalogdandár Krupanjba vonultak be.

A 9. hadosztály – bár a szerbek mindig újabb és újabb csapatokat dobtak vele szemben harcba – e napon még megtartotta már természettől fogva is erős állásait.

A 6. hadsereg e napon abban a hiszemben, hogy az 5. hadseregnek nemsokára sikerülni fog vele egymagasságba jutni, nagyjából még mindig várakozó álláspontot tanusított. Ellenben az 5. hadseregparancsnokság Potiorek táborszernagy unszolására és annak reményében, hogy Tersztyánszky lovassági tábornok 3 hadosztályával másnap az 5. hadsereg működését lényegesen megkönnyíti, délután kiadott intézkedésével meghagyta, hogy augusztus 18-án a XIII. hadtest a Bastavsko b. – Marjanovica vis által jelölt magaslati vonalat, a VIII. hadtest pedig a Vlasic planinának Cvetuljától keletre fekvő 462. trig. pontja és a Tekeristől 2 km-re keletre fekvő 330. pont által jelölt vonalat érje el. A VIII. hadtest erre azt jelentette, hogy a kapott feladat végrehajtására egyedül a 9. hadosztállyal képtelennek érzi magát, a 21. landwehr-hadosztály csapatjaira pedig egyelőre számítani nem lehet s így az 5. hadseregparancsnokság augusztus 17-én este előbb kiadott parancsát oda módosította, hogy 18-án a 9. hadosztálynak nem kell előnyomulnia, hanem elfoglalt állásában tartson ki.

« Megjegyzések. | KEZDŐLAP Tartalomjegyzék | Megjegyzések. »