« Megjegyzések. | KEZDŐLAP Tartalomjegyzék | Megjegyzések. »

Április 27.

Az ápr. 27-i eseményekről a hadügyi népbiztosság által 28-án reggel kiadott összefoglaló helyzetjelentés a következőket mondja: Csapataink visszavonulása a Tisza vonalára 27-én folytattatott. A visszavonulás fedezésére utóvédjeink a Körös–Berettyó–Hortobágy csatorna vonala mentén foglaltak állást. Utóvédcsapataink 27-én csak ellenséges lovasjárőrökkel jutottak érintkezésbe. A románok gyalogcsapatokkal megszállották Nyíregyháza–Hajdunánás–Balmazúváros–Kiaba helységeket. A Hortobágy csatorna mentén még kisebb mozgások is ellensége tüzérségi tüzet váltanak ki. Békésről és Békéscsabáról ellenség Gyoma felé nyomult elő. Erősebb ellenséges csapatok Csorvás–Mezákovácsháza–Mezőhegyes irányában meneteltek.

Szerbek Makót és Nagylakot megszállották.

Francia fogoly állítása szerint Szegedtől északra és nyugatra hídfőállásban a 2210., 227. és 56. fehér francia ezredek állanak. A spahi ezred Újszegeden van.

A keleti hadsereg főparancsnokság által ápr. 27-én este 11 óra 30 perckor a hadügyi népbiztosságnak küldött 427/8. hdm. számú jelentése a következő általános képet nyújtja a románok előnyomulásáról:

Amennyire az eddig beérkezett adatok alapján megállapítható, a románok a Tisza és Maros között kb. 3 gyaloghadosztállyal és egy lovas dandárral támadnak. És pedig a román 7. hadosztály és az 1. lovas dandár a Tiszától délre kb. Debrecen, a román 6. hadosztály ettől délre kb. a Sebeskőrös tájékáig, továbbá a 2. román hadosztály a Marosig.

A 7. hadosztályhoz a 14., 15. és 16. gyalogezredek, a lovas dandárhoz az 5. és 10. huszárezred, a 6. hadosztályhoz a 21. és 27. gyalogezredek tartoznak.

Úgy látszik, hogy Gyula, Békéscsaba és Békés csak felderítő osztagok által foglaltatott el.

Francia csapatok eddig még sehol sem támadtak és az eddig francia csapatok támadásáról beérkezett hírek nem felelnek meg a valóságnak. A tévedést az okozta, hogy román katonák francia ruhadarabokat is hordanak. Eddigi jelentések alapján francia csapatok következő helyeken vannak: Simándon (?), Aradon kb. 10.000 és Szegeden kb. 21.000.

Hogy a románok mozdulatairól, a hadsereg a kellő tájékozást megszerezze, még ápr. 27-én reggel 6 óra 45 perckor a 7. repülő századnak a következő parancsot adta:

A repülő század által a mai nap folyamán az alábbi területek derítendők fel:

1. Karcag–Püspökladány–Debrecen területe, különös figyelemmel az utóbbi környékére.

2. Békéscsaba–Békés–Gyula területe.

3. Orosháza s az attól délkeletre eső terület.

4. Ezeken kívül a lehetőséghez képest törekedni kell a Nyíregyháza–Tokaj terület felderítésére is.

5. A gépek visszaérkezése után a felderítés eredménye a hadsereg parancsnokságnak telefonon azonnal jelentendő. Hadsereg parancsnokság 427/2. hdm.

Du. 4 órakor az 1. hadosztály vezérkari főnöke, Szabó-Pap a következőket jelentette:

Rakamaztól keletre az országút mentén a 22/I. zászlóalj (500 puska), attól északra a 32/II. zászlóalj (300 puska), attól északra Balsáig a 32/III. zászlóalj (400 puska). A 32/II. zászlóalj mögött a székely üteg, a 29/3. és 68/3. üteg. Rakamazon 200 puska tartalék. Ugyanott a 32. dandárcsoport parancsnokság. 1. hadosztályparancsnokság Tarcalon. Járőrök mindenütt az arcvonal elé tolva.

Az előírt nagy hídfő megszállható nem volt, mert csak kevés csapat áll rendelkezésre. A fenti kötelékeken kívül a többi csapatok, melyek Nyíregyházánál harcoltak, elszéledtek. Nyíregyházáról a csapatok nagy része a vonaton való elszállítást kierőszakolta.

Egyébként a vörös csapatok helyzetét a keleti hadsereg parancsnokság esete 8 órai 427/10. hadm. Számú jelentése a következőképpen adja elő:

2. hadosztály: A mindszenti kompátjáró biztosítására egy szakasz kitolva. Egyébként változatlan.

6. hadosztály: A Makó–hódmezővásárhelyi csoportok Kúnszentmártonban gyülekeznek. A Körös–Berettyó vonala Öcsöd–Túrkeve vonalában van megszállva. 101. dandárcsoport Mezőtúron, 46. dandárcsoport Túrkevén van.

4. hadosztály harcképes csapataival (1 zászlóalj + 4 üteg) a Hortobágy csatorna vonalát tartja. Zöme eltolásban Tápiószele–Újszász–Jászladány körletébe.

Sárói-Szabó különítmény biztosító osztag a Kis–Hortobágyi csárdánál. Zöme a tiszafüredi hídfőben.

1. hadosztály töredéke (3 zászlóalj és 3 üteg) Rakamaz–Balsa vonalában hídfőszerű felállításban. A Tisza Rakamaztól északra és délre kiáradt.

Székely különítményről semmi hír.

Különös események: Egy szentesi bizalmi férfi 9/20. jelentése szerint állítólag Hódmezővásárhelyen a vörösőrség a fehér gárdistákkal du. 6 óra óta harcban áll.

Pécskán egy terrorkülönítményt a románok elfogtak.

A románok e napi, 28-áról keltezett kommünikéje következőleg hangzott:

„Az április 26. és 27-i harcok után az ellenség ellenállása az egész vonalon teljesen megtört. A mi csapataink az ellenség nyomában. Április 27-én este a következő vonalat érték el: Tisza Szt.–Márton–Mogyorós (Mándoktól 3 km-re)–Nyíregyháza–Hajdóböszörmény–Balmazúváros–Kaba–Psülökladány–Fejérváry (?)–Körös (Békéstől 14 k-re ék-re)–Kondoros–Apáca.

A cseh frontról a hadügyi népbiztosság ápr. 27-én este a következőket közölte:

A csehek által f. hó 26-án elfoglalt Tornalját ellentámadással sikerült visszaverni. Bánrévén egy cseh bizottság egy saját fegyverszüneti bizottság kiküldését kérte a demarkácionális vonal részletes megállapítása céljából, hogy hasonló összeütközések a jövőben elkerülhetők legyenek. Losoncról a csehek erőket tolnak el Rimaszombat felé. (3. ho. 72. bp/1. hdm.)

Csapataink visszavonása a Latorca mögé teljesen befejeztetett. A csehek Ungvárról előnyomulva, Szürte községet szállották meg, egyébként 27-e folyamán sehol sem támadtak.

A csapi híd déli pillérét a románok felrobbantották.

Egy volt altiszt jelentése szerint a csehek állítólag ultimátumot küldenek a Tanácsköztársaságnak, amelyben felszólítják a demarkácionális vonalnak Vácig való visszavételére, ellenkező esetben ezt fegyverrel erőszakolnák ki.

Az 5. hadosztályparancsnokság jelentése szerint viszont május 1-jére Muna és Stivin tervbe vették a cseh-szlovák tanácsköztársaság kikiáltását. (5. ho. 14/33. hdm.)

A demarkácionális vonalon szemrevételező 3. hadosztály parancsnokságot az aszódi katona- és munkástanács f. hó 26-án letartóztatta és csak közbenjárásra 27-én engedte szabadon.

A délszláv arcvonalon nem történt különösebb esemény. Szegedtől északra francia csapatfelváltás , Szegedtől délkeletre francia csapatmozgások észleltetek.

A 20. dandárcsoport parancsnokság 903/37. számú jelentése szerint a jugoszlávok támadása csak napok kérdése.

« Megjegyzések. | KEZDŐLAP Tartalomjegyzék | Megjegyzések. »