« Megjegyzések. | KEZDŐLAP Tartalomjegyzék | Megjegyzések. »

Augusztus 20-ika.

A 2. hadseregparancsnokságtól vett parancs folytán Tersztyánszky lovassági tábornok csapatjainak augusztus 20-ára a Száva mögé való visszavonulását a Sabac kiürítését hagyta meg. Ép az erre vonatkozó intézkedések kiadása közben, hajnal 3 h 30’-kor kapta meg a IV. hadtest Potiorek táborszernagy alábbi parancsát:

«5. hadsereg megkezdte a visszavonulást. Parancsot kapott tőlem, hogy Vidojevica–Jadranska-Ljesnica–Carigrad vonalát minden áron tartsa. A hadsereg jobb szárnyának támogatására az intézkedések innen tétettek meg. A IV. hadtestnek az offenzivát déli irányban folytatnia kell s ehhez a Sabacnál levő összes erőket is vonja magához. A 14. dandár és a nehéz tüzérség Zimonyból Sabacba irányíttattak. 8. menetdandár ugyancsak odamenetel. Ha szerb területen való megmaradás lehetetlen, akkor a Száva mögé kell visszavonulni».

Miután ez a parancs a 2. hadseregparancsnokságtól kapottal teljes ellentétben állot, Tersztyánszky lovassági tábornok utóbbihoz kérdést intézett, hogy melyik parancsnak tegyen eleget? A válasz úgy hangzott, hogy Potiorek táborszernagy rendelkezése marad érvényben, aki hajnali 3 h 30’-kor arról értesítette a 2. hadseregparancsnokságot, hogy a IV. hadtest immár közvetlen neki rendeltetett alá s így semmiféle máshonnan jövő parancsnak nem szabad eleget tennie. Ehhez képest Tersztyánszky lovassági tábornok reggel 4 h 45’-kor kiadott intézkedésével a 29. hadosztályt Varna–Sinosevicon át, a 31. hadosztályt Vukosicon át a Nakucanitól keletre fekvő 205. m. p., a 32. hadosztályt pedig Cerovacon és Lojanicen át a 209. m. p. felé rendelte előre. A 3 oszlopnak reggel 7 h-kor kellett volna az előnyomulást megkezdenie. Ámde félórával ezt megelőzőleg Sarajevóból a következő újabb módosító parancs érkezett a IV. hadtestparancsnoksághoz:

«5. hadsereg visszavonult a Drina mögé s így a Tersztyánszky-csoport offenzivája egyelőre szintén céltalan. Utóbbi vonuljon a Száva mögé, Sabacot lehetőleg tartsa kézben. Vegye át a parancsnokságot a 2. hadsereg körletében visszamaradó összes erők felett s akadályozza meg az ellenségnek a Duna–Száván való átkelést».

Ebből kifolyólag Tersztyánszky lovassági tábornok, a IV. hadtest két hadosztályát a Száva mögé rendelte vissza, míg gróf Zedtwitz altábornagynak a 29. hadosztállyal, valamint a menet- és népfölkelő alakulásokkal továbbra is Sabacot kellett tartania.

Ezt az intézkedést a 2. hadseregparancsnokság jóváhagyólag tudomásul vette, hozzátevén, hogy a IV. hadtest jelenléte a Száva északi partján már azért is kivánatos, mivel a szerbek Belgrád és Kupinovo között a Szerémségbe betörni készülnek. Az ellenség ugyanis az Ostrovo-Ciganliján levő 3 zászlóaljukat oly hevesen támadta meg, hogy már az említett szigetnek kiürítését is tervbe kellett venni.

Délelőtt 10 h-kor leadott táviratával a 2. hadseregparancsnokság is tudomására hozta Tersztyánszky lovassági tábornoknak a hadseregfőparancsnokság ama döntését, hogy az 5. hadsereg visszavonulására való tekintettel, a IV. hadtest izolált előretörése immár céltalanná vált s ezért a Tersztyánszky-csoportnak ezentúl az 5. hadseregparancsnokság utasításai szerint kell cselekednie, amely parancsnokságnak az egyúttal alárendeltetik.

Már ezt megelőzőleg, reggel 7 h 45’-kor kapta Tersztyánszky lovassági tábornok az 5. hadseregparancsnokságtól a parancsot, hogy «szakítsa félbe a harcot és vonuljon a Száva mögé».

Hogy e sokféle rendelkezés a Tersztyánszky-csoport magatartását nagyon megnehezítette, ahhoz nem kell bővebb kommentár és legjobban jellemzi a zűrzavaros állapotot az a körülmény, hogy d. e. 10 h 40’-kor a 2. hadseregparancsnokság kérdést intézett Tersztyánszky lovassági tábornokhoz, vajjon csoportja előre vagy hátra menetel-e és hogy Sabacot tartani avagy feladni szándékozik?

Épígy nem tudta, hogy hányadán van az 5. hadseregparancsnokság sem. Ez már korán reggel kérte a hadseregfőparancsnokságot a parancsnoklási viszonyok szabályozására. Ez alkalommal a nevezett parancsnokság azt a telefonértesítést kapta, amely d. e. 9 h 45’-kor táviratilag, déli 12 h 15’-kor pedig irásbelileg is megismételtetett, hogy a Tersztyánszky-csoport teljes egészében neki rendeltetik alá.

Ezzel ellentétben d. e. 11 h 45’-kor az 5. hadseregparancsnokság a következő távirati parancsot kapta Potiorek táborszernagytól: «A Tersztyánszky-csoport az én közvetlen parancsnokságom alatt marad. Megtiltom, hogy a nevezett csoportnak parancsokat osztogasson. Az 5. hadseregparancsnokságnak nem Brčkora, hanem Bjelinába kell jutnia».

Eközben Potiorek táborszernagy d. e. 9 h-kor és később ismételten rá akarta bírni a hadseregfőparancsnokságot, adná meg az engedélyt «a 2. hadsereg összes részeinek» latbavetésére. Ezt a kérést a hadseregfőparancsnokság d. u. 3 h-kor elutasította s ezt az elutasító végzését este 6 h 45’-kor megismételvén, hozzátette, hogy a IV. hadtest és a 29. hadosztály csak átmenetileg maradhatnak a déli hadiszintéren.

D. e. 11 h tájban Tersztyánszky lovassági tábornok azt a kérdést intézte Potiorek táborszernagyhoz, vajjon nagy súlyt helyez-e Sabac megtartására, miután ott a helyi viszonyok a védelmet felette kedvezőtlenül befolyásolják. Erre Potiorek táborszernagy este 8 h-kor azt válaszolta, hogy Sabac megtartása és a IV. hadtestnek lehetőleg szoros együttartása Klenak tájékán kiválóan fontos, mert az általános helyzetből kifolyólag Sabacon át végrehajtandó támadó előtörések válhatnak szükségessé. Ezért Sabac, mint hidfő, megszállva tartandó.

Ebből kifolyólag Tersztyánszky lovassági tábornok a város körül 2–3 km-re fekvő erődített támpontok létesítését rendelte el, ami egy 15 km hosszúságú védővonalat eredményezett. Ennek megszállására a Letowsky-dandárral megerősített 29. hadosztály utasíttatott, amely az ellenséggel az érintkezést könnyen megszakítván, augusztus 20-án este Pricinovictól és Jevremovactól délre, a 31. hadosztály Klenaktól keletre, a 32. hadosztály pedig a nevezett helységtől délkeletre a Tursko groblje tájékán ütött tábort.

Az ellenség nem valami hevesen követte csapatjainkat és az éj is nyugodtan telt el.

Közben a hadseregfőparancsnokság Potiorek táborszernagy előterjesztésére előbb kiadott intézkedésének megmásítása mellett a délután folyamán elrendelte, hogy a Tersztyánszky-csoport már nem az 5. hadseregparancsnokságnak, hanem közvetlenül Potiorek táborszernagynak marad alárendelve.

Az 5. hadseregparancsnokság, mint tudjuk, szintén nem tehetett eleget Potiorek táborszernagy eredeti kívánságának, hogy mindössze a Vidojevica–Jadranska Ljesnica–Carigrad által jelölt vonalig vonuljon vissza. Az erről szóló jelentése Potiorek táborszernagy a reggel fél 7 h tájban Tersztyánszky lovassági tábornoknak kiadott intézkedéssel egyidejűleg meghagyta, hogy a VIII. hadtest az augusztus 15-én Janjánál vert hadihidat feltétlenül a Drina keleti partján biztosítsa, a XIII. hadtestnek pedig mindenáron a Loznica–Sortól keletre fekvő magaslatok birtokában kellett volna maradnia. A 12. hegyi dandár Zvornikra irányíttatott.

Ámde a magasabb parancsnokságok és csapatok kevés hajlandóságot mutattak a Drina keleti partján való megmaradásra és a VIII. hadtest egy oszloppal az Amajlijánál, egy másikkal a Janjánál vert hadihidnak vett irányt. Utóbbi oszlopot kb. egy ellenséges dandár követte anélkül, hogy nagyon szorongatta volna. A megtörtént átkelés után a hadihidat az ellenség tüze folytán már nem lehetett lebontani, miért is azt utászaink felrobbantották. A másik oszlop átkelését a szerbek nem zavarták meg és a hadihidat az éj folyamán minden nehézség nélkül sikerült lebontani.

A XIII. hadtest, amelyet kb. egy ellenséges, nagyobb nyomást egyáltalán nem gyakorló hadosztály követett, teljes rendben hajtotta végre visszavonulását s midőn az 5. hadseregparancsnokság megtudta, hogy Potiorek táborszernagy a IV. hadtest offensiváját beszüntette, augusztus 21-ikére a XIII. hadtestnek is a Drina tulsó partjára való visszavonulását rendelte el.

Ez ellen most már Potiorek táborszernagynak sem volt kifogása, amint az a délután folyamán kiadott alábbi táviratából is kitünik:

«5. hadsereg visszavonulóban a Drina mögé. A Terszánszky-csoport parancsot kapott, hogy a Száva mögé vonuljon és Sabacot tartsa. 12. hegyi dandár Ljubovijánál marad. XV. hadtest a 40. honvédhadosztállyal parancsot kapott, hogy az ellenséget támadja meg. XVI. hadtest a Lim folyót fogja forszirozni: 8. hegyi dandár valószinűleg előnyomulóban Prjepolje felé».

« Megjegyzések. | KEZDŐLAP Tartalomjegyzék | Megjegyzések. »