« 5. számú melléklet. A belgrádi fegyverszüneti szerződés. | KEZDŐLAP Tartalomjegyzék | 7. számú melléklet Károly király 1918. évi november 13-i manifesztuma. »

6. számú melléklet.
Károly király nyilatkozata Apponyi Albert gróf előtt 1918. január 25-én a magyar hadsereg kérdésében.

Őfelsége legalázatosabb előterjesztésem alapján engem felhatalmazni méltóztatott arra, hogy az alábbi kijelentéseket bizalmasan közöljem a pártomhoz tartozókkal:

Őfelségének megmásíthatatlan elhatározása, hogy a háború befejezése után, bármilyen nehézségek merüljenek fel másik államában, vagy bármilyen kormányváltozások és pártalakulások álljanak elő Magyarországon, a magyar véderőt magyar hadsereggé szervezi, mely az 1864. XII. t.-c. értelmében „az egész hadsereg” kiegészítő része leend. Ez a magyar hadsereg hadtestig bezárólag magyar szolgálati és vezényleti nyelvvel és tisztán állami zászlókkal és jelvényekkel bírand, teljesen önálló katonai igazságszolgáltatással, katonai nevelő-, műszaki és gazdasági, szóval összes katonai intézetekkel az alábbiakat kivéve. Tisztjei bizonyos átmeneti idő után csak magyar állampolgárok lesznek.

A katonai igazgatás a magyar országgyűlésnek felelős magyar hadügyminiszter alatt fog állani. A horvát csapatoknál a honvédség mai rendje fog érvényesülni, egyébként a honvédség a magyar hadseregbe olvad.

A haditengerészet közös marad. Bosznia és Hercegovina között a közjogi helyzetnek rendezéséig közösek maradnak a bosnyák csapatok is és egy miniszter, aki ezekért, valamint az alább felsorolandó közös katonai intézmények igazgatásáért a delegációk előtt az alkotmányos felelősséget viseli.

Az „egész hadsereg” egységes vezérletének, vezényletének és belszervezetének biztosítása végett közös lesz a vezérkar és a vezérkari iskola, a magyarság arányos részesedésének biztosításával; a főparancsnokság és annak szervei, Őfelsége katonai irodája és a tábornoki kar.

Aziránt, hogy a magyar hadseregben kizárólag magyar tábornokok alkalmaztassanak, amit egyébként bizonyos pontig a magyar szolgálati nyelv biztosít, Őfelsége még nem döntött.

A diszlokáció és tisztek átvezénylésének jogát különben Őfelsége magának fenntartja.

A magyar hadsereg költségeit a magyar országgyűlés szavazza meg; összes szükségleteiről az ország gondoskodik.

Ezt Őfelségének írásban terjesztettem elő és ez Őfelsége által legkegyelmesebben elfogadtatott.

Apponyi s. k.

« 5. számú melléklet. A belgrádi fegyverszüneti szerződés. | KEZDŐLAP Tartalomjegyzék | 7. számú melléklet Károly király 1918. évi november 13-i manifesztuma. »