« a) Kölcsönös helyzet május végén. | KEZDŐLAP Tartalomjegyzék | c) Massena offenzívája Korszakov és Hotze ellen. »

b) Károly főherceg offenzívája Massena ellen.

Károly főherceg csak majdnem két hónappal az ostrachi csata után, május közepén kapta meg a bécsi haditanácstól az engedélyt a Sveicbe való bevonulásra. Ennek folytán a főherceg május 20.-án és 21.-én Stein-nél és Schaffhausennél a Rajnán átkelvén, magához rendeli Vorarlbergből Hotze altábornagyot is csoportjával, akivel május végén Winterthurnál egyesült.

Ezen előnyomulás folytán Massena St. Gallenből és Winterthurból Zürichre húzódott vissza, ahol az ottani erős állásban helyezkedett el.

Károly főherceg június 4.-én úgynevezett első zürichi csatában megtámadja Massenát, de a támadás nem sikerül s a főherceg azt másnap megújítani akarta. Ámde Massena ezt nem várta be, hanem még 4.-én éjjel állásait kiürítvén, a Limmat mögé vonult s a várostól délre az Albis magaslaton új állást foglalt.

Károly főherceg ezúttal nem folytatta támadását, mert a haditanácstól parancsot kapott, hogy a Korszakov vezette orosz segélyhad beérkeztéig nagyobb hadműveletekbe ne bocsátkozzék. Ebből kifolyólag e hadiszíntéren harmadfélhavi szünet állott be, mely alatt Massena a volt Jourdan-féle dunai hadseregtől kapott erősbítéseket, a szövetségesek részén pedig Korszakov serege érkezett meg Schaffhausennél.

Massena az erősbítések beérkezte után augusztus 14.-én mindenekelőtt a Lecourbe parancsnoksága alatt álló jobb szárnyával ment át támadásba, aki a St. Julien főparancsnoksága alatt álló Rohan-, Strauch-, Jellacsics-, Simbschen-féle különítményeket Chur irányában visszanyomva, a Szent-Gotthardot is birtokába ejtette. Utóbb Auffenberg azonban újból megszállta Disentist, de tovább nem jutott előre.

Közben Károly főherceg a már beérkezett Korszakovval együtt augusztus 17.-én Dettingennél az Aar folyón átkelni és Massenát baloldalában megtámadni szándékozott, de a hídverési előkészületek hiányosak voltak s így Ney az átkelést megakadályozta.

Augusztus 31.-én és szeptember 1.-én Károly főherceg az Aar mentén és Zürichnél elfoglalt állásait odahagyván, csapatjai nagy részével az új csoportosításnak megfelelően a Közép-Rajnához vonult és Sveicben csak Korszakov és Hotze hadai, előbbiek Zürichnél, utóbbiak a Linth folyónál maradtak vissza, együttvéve mintegy 45.000 emberrel, akiknek itt Szuvarovnak az oroszokkal Olaszországból való beérkezését kellett bevárniok, amikor aztán mind a három csoport a Zürichtől délre álló Massena ellen központiasan nyomult volna támadólag előre.

« a) Kölcsönös helyzet május végén. | KEZDŐLAP Tartalomjegyzék | c) Massena offenzívája Korszakov és Hotze ellen. »