« c) Badeni Lajos őrgróf boszniai hadjárata. | KEZDŐLAP Tartalomjegyzék | e) A franciák betörése a Pfalzba. »

d) Az erdélyi hadtest hadműveletei.

XVII/7. számú melléklet.

Az Erdélyben elszállásolt császári csapatok az Apaffyval létrejött megegyezés folytán ott nyugodtan töltötték a telet. Miután a lengyelek és oroszok a bécsi udvarral kötött megállapodás folytán 1688-ban megismételték Moldvába illetőleg Besszarábiába való betörésüket, Erdélyt a törökök és tatárok nagyobb arányú betörésétől ez évben sem kellett félteni, s így gróf Caraffa május elején Bécsből parancsot kapott, hogy Erdélyben csupán 4000 embert hagyjon vissza Veterani tábornok parancsnoksága alatt, a többit pedig ő maga vezesse a fősereghez.

Mielőtt Caraffa útnak indúlt volna, előbb az Apaffy hódoló szerződését el nem fogadó Brassót néhány ágyúlövéssel engedékenységre bírta s aztán Veterani csoportjával együtt megindult a Maros mentén Eszék felé s útközben, június 17-én egyszerű felszólításra megadta magát Solymos; ugyanezt cselekedte június 19-ikétől 22-ikéig tartó háromnapi lövetés után az erős Lippa is,[1] mire a Veterani-csoport dél felé húzódott, Caraffa pedig a Lippán birtokába jutott 18 löveget is magához vevén, folytatta útját Szegeden át Erdődre, ahol a Dunán átkelve, csapatjai egy részét Badeni Lajosnak adta át, a többit pedig a fősereghez Belgrád alá vezette.

A Lippánál történt elválás után Veterani a Temes völgyének vett irányt, ahol, miután az azt megszállva tartó 300 rác megadta magát, ellenállás nélkül foglalta el Lugost,[2] majd június végén rövid harc után a törökök által megszállt Karánsebest is hatalmába ejtvén,[3] a vadregényes Cserna völgyén át Orsovára menetelt, melyet szintén megszállott. Orsováról a Duna mentén Csernecig folytatta útját Veterani, ahol ama hajók egy részét sikerült hatalmába kerítenie, amelyeken a Belgrádból menekülő törökök ingóságaikat Viddinbe akarták elszállítani.[4]

Ezek után Veterani, miután előbb Serbán erdélyi vajdával előnyös átvonúlási és élelmezési egyezséget kötött, hadát Crajován és a Bodzai szoroson át ismét Erdélybe vezette vissza. Serbán hamarosan elhalálozván, a Vateranival kötött egyezséget utóda, Brankován is megerősítette.[5]

> [1] Fessler-Klein id. m. IV, 463. szerint Caraffa csak Solymos megszállása után hívta magához Veteranit: „Caraffa eroberte zuerst Solymos, berief dann Veterani und Piccolomini zu sich und belagerta Lippa, dessen Besatzung sich am 18. Juni (ez tévedés, mert mint föntebb láttuk, a megadás 22.-én történt) auf Gnade ergab, wobei 2000 Türken in Gefangenschaft kamen, die schönsten 100 Frauen von de Offizieren unter sich vertheilt, die Greise und Kinder nach Temesvár geschickt wurden.”

> [2] Vico, id. m. 339. – Wagner, Hist. Leop.. II, 44. – Contarini id. m. II, 57.

> [3] Veteranis Feldzüge, 40.

> [4] Lásd a 347. oldalon. – A cserneci eseményekről Fessler-Klein id. m. IV, 467. a következőket írja: „Als Veterani bei Csernecz lagerte, kamen 400 Schiffe, welche die Bewohner Belgrads vor der Belagerung bestiegen hatten, die donau herab. Ali Pascha, der Befehlshaber in Csernecz bot ihm 12.000 Thaler an, dass er die Schiffe unangefochten ihren Weg fortsetzen lasse; er forderte 200.000 Thaler und die Flüchtlinge waren endlich bereit, auch um diese Summe die Weiterfahrt zu erkaufen. Schon wurde das Geld den mit der Uebernahme desselben Beauftragten vorgezählt, da erschien Thököly plötzlich mit einem Trupp türkischer Soldaten, machte die Beauftragten nieder und zog mjit dem elde davon. Die Schiffe benutzten die Gelegenheit und fuhren die Donau hinab, blos 40,die auf einer Sandbank festsassen, fielen sammt Menschen und Gütern in Veterani's Hände.” (Veterani's Feldzüge, 43. – Hammer-Purgstallid. M. III, 817. – Wagner, Hist. Leop., II. 55. – Horváth Mihály, id. m. VI, 209. – S zalay Mihály id. m. V, 453.–)

> [5] Veterani's Feldzüge, 44–47.

« c) Badeni Lajos őrgróf boszniai hadjárata. | KEZDŐLAP Tartalomjegyzék | e) A franciák betörése a Pfalzba. »