« Jankovich ezredes február 5-i jelentése. | KEZDŐLAP Tartalomjegyzék | Események a 39. hadosztály körletében. »

További jelentések február 9-től 13-ig.

Február 9-én kelt 40/8. op. számú jelentésével a 40. hadosztályparancsnokság a losonci cseh helyőrséget 1500–1700 gyalogosra, sok géppuskára és nyolc lövegre becsüli.

Az ezt követő jelentések kivétel nélkül a csehek részén történő erősbítések beérkeztéről, sőt ellenőrizhetetlen hírek Balassagyarmat ellen irányuló cseh támadásról számolnak be. Viszont a csehek Losoncon biztosra veszik a magyarok küszöbön álló támadását; lakosság, még a tótok is, erősen készülnek, hogy katonáinknak segítségére lehessenek. (Op. 41/12. szám.)

Február 10-én bevonult Salgótarjánba a 40. hadosztályparancsnokot felváltó Radwaner alezredes dandárparancsnok.

A február 11-én Losoncon megtartott fegyverszüneti tárgyaláson a fentebb közölt ideiglenes fegyverszüneti szerződés lényeges módosítások nélkül elfogadtatván, az ellenségeskedések a cseh fronton egy időre elnémultak. (Op. 42/9. szám.)

Február 12-én a váci dandár parancsnokságát Schwartzer Jenő alezredes vette át.

Február 13-án a 40. hadosztályparancsnokság alárendelt csapatainak állapotáról a következő érdekes jelentést terjesztette elő: A 29. ezred Török százada jelenti: „Az alárendelt csapatok fegyelme jó; kiképzésük harcászati és fegyelmi szempontból folyik; egészségi állapotuk jó; élelmezésük a rendes mederbe terelődött (felvételezés és bevásárlás); elhelyezés jó, 29. ezred Horváth százada; A század fegyelme kielégítő; kiképzés: a 9. század legénysége harctéri és teljesen kiképzett emberekből áll; a legénység egészségügyi viszonyai jók, csak egészségügyi személyzet és gyógyszer hiányzik; élelmezés gyenge és tartalék nincs; elhelyezés jó. Vadász-csoport: Fegyelmi állapot, a mostani viszonyokhoz mérten jobb az átlagosnál; minden esetre káros befolyással van a katonákra egyes kommunista elemek agitációja, melyre a komolyabb elem nem hallgat ugyan, de az egészen fiatal korosztálybeliekre nagyon is veszedelmes befolyást gyakorolnak; sajnos a tisztek a legtöbb esetben nem képesek a személyes terrort leküzdeni, megnehezíti a fegyelem gyökeres helyreállítását azon körülmény, hogy az embereket felülről csak jogokra oktatják ki, de kötelességekre nem. Kiképzést illetőleg kis százalék az, mely a fegyverrel nem tud bánni, lévén túlnyomó többségben a harctereket megjárt tartalékos katonaság. Az egészségügyi állapotok feltétlenül jók. Elhelyezési viszonyok szintén nagyon kedvezők. Az élelmezés jó. Pálmay csoport: Fegyelem kitűnő és a hangulat nagyon harcias. Kiképzés megfelelő. Egészségügyi viszonyok: a legénység egészséges; orvos és egészségügyi személyzet nincs. A betegek az ipolysági polgári kórháznak adatnak le. Élelmezés: a legénység összes illetékeit megkapja; ellátás jó. Elhelyezés minden tekintetben megfelelő. Füleki üteg: Az üteg fegyelmi, kiképzési, egészségügyi és elhelyezési viszonyai jók. Élelmezés meglehetős. Páncélvonat: Élelmezés ez idő szerint gyenge, a mennyiség kevés; a többi dolgok rendben vannak. A röviddel ezelőtt kiérkezett hidász század: A fegyelem még mindig laza, kötelességtudás csak némelyeknél tapasztalható; javulás már észlelhető. Egészségügyi viszonyok megfelelőek. Élelmezés jó. Elhelyezés a viszonyokhoz képest megfelelő”.

« Jankovich ezredes február 5-i jelentése. | KEZDŐLAP Tartalomjegyzék | Események a 39. hadosztály körletében. »